Tavares ge musaara dheyn FIFA in New ah angaifi | Mihaaru\nލީގުގެ މެޗެއްގެ ތެރެއިން ނިއުގެ ކޯޗު ޓަވަރޭސް.-- ފޮޓޯ: ނިޝާން އަލީ/ މިހާރު\nޓަވަރޭސްގެ މުސާރަ ދޭން ފީފާ އިން ނިއު އަށް އަންގައިފި\n06 މާޗް 2019 - 22:19 13 comments\nނިއު ރޭޑިއަންޓަށް 2017 ވަނަ އަހަރު ކޯޗުކޮށްދިން ޕޯޗުގަލްގެ ކޯޗު ބެނާޑޯ ޓަވަރޭސް އަށް ދޭން ޖެހޭ މުސާރަ ދިނުމަށް އެ ކްލަބަށް ދުނިޔޭގެ ފުޓްބޯޅައިގެ މައި އިދާރާ ފީފާއިން އަންގައިފި އެވެ.\nނިއުގެ ކޯޗުކަމާ 2017 ވަނަ އަހަރުގެ ޖެނުއަރީ މަހު ހަވާލުވި ޓަވަރޭސް މަގާމުން ވަކިކުރީ އެ އަހަރު ޖޫން މަހު އެވެ. ނިއު އިން ބުނީ އޭނާ މަގާމުން ދުރުކުރީ ކްލަބުން ބޭނުންވި ފަދަ ނަތީޖާތަކެއް އޭނާގެ ކޯޗުކަމުގައި ނެރެވިފައިނުވާތީ ކަމަށެވެ.\nޓަވަރޭސްގެ އިރުޝާދުގެ ދަށުން 2017 ވަނަ އަހަރުގެ އެސްޓީއޯ މާލޭ ލީގުގައި ފުރަތަމަ ކުޅުނު 10 މެޗުގެ ތެރެއިން ހަތް މެޗުން މޮޅުވެ، ތިން މެޗުން ބަލިވިއިރު އެ ޓީމު އޭރު އޮތީ ލީގުގެ ދެ ވަނައިގަ އެވެ. އެ ޓީމު ބަލިވީ ލީގުގެ ފުރަތަމަ ބުރުގައި މާޒިޔާ އަތުން 2-1 އާއި އީގަލްސް އަތުން 1-0 އަދި ލީގުގެ ފަހު ބުރުގައި ގްރީން ސްޓްރީޓްސް އަތުން 3-0 އިންނެވެ.\nގްރީން ސްޓްރީޓްސް އަތުން ބަލިވި މެޗާއި އޭގެ ފަހުން ނިއު ކުޅުނު މެޗު ކަމަށްވާ ޓީސީ އަތުން 4-3 އިން މޮޅުވި މެޗުގެ ދެމެދު ގާތްގަނޑަކަށް އެއް މަސް ދުވަހުގެ ބްރޭކެއް ލިބުނެވެ. ނިއު އިން ވަނީ އެ މުއްދަތުގެ ތެރޭގައި ޓަވަރޭސަށް މަގާމުން ވަކިކުރުމުގެ ކުރިން ދޭން ޖެހޭ އެއް މަހުގެ ނޯޓިސް ވެސް ދިން ކަމަށް ބުނެފަ އެވެ. އެކަމަކު ޓަވަރޭސް ފުރައިގެން ދިޔައީ އޭނާ އަށް ދޭން ޖެހޭ އެންމެ ފަހު މަހުގެ މުސާރަ ވެސް ގަބޫލުނުކޮށް ކަންތައް ކުރިގޮތާ މެދު ހިތްހަމަ ނުޖެހޭ ކަމަށް ބުނެފަ އެވެ. ފީފާ އަށް މައްސަލަ ހުށަހެޅީ އޭނާ އަށް ލިބުނު ގެއްލުންތަކުގެ ބަދަލު ހޯދާށެވެ.\nޓަވަރޭސް ހުށަހެޅި މައްސަލައިގައި ފީފާ އަށް ނިއު އިން އެންމެ ފުރަތަމަ ޖަވާބުދާރީވިއިރު، އެ ކްލަބުން ވަނީ ކަންކުރިގޮތް އޮޅުން ފިލުވައިދީފަ އެވެ. އެކަމަކު ފީފާ އިން މިއަދު ނިއު އަށް އެންގީ ކަންތައްތައް ކޮށްފައިވަނީ އެންމެ ރަނގަޅަށް ނޫން ކަމަށް ބުނެ ޓަވަރޭސް އަށް 30 ދުވަހުގެ ތެރޭގައި މުސާރަ ދޭން އަންގައިފަ އެވެ.\nފީފާ އިން އަންގާފައިވަނީ މުސާރައިގެ ގޮތުގައި ޓަވަރޭޒަށް ދޭން ޖެހޭ 4000 އެމެރިކާ ޑޮލަރު (61،680ރ) އާއި ނިއު އިން ހަދާފައިވާ ކޮންޓްރެކްޓާއި ހިލާފުވެފައިވާތީވެ ބަދަލެއްގެ ގޮތުން ދޭން ޖެހޭ 20،000 އެމެރިކާ ޑޮލަރު (308،400ރ) އަދި ފީފާ އަށް ދޭން ޖެހޭ 7961 އެމެރިކާ ޑޮލަރު (122،758ރ) ދިނުމަށެވެ. އިންޓްރެސްޓާ އެކު ނިއު އިން ދައްކަން ޖެހޭ ޖުމްލަ އަދަދު މުޅި ޖުމްލަ 33،161 އެމެރިކާ ޑޮލަރު (511،342.62ރ) އަށް އަރާނެ އެވެ.\nނިއުގެ ކޯޗު ޓަވަރޭސް (ވ) ޗެއާމަން ޒިޔާދު ގައިގައި ބައްދާލަނީ. --ފޮޓޯ: ނިޝާން އަލީ/ މިހާރު\nނިއު އިން ޓަވަރޭސްގެ މައްސަލަ ކުރިއަށްގެންދަނީ ރާއްޖޭގެ ލޯ ފާމެއް ކަމަށްވާ ވިޝާމް އެންޑް ކޯ އެލްއެލްޕީ އާ ހަވާލުކޮށްގެންނެވެ. ނިއު އިން "މިހާރަ"ށް ބުނެފައިވަނީ ޓަވަރޭސް މައްސަލައިގައި ލޯ ފާމުން މަސައްކަތްކުރަމުން އަންނަ ކަމަށާއި ޓަވަރޭސްގެ މުސާރައިގެ ކަންތައްތަކުގައި ވެސް ފީފާއާ އެ ލޯ ފާމާ މަޝްވަރާ ކުރާނެ ކަމަށެވެ.\nމިދިޔަ މަހު ހަތް ވަނަ ދުވަހު ފީފާ އިން ވަނީ މިދިޔަ ސީޒަނުގައި ނިއު އަށް ކުޅުނު އަފްގާނިސްތާންގެ ފުލްބެކް ހާރޫން އަމީރީ އަށް ދޭން ޖެހޭ މުސާރަ ދެއްކުމަށް 45 ދުވަހުގެ މުހުލަތެއް ދީފަ އެވެ. ފީފާގެ އެންގުމުގައިވާ ގޮތުން އަމިރީ އަށް ޖުމްލަ ނިއު އިން ވަނީ އަމީރީ އަށް 45،636 ޑޮލަރު (703،707.12 ރ) ދައްކަން ޖެހެ އެވެ. ދީފައިވާ މުހުލަތު ހަމަވާނީ މި މަހު 23 އަށެވެ.\nކުޅުންތެރިންގެ މުސާރަ ކަންތައްތައް ހަމަޖައްސައިދޭނެ ގޮތެއް ނިއު އިން ހަމަޖެއްސިހާ އަވަހަކަށް އެ ކްލަބްގެ ސަސްޕެންޝަން އުވާލާނެ ކަމަށް އެފްއޭއެމުން ވަނީ ބުނެފަ އެވެ. އެކަމަކު ނިއު އިން އެންމެ ފަހުން ބުނީ ސަސްޕެންޑްކޮށްފައި އޮތުމުން، އެ މުސާރަ ދެވޭނެ ގޮތެއް ވެސް ނެތް ކަމަށާއި ސަސްޕެންޝަން އުވާލައިފި ނަމަ މަސައްކަތްކުރާނީ ދަރަނިތައް ހަލާސްކޮށް ފުރަތަމަ ޑިވިޝަނުގައި ދެމި އޮވެލެވޭވަރުގެ ޓީމެއް މި އަހަރު ނެރެން ކަމަށެވެ.\nމި އަހަރުގެ ސީޒަން އަންނަ ޖޫން މަހު ފަށަން ތާވަލްކޮށްފައިވާއިރު، ޓީމުތަކުން އަންނަނީ ކުޅުންތެރިންގެ ސޮއި ހޯދަމުންނެވެ. މިދިޔަ އަހަރުތަކުގައި ނިއު އަށް ކުޅުނު ކުޅުންތެރިން މިހާރު އަންނަނީ އެކި ޓީމަށް ސޮއިކުރަމުންނެވެ.\nކްލަބް ވެލެންސިއާ އަށް 2016 ވަނަ އަހަރު ކުޅުނު ސްޕެއިންގެ މިޑްފީލްޑަރު އެންހެލް މުނޯޒަށް ނުދީ އޮތް މުސާރަ ދެ އަހަރަށް ފަހު އޭނާ އަށް ދިނީ މިދިޔަ ނޮވެމްބަރު މަހު އެވެ. އެކި މުހުލަތުތަކެއް ދީގެން މުނޯޒަށް ޖުމްލަ އެކު ވެލެންސިއާ އިން މުނޯޒަށް 9595 ޑޮލަރު (147،954 ރުފިޔާ) ދައްކަން ޖެހުނެވެ. އަދި ދާދި ފަހުން ވިކްޓަރީ އަށް 2016 ވަނަ އަހަރު ކުޅުނު ޖަޕާނުގެ މިޑްފީލްޑަރު އަޓްސުޝީ ޝިމޯނޯ އަށް މުސާރަނުދީ އޮތް މައްސަލައެއްގައި އެ ކްލަބުން ޖަވާބުދާރީ ނުވާތީ އެ ޓީމު އަތުން ތިން ޕޮއިންޓު އުނިކުރަން ފީފާ އިން އެފްއޭއެމް އަށް އެންގި އެވެ.


JP balivee MDP in Faisaa beheema: Qasim\nޖޭޕީގެ ލީޑަރު ގާސިމް އިބްރާހިމް އާއި އެމްޑީޕީގެ ރައީސް މުހައްމަދު ނަޝީދު ސަލާމް ކުރައްވަނީ--\n7 އޭޕްރީލް 2019 10 ކޮމެންޓް\nޖޭޕީ ބަލިވީ އެމްޑީޕީން ފައިސާ ބެހީމަ: ގާސިމް\nމަޖިލިސް އިންތިހާބުގައި ޖުމްހޫރީ ޕާޓީއަށް ނާކާމިޔާބީއާ ކުރިމަތިލާން ޖެހުނީ އެމްޑީޕީން އެންމެ ފަހު ދުވަހު ވާރޭފެންހެން ފައިސާ އޮއްސުމުން ކަމަށް ޖޭޕީގެ ލީޑަރު ގާސިމް އިބްރާހިމް ވިދާޅުވެއްޖެއެވެ.\nޖޭޕީއަށް ނާކާމިޔާބީއާ ކުރިމަތިލާން ޖެހުނީ "ވަގެއް"ގެ އަތުގައި ހިފުމުން ކަމަށް އެޕާޓީގެ ކައުންސިލް މެންބަރު އަދި މިނިސްޓްރީ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީގެ ސްޓޭޓް މިނިސްޓަރު އަލީ ސޯލިހު، އެޕާޓީގެ ކައުންސިލް ވަޓްސް އެޕް ގުރޫޕްގައި ވިދާޅުވުމާއި ގުޅިގެން އެކަމަށް ރައްދު ދެއްވައި ގާސިމް ވަނީ ބޮޑެތި ތުހުމަތު ތަކެއް އެމްޑީޕީއަށް ކޮށްފައެވެ. އަދި އެޕާޓީއަށް ނާކާމިޔާބުވީ އެމްޑީޕީން ފައިސާ ބެހުމުގެ އިތުރުން މިހާރު ސަރުކާރުގެ އިސް މަގާމުތަކުގައި ތިއްބެވި ފަރާތްތަކުން ޖޭޕީ އަށާއި އެޕާޓީގެ މީހުންނަށް އަދި ގާސިމަށް އެއްޗެހި ގޮވުމުން ކަމަށް ވެސް ގާސިމް ވިދާޅުވިއެވެ.\nގާސިމް ވަނީ 2009 ވަނަ އަހަރު އެއްވެސް ޕާޓީއަކާއި ނުގުޅި 30 ދާއިރާއެއްގެ ކެންޑިޑޭޓުންނަށް ޖޭޕީން ޓިކެޓުދީ ބޮޑު ހަރަދެއް ކުރިނަމަވެސް ހޮވިވަޑައިގަތީ އެމަނިކުފާނު އެކަނި ކަމަށާއި އެއީ ކިހިނެއްވީ ކަމެއްތޯ ސުވާލު އުފައްދަވާފައެވެ.\nވާހަކަތަކެއް ދެކުމުން ނުސިހޭނެކަން ފާހަގަކުރައްވާ ގާސިމް ވިދާޅުވީ، ވަޓްސްއެޕް ގުރޫޕްގައި ތިބި ފަރާތްތަކުން ނިމިދިޔަ އިންތިހާބު ކާމިޔާބު ކުރުމަށް ކޮށްދެއްވި އެއްވެސް ކަމެއް ނެތްކަމަށް ވެސް ވިދާޅުވެފައެވެ.\nއިއްޔެ ބޭއްވުނު މަޖިލިސް އިންތިހާބަށް ޖޭޕީން 41 ދާއިރާއަކަށް ކެންޑިޑޭޓުން ނެރެފައިވާއިރު އިންތިހާބު ކާމިޔާބު ކުރެވުނީ އެންމެ ހަތް ކެންޑިޑޭޓުންނަށެވެ. އަދި އެމްޑީޕީން 81 ދާއިރާއަކަށް ވާދަކޮށް 66 ގޮނޑި ކާމިޔާބުކޮށް މަޖިލީހުގެ ސުޕަ މެޖޯރިޓީ މިވަނީ ނަގާފައެވެ.\nދެން މީނައޯ... ލާރިވެސް އަދިއެހެން ކަންތައްވެސް މީނަކޮށްފަހުރީ މިފަހަރު ވީގޮތް ދެން އެހެން ފަހަރަކުން ތިކަމާ އުޅުއްވާ....\nސޭޓު އުޅުނުގޮތުން ކޮންމެ ބަޔަކުވެސް އެއްޗެހިގޮވާނެ! ހާސްފަހަރު ކަށިޖެހިޔަސް ސޭޓައް އިޚްސާސްނުވޭ! ތިޔައީ ވާންވީގޮތް ސޭޓޫ!\nއޅުގަނޑު ވޯޓުލި ދާއިރާގެ މެމްބަރަކީ ޖޭޕީ މީހެއް. އޭނގެ ކެމްޕޭން ބަޖެޓަކީ 60 މިލިޔަން ރުފިޔާ. ހުސް އެކަނި އަޅުގަނޑުމެންގެ ރަށަށްވެސް ބެހި6މިލިޔަން ރުފިޔާ. އެންމެ ފަހު ދުވަހުވެސް ލައްކައިން ދެލައްކައިން އާއިލާތަކަށްދިން. މި ފައިސާޔަކީ އޭނަގެ އަމިއްލަ ފައިސާޔަށް ނުވިޔަސް މިފަހަރު ރައްޔިތުން އޭނަޔަށްބުނީ ނޫނެކޭ. ބޮޑު ތަފާތަކުން އެމްޑީޕީގެ ކެންޑިޑޭޓް ކާމިޔާބުކުރީ. ދެން ޤާސިމް ތިޔަބުނާ އެއްޗެއް ނުވިސްނުނު.\nވާހަކަ ނުދައްކަވާ. ގއ.ވިލިނގި ދާއިރާ ކާމިޔާބުކުރިފަރާތުން ބެހީ ކާކުދިން ލާރިއެއްކަމުގަ ބުނާކަށް ނެތިން. މައްޗަންގޮޅި މެދު ދާއިރާގެ އަމިއްލަ ކެނޑިޑޭޓު އެއީ ކޮންތާކުން ހޯދި ލާރިއެއް\nއެންމެ ގިނައިން ފައިސާ ބަހާމީހާއަށް ތިޔަހެން ހީވުމަކީ އަޖައިބެއް ނޫން.\nކަލޭއަތުގައެއްނު ލާރިހުރީ ލާރިން ވާކަމެއް ނަމަވާނީކަލެޔައް\nބިލަހަކަށްވެ ނިމުނީ ކާސިމާގެ ހުވަފެން\nދެން ލަލަލާ. ބަަލަ ސޭޓްގެ ކެނޑިޑޭޓުން ފައިސާ ބެހިކަން އަހަރުމެންނަށް އިނގެޔޭ. ރައްޔިތުން ބޭނުމެއް ނުވެޔެ ވަގުތީ އުފަލެއް ދާއިމީ އުފަލެއް ލިބެން އޮއްވާ. ސޭޓް ބަލިވީ ވަގެއްގެ އަތުގަ ހިފީމަ. ސޭޓްގެ އަސްލު ސިފަ އޮޅުވައެއް ނުލެވޭނެ\nމީހެއްގެފަހަތުގައި އެނބުރޭ ބަަޔަކަށް ޕާރޓީއެއްގެ ސިފަ ނާންނާނެއެވެ. ޢެމްޑީޕީ ވަރުގަަދަ ވީ އިބޫ ގެ ސަބަބުންނެވެ. މީހެއްގެ ފަހަތުން ޕާރޓީ ސަލާމަތްވުމުންނެވެ.\nޤާސިމް ބަލިވީ މުޅި ޤައުމު ބަނޑު އަޅަން ތެޅޭކަން ރައްޔިތުންނަށް އިޙްސާސްވީމަ، ޔަޤީން ވީމަ، ލިބޭ މިންވަރަށް ޝުކުރުނުކުރާ މީހެއްކަން ސާބިތުވީމަ.


ފާދިއްޕޮޅު ނައިފަރު ކައުންސިލަށް އެކިކަންކަމުގައި ގާނޫނީ ލަފާ ދޭނެ ފަރާތެއް ބޭނުންވެއްޖެ\nނައިފަރު ކައުންސިލްގެ މައްޗަށް ޝަރުޢީ ކޯޓްތަކުގައި ކުރާ ދަޢުވާތަކާއި،ނައިފަރު ކައުންސިލުން އެކި ފަރާތްތަކުގެ މައްޗަށް އުފުލާ ދަޢުވާތަކުގައި ޤާނޫނީ ގޮތުން އެހީތެރިކަން ފޯރުކޮށްދިނުމުގެ ގޮތުން،މިފަދަ ކަންކަމުގައި ކައުންސިލުން ކަނޑައަޅާ އުޞޫލުތަކެއްގެ ތެރެއިން އެހީތެރިކަން ފޯރުކޮށްދީ ޤާނޫނީ މަސައްކަތްކޮށްދޭނެ ފަރާތެއް ހޯދަން ބޭނުން ވެއެވެ. ވީމާ،މިކަމަށް ޝައުޤުވެރިވެލައްވާ ފަރާތްތަކުން 11 ޑިސެމްބަރ 2018 ވަނަ ދުވަހުގެ 14:00 ގެ ކުރިން މިއިޢުލާނާއެކު ހިމެނޭ މަޢުލޫމާތު ކަރުދާހާއި އެއްގޮތްވާ ގޮތުގެ މަތިން ޕްރޮޕޯސަލް ހުށަހެޅުއްވުން އެދެމެވެ.\nކައުންސިލުން ތައްޔާރުކުރާ އެކިއެކި ލިޔެކިއުން (ޤަވާއިދުތަކާއި އުޞޫލުތައް ފަދަ) ތަކަށް ޤާނޫނީގޮތުން ބޭނުންވާ ލަފާދިނުން\nމިކަންކަމާއި ގުޅޭ ގޮތުން އިތުރު މަޢުލޫމާތު ސާފުކުރެއްވުމަށް 6620068، 6620163 އަދި 6620166 މިނަންބަރު ތަކާއި ގުޅުންވުން އެދެމެވެ.\nސުންގަޑި: 11 ޑިސެންބަރު 2018 1400\n- ހީރަސްކުރެވިފައިވާ އިޢުލާން އަދި މަޢުލޫމާތު ކަރުދާސް ޑައުންލޯޑް ކުރައްވާ!


“ބީޓެކް ޕޯލްޓްރީ ފާމް” އިން ކުކުޅު ވިއްކަން ފަށައިފި - AO News\n“ބީޓެކް ޕޯލްޓްރީ ފާމް” އިން ކުކުޅު ވިއްކަން ފަށައިފި\nއައްޑޫ ސިޓީގައި ގާއިމުކުރި “ބީޓެކް ޕޯލްޓްރީ ފާމް” އިން ކުކުޅު ވިއްކަން ފަށައިފިއެވެ.\nއައްޑޫ ސިޓީގައި ކުކުޅު އާލާކޮށް އޭގެ ވިޔަފާރި ހިންގުމަށް ސިޓީ ކައުންސިލުން އިސްނަގައިގެން ހުޅުވައިލި ފުރުސަތުގައި، ހިތަދޫ ބީޓެކް ކުންފުނިން ވަނީ މި މަސައްކަތް ފެށުމަށް ޝައުގުވެރިކަންފާޅުކޮށްފައެވެ. މި މަސައްކަތް ކުރިއަށް ގެންދިއުމަށް ބީޓެކް ކުންފުންޏަށް ލިބުނު ބިމުގައި ތިރީސްހާސް ކުކުޅު ގެންގުޅެވޭނެ ކެޕޭސިޓީއެއް ހުރިއިރު، ފުރަތަމަ ޝިޕްމެންޓުގައި 5000 ބިސް ގެނެސް ކާމިޔާބުކަމާއި އެކު ކުކުޅުތައްވަނީ އާލާކޮށްފައެވެ.\nމި ފާމުގައި ކުކުޅުތައް ގެންގުޅުމަށް، ކްލައިމެޓް ކޮންޓްރޯލް ނިޒާމެއް ޤާއިމު ކުރެވިފައިވާއިރު މީގެ ސަބަބުން ކުކުޅުތައް ބެލެހެއްޓުމަށް މީހުން ތިބެން ޖެހޭ މިންވަރު މަދުވެ، ހުރިހާ ކަމެއްވެސް އޮޓެމޭޓެޑް ނިޒާމެއްގެ ދަށުން މެނޭޖް ކުރެވިގެންދާނެއެވެ،\nއެ ތަނުން ފިނިކުރި ކުކުޅު 65 ރުފިޔާއަށް ލިބޭއިރު ކުކުޅު ވިއްކުމުގެ މަސައްކަތް ކުރިއަށް ދާނީ ހިތަދޫ ލޯކަލް މާރުކޭޓްގައެވެ. އެތަނުން ދިރޭ ކުކުޅުގެ އިތުރުން ކޮށި ކުކުޅުވެސް ލިބެން ހުންނާނެއެވެ. ކުކުޅުގެ އިތުރުން، ކުކުޅު ބިސް ވިއްކުމަށްވެސް އެ ކުންފުނިން ތައްޔާރުވަމުން އަންނައިރު މިހާރު ވަނީ އެކަންކުރާނެ ރަނގަޅު ޕްލޭނެއްވެސް ވަނީ އެކުލަވާލާފައެވެ.\nބީޓެކްގެ ޕޯލްޓްރީ ފާމުން އަދި ކުކުޅު ވިއްކަނީ އައްޑޫގައި އެކަންޏެވެ. އެހެން ނަމަވެސް، އެ ކުންފުނީގެ އަމާޒަކީ ކުކުޅާއި ކުކުޅު ބިސް ފުޅާދާއިރާއެއްގައި ވިއްކުމެވެ.\nބީޓެކް ޕޯލްޓްރީ ފާމްއައްޑޫ ސިޓީ\nއައްޑޫ ސިޓީގައި ގާމެންޓް ފެކްޓަރީ އަޅަން އަނެއްކާ ވެސް ބީލަމަށް ހުޅުވާލައިފި\nއައްޑޫ ގައި ރަޖިސްޓްރީ ނުކޮށް ދުއްވާ ކަނޑު އުޅަނދުތައް ރަޖިސްޓްރީކުރުމަށް އެދިއްޖެ


Huvadhu Atoll Uthuruburi Atoll Council – ޕްރޮޖެކްޓް ސައިކަލް މެނެޖްމަންޓް (ޕީ.ސީ.އެމް) ވޯކްޝޮޕް، ވިލިނގިލީގައި ފަށައިފި\nޕްރޮޖެކްޓް ސައިކަލް މެނެޖްމަންޓް (ޕީ.ސީ.އެމް) ވޯކްޝޮޕް، ވިލިނގިލީގައި ފަށައިފި\nހުވަދުއަތޮޅު އުތުރުބުރީ އަތޮޅުކައުންސިލާއި ރަށުކައުންސިލްތަކުގެ ބައެއް ކައުންސިލަރުންނާއި، ކައުންސިލްގެ އިދާރާތަކުގެ ބައެއް މުވައްޒަފުންނާ އެކު ޖުމްލަ 37 މީހުން ބައިވެރިކޮށްގެން، ޕްރޮޖެކްޓް ސައިކަލް މެނެޖްމަންޓް ވޯކްޝޮޕްގެ ނަމުގައި، ލޯކަލް ގަވަރންމަންޓް އޮތޯރިޓީން3ދުވަހުގެ މަސައްކަތު ބައްދަލުވުމެއް، ފަށައިފި އެވެ. މި ބައްދަލުވުމުގައި މަޢުލޫމާތު ދެއްވަނީ، އެ އޮތޯރިޓީގެ4ބޭފުޅެކެވެ.\n14 ޖަނަވަރީ 2012 ވީ ހޮނިހިރު ދުވަހު މެންދުރު2ޖެހިއިރު ފެށި މި މަސައްކަތު ބައްދަލުވުމުގައި، ތަރައްޤީގެ ޕްރޮގްރާމްތަކާއި ޕްރޮޖެކްޓްތައް ރޭވުމަށްޓަކައި ރަށްރަށުގެ ޙާލަތު ދިރާސާކޮށް، އެ ދިރާސާތަކުގެ އަލީގައި، ޕްރޮގްރާމްތައް ކަނޑައަޅައި، އެ ޕްރޮގްރާމްތަކުގެ ތެރެއިން ޕްރޮޖެކްޓްތައް ފާހަގަކޮށް، ޕްރޮޖެކްޓްތަކަށް އިސްކަންދޭނެ ތަރުތީބު ކަނޑައެޅުމާއި، އޭގެ ފަހުން އެ ޕްރޮޖެކްޓަކާބެހޭ ފަރާތްތައް ދެނެގަނެ، އެ ފަރާތްތަކާ ގުޅިގެން ޕްރޮޖެކްޓް ރާވާނޭ ގޮތުގެ ފަންނީ މަޢުލޫމާތާއި ޢަމަލީ ތަޖުރިބާ ބައިވެރިންނަށް ލިބިދިނުން ހިމެނެ އެވެ.\nމި މަސައްކަތު ބައްދަލުވުމުގެ ސަބަބުން ކައުންސިލަރުންނަށާއި، ކައުންސިލްގެ އިދާރާތަކުގެ ކަމާބެހޭ މުވައްޒަފުންނަށް ލިބިދެވޭނެ އެންމެ އެއް މުހިންމު ހުނަރަކީ، ރަށްރަށުގެ ޙާލަތު ރަނގަޅު ކުރުމަށް ކަމާބެހޭ ފަރާތްތަކަށް ހުށަހަޅަންޖެހޭ ޕްރޮޖެކްޓްތައް، އެންމެ ޒަމާނީ އުޞޫލްތަކާ އެއްގޮތްވާ ގޮތުގެމަތިން، އެ ކަމަށް ބޭނުންވާނޭ އެންމެ ފުރިހަމަ މަޢުލޫމާތާއެކު ހުށަހަޅަން އެނގުން ކަމަށް، މި ވާރކްޝޮޕްގެ ބައިވެރިންގެ ފަރާތުން މަޢުލޫމާތު ލިބިފައި ވެއެވެ.\nމި މަސައްކަތު ބައްދަލުވުމުގެ އިންތިޒާމުތައް ބަލަހައްޓަވަނީ، ލޯކަލް ގަވަރންމަންޓް އޮތޯރިޓީއާއި، އަތޮޅުކައުންސިލްގެ ބެއްލެވުމުގެދަށުން ވިލިނގިލީ ކައުންސިލްގެ އިދާރާއިންނެވެ. މި މަސައްކަތު ބައްދަލުވުމުގައި އިސްކޮށް މަޢުލޫމާތު ދެއްވަނީ، ލޯކަލް ގަވަރންމަންޓް އޮތޯރިޓީގެ ޑިރެކްޓަރ ޖެނެރަލް ޝަމްޢޫން އާދަމެވެ.


Valhu Eid dhuvahu ge haveeru Male', Vilimale adhi Hulhumale gai mihaaru vehicle dhuvveyne | Mihaaru\nޚަބަރު / މާލެ ސިޓީ ކައުންސިލް\nވަޅު އީދު ދުވަހުގެ ހަވީރު މާލެ، ވިލިމާލެ އަދި ހުޅުމާލޭގައި މިހާރު ވެހިކަލް ދުއްވޭނެ\nރިންގްރޯޑުގައި ޓެކްސީތަކެއް ދުއްވަނީ: ފައިމަގުގައި އުޅެން ޖެހެނީ އީދު ދުވަހު އެކަނި -- ފޮޓޯ: ނިޝާން އަލީ/މިހާރު\n03 ޖޫން 2019 - 11:52\nމި އަހަރުގެ ފިތުރު އީދު ދުވަހުގެ އިތުރުން ވަޅު އީދު ދުވަހުގެ ހަވީރު ވެސް މާލެ އާއި ވިލިމާލޭގައި ވެހިކަލް ނުދުއްވޭ ގޮތަށް ކުރިން ނިންމި ނަމަވެސް މިހާރު އެ ނިންމުން ބަދަލުކޮށް، ވެހިކަލް ދުއްވުން މަނާވާނީ އީދު ދުވަހު އެކަނި ކަމަށް މާލޭ ސިޓީ ކައުންސިލުން މިއަދު ބުނެފި އެވެ.\nއެ ކައުންސިލުން ކުރިން ނިންމާފައިވާ ގޮތުން ނަމަ އީދު ދުވަހުގެ އިތުރުން ވަޅު އީދު ދުވަހުގެ ހަވީރު 4-6 އަށް ވެސް ވެހިކަލް ނުދުއްވޭނެ އެވެ. އެކަމަކު، ވެހިކަލް ނުދުއްވޭނެ ހަމައެކަނި ދުވަހަކީ އީދު ދުވަހުގެ ހަވީރު ކަމަށް ޓްރާންސްޕޯޓު އޮތޯރިޓީން އިއްޔެ ކަނޑައެޅުމާ ގުޅިގެން ސިޓީ ކައުންސިލުން ވަނީ އެ އަށް ތަބާވެފަ އެވެ.\nFollowing the announcement by @TransportMV, Motorized vehicles will be restricted in Hulhumalé for 4th June 2019, 16:00-18:00 hrs.\nPlease follow the announcement below for further details.@TrafficPoliceMv https://t.co/2bU6jcnqmH\n— HDC (@hdcmaldives) June 3, 2019\nއެޗްޑީސީން މިއަދު ކުރި ޓްވީޓެއް\nމާލޭގެ ޑެޕިއުޓީ މޭޔަރު ޝަމާއު ޝަރީފު މިއަދު ވިދާޅުވީ، މާލޭ ސިޓީ ކައުންސިލްގެ ނިންމުން ބަދަލުކުރީ ޓްރާންސްޕޯޓު އޮތޯރިޓީގެ ނިންމުމާ އެއްގޮތް ކުރުމަށް ކަމަށެވެ.\nއެހެން ކަމުން މާލެ، ވިލިމާލެ އަދި ހުޅުމާލޭގައި އީދު ދުވަހުގެ ހަވީރު 4:00 އިން 6:00 އަށް އުޅެންޖެހޭނީ ފައިމަގުގަ އެވެ. އެ ވަގުތު އިންޖީނުލީ އުޅނަދުތަކަށް ދުއްވުން މަނާ އިރު ޒަރޫރީ ހިދުމަތް ފޯރުކޮށްދޭ އުޅަނދުތަކާއި ޕަބްލިކް ޓްރާންސްޕޯޓް ފޯރުކޮށްދޭ އުޅަނދުތައް އަދި ސިޓީ ކައުންސިލުން ހުއްދަ ހޯދާފައިވާ އުޅަނދުތަކަށް އެ ސަރަހައްދުތަކުގައި ދުއްވޭނެ އެވެ.\nޓްރާންސްޕޯޓު އޮތޯރިޓީން ބުނި ގޮތުގައި ސިޓީ ކައުންސިލުން ހާއްސަ ހުއްދަ ނަގާ އުޅަނދުތައް ދުއްވަން ވާނީ އާންމުންނަށް ފެންނަ ގޮތަށް އެ އުޅަނދުގައި ހުއްދަ ހަރުކޮށްގެނެވެ.\nކަލަންޑަރުގައި ވާ ގޮތުން އީދު ދުވަހަކީ މާދަމާ އެވެ.\nޓްރާންސްޕޯޓު އޮތޯރިޓީގެ އެންގުމާ ޚިލާފަށް އީދު ދުވަހުގެ ހަވީރު މާލެ އާއި ވިލިމާލެ އަދި ހުޅުމާލޭގައި ވެހިކަލް ދުއްވާ މީހުން 750ރ. އިން ޖޫރިމަނާ ކުރާނެ ކަމަށް އެ އޮތޯރިޓީން ބުނެ އެވެ.\nއީދު ދުވަހު މާލެ، ވިލިމާލެ އަދި ހުޅުމާލޭގެ މަގުތަކުގައި ކުރިއަށް ގެންދާ ކުޅިވަރުތަކުގައި އާންމުންނަށް ފަސޭހަކަމާއި އެކު ބައިވެރިވުމުގެ ފުރުސަތު ފަހި ކުރުމަށް ފައިމަގުގައި އުޅޭ ގޮތަށް ހަމަޖެއްސި އިރު، ތަފާތު މުނާސަބާތަކާ ގުޅިގެން ވެހިކަލް ނުދުއްވޭ ގޮތަށް މީގެ ކުރިން ވެސް ހަދާފައި ވެ އެވެ. އެއީ ވެހިލަތްކުގެ އެއްވެސް އުނދަގުލެއް ނެތި މާލޭގައި ހިނގައިބިނގާވެ އުޅުމުގެ ފުރުސަތު މީހުންނަށް ދިނުމެވެ.\nހުޅުމާލެ ވިލިމާލެ މާލެ މާލެ ސިޓީ ކައުންސިލް ފިތުރު އީދު ވެހިކަލްތައް ޓްރާންސްޕޯޓް އޮތޯރިޓީ މާލޭގެ ޑެޕިއުޓީ މޭޔަރު ޝަމާއު ޝަރީފް\nމިއީ މެގަ ޕްރޮޖެކްޓެއް\nފައިމަގުދުވަސް މާލޭ އާބާދީގެ މެޖޯރިޓީ އެންޖޯއި ކުރޭ. ނަމަވެސް ބައެއްޒުވާނުން ފައިމަގުދުވަހުވެސް ސައިކަލުދުއްވާތީ އިތުރަށް ނުރައްކާވޭ ބައްފަހަރު. އެއީ ދުއްވާއްޗެއް މަގުމަތީގައި ނޫޅޭނެކަމަށްހީކޮށް ގިނަނަޔަކު މަގުމައްޗަށްނުކުންނާތީ.\nކުރާކަމެއް ނިކަން ކެރިގެން ކުރައްވާ! ވަރަށް ދެރަ ތިހެން ހެއްދެވީމަ\nކަންޑު ގައި ދުއްވާ އުންޅަންދު ތަކާ ފުުލައިޓު ތައް ވެސް ހުއްޓުވަން ޖަހޭ\nކުރާކަމެއް ނިކަން ކެރިގެން ކޮށްބަލަ. ދެއިރު ދެދަޅައަށް ބަދަލުނުކޮށް.\nހުރިހާ ކަމަކާ ނުބެހި ތިބެބަލަ އިމުގެތެރޭގަ ވަކިކަމަކައް މިނިސްޓްރީ ހަދަނީ ކަމަކު ވާނުވާ އެގިބަލަ...\nލާހޫރޭ ކައުންސިލެއްތަ މީއަޅެ. މިމީހުން ނިންމާ ހުރިހާ ކަމެއްވެސް މިވަރެއްގަ މިދަނީ. އެއްވެސް ޕްލޭންއެއް ނެތް. ޕެލެޓުތައްވެސް ވަރަށް ފޯރީގަނެގި. ދުވާރަށް އަރަން ހަދަންކީ އެތި ހެދުނީ މަދު ތާކު. ޕެލެޓުތައް އެނބުރި ހުރިތަނަށް އައިއްސި. މިިހެން ހުރިހާކަމެއްވެސް. މޮޅަތި ނިންމުން ނިންމެނިކޮށް ނިމުނީ.\nޓްރެފިކާ ބެހޭ ކަމެއް ނިންމާ އިރު ޓްރާންސްޕޯޓް އޮތޯރިޓީގެ ބަހެއް ނެތިދޯ ނިންމީ!؟ އަނެއްކަ ކުރިން ނިންމި މަގުމަތީގައި ސިގިރޭޓް ބުއިން މަނާ ކުރަން ނިންމީ ހެލްތް މިނިސްޓްރީ އާއި ވާހަކަ ދެކެވިގެންތޯ؟ ނިންމާ ނިންމުން ތަންފީޒް ކުރެވޭނެ ގޮތަކަށް ނިންމާބަލަ.\nމިއަދުވެސް ހިނގާފައިދަނީ ދުންތައްބުރުވާލީ މޫނަށް.\nއަޅެ މިސެލްފީ ސަރުކާރުގެ މުއައްސަސާތަކުގަ މިތިބީ ބޮލަކަށް މީދާކޭ އުބުތަކެއް ހުރި ބަޔަކުތަށް. އެހެންޏާފަހެ ކުރިންވެސް މިގޮތްއޮތެއްނުން. ކަންދެއްކުމުގެ ގޮތުން ކަންކަން ކުރާތީ ވާނުވާނޭންގެނީ ކަމަށްވެސް ވެދާނެދޯ. ޝުކުރިއްޔާ ސެލްފީ ސަރުކާރުން ތިޔަނިންމެވި ހަރުދަނާ ނިންމެވުމަށް.\nމިހާރު މިވީ ކޯޗަކަށް


ހިތުގާ ފޮރުވާލަދޭށޭ 15 ވަނަ ބައި | Esfiya - Dhivehi Vaahaka Site\n” ތިވަރު ބޮޑުކަމެއް ހަނދާން ނެތުނީ؟ ތިވަރު ބޮޑުކަމެއް ނުބުނެ ހުރެވުނު؟ ” އެއަޑަށް ޔާނާ އިސްނަގާ ސައިމަން ގާތަށް ދިޔައެވެ. ސައިމަންގެ އެއް އަތުގައި ހިފާ އޭނާގެ އަތުތެރެއަށް ލުމަށްފަހު އަތަށް ބޮސްދިނެވެ. ސައިމަން ހުރީ ޔާނާގެ މޫނަށް ބަލާށެވެ.\n” އަހަރެން ދޮގެއް ނުހަދަން… އަހަންނަށް އުފަލެއް ލިބުމުން އުފާތައްމަތީ ދެމިހުރުމަށް ބޭނުންވިލެއް ބޮޑުކަމުން އެއްވެސް ހިތާމައަކަށް ޖާގަ ނުދެވުނީ…. ”\nޔާނާގެ އަތުގެ ތެރެއިން ސައިމަން އަތް ދަމައިގަތެވެ. އޭރު އޭނާގެ ލޮލުން ކަރުނައިގެ ރޮނގެއް ފައިބައެވެ.\n” އަހަރެން ބާކީ ކޮއްނުލާ! ދެން ސައިމަން އަހަރެން ބާކީ ކޮއްލައިފިނަމަ މި ދުނިޔެއަށް ނޭވާ ލުމުގެ ހިތްވަރެއް ނެތް! ” ޔާނާގެ ޖުމުލަތައް ހުއްޓުވާލީ ސައިމަން އެވެ.\n” އަހަރެންނަށް މިވީހާ ދުވަސްތަކުގެ ތެރޭގައިވެސް ހަޤީޤީ ލޯބި ވެވުނީ އެންމެ ކުއްޖެއް ދެކެ ކަން މިޔަދު އެނގިއްޖެ! އޭނަ ދުވަހަކުވެސް އަހަންނަކަށް ދޮގެއް ނަހަދާނެ! އޮޅުވައެއް ނުލާނެ! އަދި އެއްވެސް ކަމެއް ސިއްރެއް ނުކުރާނެ! އަހަރެން މުޅި އުމުރު ހުސްކޮއްލަން ބޭނުމީ އޭނަ އާއި އެކު… ހަޤީޤީ ލޯތްބަކީ އެއީ…. ”\nއިސްޖަހައިގެން ހުރެ ސައިމަން އެހެން ބުނުމުން ޔާނާ ހާސްވިއެވެ. ކަންބޮޑުވިއެވެ. ތުރުތުރު އަޅަންފެށިއެވެ. ޔާނާ ދެރަވެފައި ހުރިލެއް ބޮޑުކަމުން ސައިމަން ގާތު ހުންނަން ބޭނުން ނުވެގެން އޭނާ ފަހަތަށް ޖެހެމުން ގޮސް ދުއްވައިގަތީ ކޮޓަރިއަށެވެ. އުއްމީދުތައް ގެއްލިފައި ކަހަލަ ގޮތަކަށެވެ. ހިތާމައިގެ ކޮޅެއް ނެތެވެ.\nއެނދުގައި އިށީނދެގެން އިނގެ ޔާނާ ރޮމުން ދިޔައެވެ. ޔާނާގެ ތަޤްދީރުގައި މި ނޫންގޮތެއް ނެތީބަވައޭ އޭނާގެ ހިތައް އަރަމުންދެއެވެ. ސައިމަންއަށް ޔާނާދެކެ ލޯބިވެވުމަކީ ކުށެއްގެ ގޮތުގައި ސައިމަން ދެކެނީ ހެއްޔެވެ؟ ކޮންފަދަ ބޮޑު އިމްތިޙާނެއް ހެއްޔެވެ؟ ލޯބީގެ ރޮނގުން ޔާނާއަށް ކުރިއަށް ނުދެވިގެން މިއުޅެނީ ކީއްވެހެއްޔެވެ؟\nޔާނާ ބޭނުންވަނީ ސައިމަންއާއި ކުރިމަތިލުމަށެވެ. ސައިމަންގެ ދުލުން، ޔާނާ ނުކުމެގެން ދާށޭ ބުނަން ދެން ޔާނާ ބޭނުންވަނީ އެގޭގައި ހުރުމަށެވެ. ސައިމަންގެ ހިމާޔަތުގައި ހުރުމަށް އޭނާގެ ހިތް އޮބި ނޯވެއެވެ. އެތައް އިރެއް ވަންދެން އެތާ ރޯން އޮތް އިރުވެސް ޔާނާގެ ހާލަކީ ކޮބާތޯ ބަލާލަންވެސް ސައިމަންއެއް ނައެވެ.\nމަޑު ހިނގުމެއްގައި ކޮޓަރިން ނުކުތް އިރު ސައިމަން އެއް ނެތެވެ. ޔަޤީނެވެ. އޭނާގެ ހަޤީޤީ ލޯބިވެރިޔާ ހޯދުމަށް ދިޔައީ އެވެ. މޫނުމައްޗަށް ވެރިފައި ހުރި އިސްތަށިތައް ރީތިކޮއްލަމުން އޭނާ ހިނގައިގަތީ ސައިމަންގެ ކޮޓަރި އާއި ދިމާއަށެވެ. ސައިމަން އާއި ވާހަކަ ދެއްކުމަށެވެ. ޔާނާއަށް މިހާ ހިތްވަރެއް މިލިބުނީ ކިހިނެތް ހެއްޔެވެ؟ ޔާނާ ސައިމަންދެކެ އެހާ ލޯބިވަނީ ކީއްވެހެއްޔެވެ؟\nމަޑުމަޑުން ދޮރު ހުޅުވާލި އިރު ޔާނާއަށް ކޮޓަރި ތެރެއިންވެސް ފެންނަނީ ފަޅުކަމެވެ. އުފަލެއް ނެތެވެ. ދިރުމެއް ނެތެވެ. ސައިމަން ނޫޅޭކަން އެނގުމުން އޭނާ ކޮޓަރި ދޮރުމަތީގައި މަޑުކޮއްލިއެވެ. އެއަށްފަހު ކޮޓަރި ތެރެއަށް ވަދެ އެނދުގައި އިށީނދެލިއެވެ. މާނޭވާއެއް ދޫކޮއްލުމަށްފަހު އެނދުގައި އޮށޯވެލިއެވެ. އަދި ހިތާ ހިތާ ވާހަކަދައްކަމުން ދިޔައެވެ.\n” ސައިމަންއެވެ. އަހަންނަށް ކަލާޔާ ނުލާ ދިރިއުޅުމަކީ ހިތައް ލިބިގެންދާ ވޭނެކެވެ. ބުނެދޭން ނޭނގޭ އިހްސާސެކެވެ\nލިބުން ނޭދޭ އަނިޔާއެކެވެ.\nއަހަރެންގެ ހިތް އެކަނިކޮށް ނުލާށެވެ. ބާކީ ކޮށް ނުލާށެވެ. އެއްލާނުލާށެވެ. “\nހުޅުވާލައިފައިވާ ކުޑަދޮރުން ވަދެގެން އައި ރީތި ވައިރޯޅިން މޭޒުމަތީގައި ހުރި ގަނޑުތައް ވަޔާ އެނބުރެން ފެށިއެވެ. ޔާނާ ސިހުނީ އެހެންވެއެވެ. އަވަހަށް ތެދުވެގެން ގަނޑުތައް ހޮވުމުގައި އުޅުނެވެ. ހުދުކުލައިގެ އޭފޯ ސައިޒް ގަނޑުތަކުގެ ތެރެއިން ރަތްކުލައިގެ ގަނޑެއް ފެނުމުން ޔާނާއަށް ޝައުޤްވެރިވެވުނެވެ.\nވުން ނޭދޭ ކަންތައްތައް ވެ ނިމިއްޖެއެވެ. ދުށުން ނޭދޭ މަންޒަރުތައް ފެންނަން ފަށައިފިއެވެ. އިވުން ނޭދޭ އަޑުތައް އިވެން ފަށައިފިނަމަ ފަހުދަށް ކެތް ނުކުރެވޭނެކަން ޔަޤީނެވެ. ބާލީހުގައި އޮޅުލައިގެން ފުރޮޅި ފުރޮޅި ފަހުދު ވަރުބަލި ވެއްޖެއެވެ. އޭނާ ބޭނުންވަނީ ޔާނާގެނެސް މޭމަތީގައި ބާއްވާލާށެވެ. ފަހުދުގެ ހިތަށް ހަމަޖެހުމެއް ލިބޭތޯއެވެ. އެހެނަސް މިހާރު ވަގުތު ފާއިތުވީކަމެއް ނޫނީ ނުވާކަމެއްވެސް ނޭނގެއެވެ. ފަހުދު އަދިވެސް ޔާނާ ހޯދަން މަސައްކަތް ކުރަން ބޭނުމެވެ. ފަހުދު ތެދުވީ ކުއްލިއަކަށް އެއްޗެއް ހަނދާންވެގެން ކަހަލަ ގޮތަކަށެވެ. އަވަސް އަވަހަށް ތައްޔާރުވެލައިގެން އޭނާ ބޭރަށް ހިނގައިގަތެވެ. އާމިރުއަށް ގުޅަމުންނެވެ.\nއަތުގައި ހުރި ގަނޑުތައް ނަގާ މޭޒުމަތީ ބަހައްޓަމުން ޔާނާ ރަތްކުލައިގެ ގަނޑު ނެގިއެވެ. އަދި މަޑުމަޑުން އެނދުގައި އިށީނދެ އޭގައި ލިޔެފައިހުރިއެއްޗެއް ކިޔަންފެށިއެވެ.\n” އެކުވެރިން އެމީހުންގެ ލޯބިވެރިންނާއި އެކު މަޖާނަގައެވެ. ރެސްޓޯރަންޓްތަކަށް ގޮސްހަދައެވެ. ދަތުރުގޮސް ހަދައެވެ. އެކަމަކު އަހަރެން އެހެނަކުން ނޫޅެމެވެ. އަހަރެންގެ ހިތް އަބަދުވެސް ބުނެއެވެ. އަހަރެންނަށްޓަކައި ކޮންމެވެސް ދިމާލެއްގައި އޭނާ ހުންނާނެއެވެ. އަހަރެންނަށް އޭނާ ލިބޭނެއެވެ. ކެތްތެރިކަމާއި އެކު އަހަރެން ހުރީ އަހަރެންގެ ހުވަފެނުގެ ރާނީ އަހަންނާއި ބައްދަލްވާނެ ދުވަހަކަށެވެ. އަދި އެ ހުވަފެނުގައި ހަޤީޤީ ކުލަޖައްސައިދޭނެ ދުވަހަކަށެވެ.\nދުވަސްތައް ގުނަމުންގޮސް އަހަރެންނަށް ޒުވާން އަންހެންކުއްޖަކާއި ދިމާވީ އެއްރެއެއްގެ މެމްދަމެވެ. ވަރަށް ބުރަކޮށް އޮފީހުގައި މަސައްކަތްކުރުމަށްފަހު ވަރުބަލި ކަމާއިއެކު ގެއަށް އަންނަނިކޮށެވެ. އެރޭ އަހަރެން އޭނާ ސަލާމަތްކުރީމެވެ. އަދި އަހަރެންގެ ގެއަށްވެސް ގެނައީމެވެ. އެ ގޮތް ނޭނގޭ އަންހެންކުއްޖާ ގޭގައި އުޅެންފެށުމުން އޭނާގެ ހަރަކާތްތަކަށް ސަމާލުކަންދެވުނެވެ. އޭނާ އާއި މެދު ވިސްނެން ފެށުނެވެ. އެކުއްޖާގެ ހަޤީޤަތް އެނގުނުއިރު އެކުއްޖާ އަކީ ހިތާމައިން ފޯވެ، ލަކުނުން ހިތް ކަޅުވެފައިވާ ކުއްޖެކެވެ. އަހަރެން އެކަމާ ހިތާމައެއް ނުކުރަމެވެ. އަހަރެން އެކި ގޮތްގޮތުން އޭނާއަށް އެހީވެދީ ހެދީމެވެ. އޭރު އަހަންނަށްވެސް އޭނާ އާއި މެދު ހާއްސަގޮތަކަށް ދެކެން ފެށުނެވެ. ނަތީޖާއަކަށްވީ އޭނާގެ ހިތް އަހަންނަށްޓަކައި ހުޅުވާލުމެވެ. ދެމީހުންގެ ގުޅުން ރަނގަޅުވެ ލޯތްބަށް ބަދަލުވެއްޖެއެވެ.\nއާނ އެކެވެ. އަހަންނަށް އޭނާ ފެނިއްޖެއެވެ. އަހަރެންގެ ހުވަފެނުގެ ރާނީ ފެނިއްޖެއެވެ. ނަމަކީ ޔާނާއެވެ. ރީތި ކުއްޖެކެވެ. ފަރި ހަށިގަނޑެކެވެ. ލޯބި މޫނެކެވެ..\nއެކަމަކު އޭނާއަކީ ވަރަށް ތަފާތު ކުއްޖެކެވެ. އަހަރެންދެކެވެސް ލޯބިވެއެވެ. އޭނާގެ ކުރީގެ ފިރިމީހާ ދެކެވެސް ލޯބިވެއެވެ. އަހަރެން ހަނު ހުރީމެވެ. އެހެން ވެދާނެކަން ޤަބޫލު ކުރީމެވެ. އެކަމަކު ޔާނާގެ ދުލުން އޭނާ ދިރިއުޅެން ބޭނުންވަނީ އަހަންނާއި އެކުގައި ކަން އެނގުމުން އަހަރެން ޔާނާ ދުރެއް ނުކުރަމެވެ. ޙަޤީގަތް އެނގި ހުރެ އަހަރެންގެ ޙަޔާތަށް ޔާނާ ގެނައުމަށް ނިންމީމެވެ.\nއެއީ އަހަރެންގެ ހަޤީޤީ ލޯތްބެވެ. މިވީހާ ތަނަށް ލޯބިވީ ކުއްޖާއެވެ. ހަޤީޤީ ލޯބިވެވުނީ ޔާނާ ދެކެއެވެ. “\nއެ ހިސާބަށް އެ ލިޔުން ކިޔުނު އިރު ޔާނާގެ ދެލޮލުން ކަރުނަ އައެވެ. އޭނާ މޭގައި ޖައްސާ ގަނޑު ބޮނޑިކޮއްލިއެވެ . އަދި ދެން ލިޔެފައި އޮތް ބައި ފެންނަން އޮތީ ވަރަށް އަވަސް ލިޔުމެއްގެ ގޮތުގައެވެ،\n” އަހަރެންގެ ހިތް އޭނާއަށް ދިނީ އަނބުރާ އަތުލާކަށް ނޫނެވެ. އަދި އެހިތް މި މޭގައި އޮތީ ނެގޭނެފަދަ ގޮތަކަށްވެސް ނޫނެވެ. އަހަރެންގެ ލޯބިވެރިޔާއަކީ ކޮންފަދަ މާތް އިންސާނެއް ހެއްޔެވެ؟ މިޔަދާއި ހަމައަށް އަހަރެންގެ ކިބައިން ލިބޭ އުފާތަކާއި ހިތްހަމަޖެހުމުން އޭނާގެ ހިތާމަތައް ފުހެވިގެން ދިޔައޭ އަހަރެންގާތު ބުނެލިއެވެ. އެހެނަސް…. ކައިވެންޏާއި ހަމައަށް ދިޔުމުގެ ކުރިން އޭނާގެ ހުރިހާ ހަޤީޤަތެއް އަހަންނަށް ކިޔައިދިނުމުން އަހަރެންގެ ހިތައް ލިބުނު ދެރައަށްވުރެ އޭނާގެ ތެދުވެރިކަމަށްޓަކައި މި ހިތުގައި ޔާނާއަށްޓަކައިވާ ލޯބި އިތުރުވިއެވެ. “\nޔާނާއަށް އަޑުން އަޑުނަގާ ރޮވުނެވެ. ގަނޑު މުށިތައްމައްޗަށް ދޫކޮއްލުމަށްފަހު ސިޓިންގ ރޫމަށް ނުކުތެވެ. އަވަސް ހިތަކާއި އެކު ސައިމަންއަށް އިންތިޒާރު ކުރެވެންފެށިއެވެ. ސައިމަން ގެއަށް އަންނާނޭ ވަގުތަކަށް އިންތިޒާރު ކުރެވެން ފެށިއެވެ.\nއާމިރު އާއި ބައްދަލް ވުމުން ފަހުދު އަވަސް އަވަހަށް ބުނެލިއެވެ.\n” އާމިރު.. އަހަރެން ޔާނާ ހޯދަން ބޭނުން.. ހިނގާބަލަ! ” ވަކި މަންޒިލެއް ނެތި މާލޭ މަގުތަކުގައި އާމިރު ސައިކަލްދުއްވަމުންދެއެވެ.\n” ކޮންތާކަށްތަ ދެން މަ ވަކި ދާނީ ؟ ފަހުދު އަހަރެންވެސް ބޭނުން ޔާނާ ފަހުދަށް ލިބުމަށް.. އެކަމަކު އެރޭ އެހުރީ އޭނާގެ ފިރިމީހާއަށް ވިއްޔާޔޯ؟ ” އާމިރު ފަހުދަށް ވިސްނައިދެވޭތޯ ބެލިއެވެ.\n” އެރޭ ފަހުދުއާޢި ވާހަކަ ދައްކަންވެސް ބޭނުން ނެތި ޔާނާ އެ ފިރިހެންކުއްޖާ އާއި އެކު ދިޔައްޔޭ ވެސް ބުނީމެއްނު.. ދެން ކިހިނެތް ދިމާވިޔަސް ވާހަކަދައްކާނީ؟ ” އަނެއްކާވެސް ވާހކަދެއްކީ އާމިރުއެވެ.\n” ނޭނގެ.. އަހަންނަކަށް އެކައްޗެއްވެސް ނޭންގެ.. ބޭނުންވަނީ ހަމަ މިހާރުވެސް ޔާނާ ދުށުމަށް….. އޭނާ އަހަރެންގެ ކައިރިއަށް ގެނައުމަށް… ” ފަހުދުގެ ޙާލަތު އާމިރު ދެނެގަތެވެ.\n” މިރޭވެސް ދާނަން ލެކިޔުޓަށް.. ” ފަހުދު ބުނެލިއެވެ.\n” މިރޭ ހަދަންވީގޮތް މަ ބުނަންތަ؟ ” އާމިރުގެ ވާހަކަ އަޑުއަހަން ފަހުދު އިނެވެ.\nގަޑިއެއްހާ އިރުފަހެވެ. އަދިވެސް ޔާނާ ހުރީ ސިޓިން ރޫމުގައެވެ. ސައިމަން ސިޓިންގ ރޫމް ދޮރު ހުޅުވާލުމާއި އެކު ޔާނާ ދުވެފައި ގޮސް ސައިމަންގެ ކުރިމަތީގައި ހުއްޓުނެވެ. އަތްލެވޭ ނުލެވޭހާ ގާތުގައެވެ. ޔާނާގެ ލޮލުން އުއްމީދުގެ އަސަރުތައް ފެނެއެވެ. ސައިމަންއަށް އާދޭސްކުރާހެން ހީވެއެވެ. އިރުކޮޅަކު ބަލަން ހުރެފައި ސައިމަން ހިނގައި ގަތުމުން ފަހަތުން ޔާނާގެ އަޑުއިވުނެވެ.\n” ހިތްމަގޭ ދޫކުރީ ހަމަ ކަލާއަށްޓަކާ، ލޯބިލޯބިން ދިނީމޭ ހިތާ މޭ މަގޭ…\nބިންމަތީގާ ނުވާނޭ ތިނޫން ސޫރައެއް ،ލޯދުށުން އަބަދު އެދެވޭ މިޙާލުން މަގޭ……… “\nޔާނާ ސައިމަންގެ ކުރިމައްޗަށް އެރި އިރު ސައިމަންގެ ލޮލުންވެސް ލޯބީގެ އަލި ފެންނަން ހުއްޓެވެ. ސައިމަންގެ އަތުގައި ބީހިލަމުން ޔާނާ ބުނަމުންދެއެވެ.\n” ބޭނުމޭ ހާދަ ލޯބިން އުޅެން އެކު އެކީ ،އޭރުގާ ދެކުނު ހުވަފެން ކުރަން ކުލަ އެކީ\nނޭދެމޭ ބީވެދާކަށް ހިތުން ލޯބިވީ، އޭރުގާ ކުރި އުފާތައް ހިތުން ސިފަމިވީ “\nސައިމަން ޔާނާގެ އުނަގަނޑުގައި އަތް ޖައްސާލަމުން ކައިރިއަށް ދަމާލިއެވެ. އަދި ޔާނާގެ ލޯބި ލޯބި މޫނުގައި ފިރުމާލަމުން ކިޔާލިއެވެ.\n” އާޝިޤާ ދިން އުފާތައް އަލުން ހޯދަދީ، ހަށިގަނޑާ އަދި ފުރާނައިން މި ޤުބާންވަނީ\nއާޝިޤާ ލޯބި ދޭށޭ މަށަށް އަދު މިރޭ، ފެންބޮވައިގަނެފާ ކަލާއަށް ހިތްމަގޭ އަދު މަރުދެނީ\nމަސްތަކުން ބީހިލާ އިރު މަ ހައިރާންވަނީ ، އަސްލުގާ ލޯބި ލޯބިން އުޅެން ބޭނުމީ\nލަސްނުކޮށް އައިސްބަލާ ހިތްމި ކުދިކުދިވަނީ، ފަސްޖެހެން ބޭނުމީހޭ ލަދުންއަދު ދަނީ…. “\nލަދުން ރަތްވެގެން ޔާނާ ހިނގައިގަތުމުން އޭނާގެ އަތުގައި ހިފާ ގާތަށް ދަމާލަމުން ސައިމަން ބުނެލިއެވެ. ޔާނާ އިސްޖަހާލިއެވެ. ސައިމަން އޭނާދެކެވާ ލޯބި އެނގުމުން އުފަލުންގޮސް ސައިމަންގެ ގައިގައި ބައްދާލެވުނެވެ.\n” ލޯބި… އަހަރެން ޤަބޫލުކުރަނީ ތިއީ ވަރަށް މާތް އިންސާނެއްގެ ގޮތުގައި.. ތިއީ އަހަރެންގެ ނަސީބު،،، ކުދިން ދެއްވުން އެއީ އެހެން ފަރާތަކުން ކުރާކަމެއް. އަހަރެންގެ ބާރެއް އެކަމުގައެއް ނުވޭ! އަހަރެންނަށް ޔާނާދެކެ ލޯބިވެވުނީ … އެއީ އަހަރެންގެ އިހްތިޔާރުގައި އޮތްކަމެއް…އަހަރެން އަބަދުވެސް ލޯބިވާނަން.. ދެން ދުވަހަކުވެސް ހިތަކު ނުޖައްސާނަން……. ” ޔާނާ ގެ މޫނުގައި ބޮސްދެމުން ސައިމަން ބުނެލިއެވެ.\nޖެހިގެން އައިރޭ ފަހުދާއި އާމިރު ލެކިޔުޓާއި މާދުރުނޫން ހިސާބެއްގައި ސައިކަލްގައި މަޑުކޮއްލިއެވެ. އެގާރަގަޑި ފަނަރައިގައި ސައިމަން ލެކިޔުޓްގެ ދޮރުމައްޗަށް މަޑުކޮއްލިއިރު އާމިރު އާއި ފަހުދު ތިބީ ބަލާށެވެ. ޔާނާ ނުކުމެ ސައިކަލަށް އެރުމުން ސައިމަން ދުއްވާލިއެވެ. ފަހުދު އާއި އާމިރު ފާރަލަމުން ސައިމަންގެ ސައިކަލް ފަހަތުން ދެއެވެ. ދުރު ދުރުންނެވެ. ޓްރެފިކްގައި ޖެހުނު ވަގުތު ޔާނާއަށް ފަހަތް ބަލާލިއެވެ. އޭނާ ސިހުނީ ފަހުދު އާއި އާމިރު ފެނުމުންނެވެ. އެމީހުންގެ ނަޒަރު ހުއްޓިފައި ހުރީ ސީދާ ޔާނާއަށް ކަމުން ޔާނާ ކުޑަކޮށް ހާސްވިއެވެ.\nސައިމަން ގާތު ބުނާކަށް ބޭނުމެއް ނުވިއެވެ. ސައިކަލް ދުއްވާލުމުން ޔާނާގެ ހިތައް ފިނިކަން ލިބުނެވެ. އިރުކޮޅަކުން ފަހަތް ބަލާލިއިރުގައިވެސް ފަހުދުމެން އާދެއެވެ.\n” ކީއްވެ މިރޭ އެއްޗެއް ނުބުނެ ތިއިނީ؟ ” ސައިމަން ލޯތްބާއި އެކު އަހާލިއެވެ.\n” އެނ.. .. ” ޔާނާ ސިހުމުން އޭނާ ކޮންމެވެސް ކަމަކާ ފިކުރު ކުރާހެން ސައިމަންއަށް ހީވިއެވެ.\n” ކިހިނެތްވީ؟ ” ސައިމަން އެއްސެވެ.\n” މީ… ސައިމަން… ފަހަތުން އެބަ އާދެ ފަހުދު… ސައިކަލްގަ… ” ޔާނާ އެހެން ބުނުމުން ސައިމަން ސައިކަލް ބާރުކޮއްލިއެވެ. އޭނާ ބޭނުންވީ އަވަހަށް ގެއަށް ދާށެވެ.\nސައިމަން އާއި ޔާނާ ގެއަށް ވަތްތަން ބަލަން އާމިރު އާއި ފަހުދު ތިބީ ތަންކޮޅެއް ދުރުގައެވެ. އެމީހުން ތިބިކަމެއް ސައިމަން މެނަކަށް ނޭނގެއެވެ. ޔާނާ ހުރީ ސައިމަންގެ އަތުގައި ބާރުބާރަށް ހިފަހައްޓައިގެންނެވެ.\n” ކޮބާ؟ އެމީހުން އުޅޭ ގެ ފެނުނީނު… ދެން ހާސްނުވޭ! ” އާމިރު ސައިކަލް ސްޓާޓް ކޮއްލަމުން ބުނެލިއެވެ.\n” އެކަމަކު… އެއީ ޔާނާގެ ހަޒްއަށް ވިއްޔާޔޯ؟ ” ފަހުދު އަވަސް އަވަހަށް ބުނެލިއެވެ.\n” މަޗާ ހާސްނުވޭ! އެވެސް ދެން ޔަޤީން ވެދާނެ އޭނަ ނޫޅޭ ގަޑިއެއްގަ ވަންނާނީ… ދެން ހިތްހަމަޖައްސާލައިގެން ހިނގާ ދަމާ…….. ” އާމިރު ދުވެލި ބާރުކޮއްލިއެވެ.\nގެއަށް ގޮސްވެސް ފަހުދު ވިސްނަނީ ޔާނާ އާޢި މެދުގައެވެ. އޭނާ ބަލާލި ގޮތެވެ. ފަހުދަށް ރީތިވިއެވެ. ޔާނާ މިހާރު މާ ބޮޑަށްވެސް ރީއްޗެވެ. ފަހުދު އިންތިހާއަށް ޔާނާ ބޭނުންވެއެވެ. އޭނާ ޔާނާ ހޯދާނެއެވެ. ޔާނާގެ ލޯބިވެސް ހޯދާނެއެވެ. ކޮންމެ ގޮތަކަށް ކޮންމެ ޙާލަކުންވެސް ހެވެ.\n” މިރޭން ފެށިގެން ދެން ލެކިޔުޓަށް ނުދާތި އިނގޭ! ޖޮބުން ވަކިވާ ކަންތައް ހަމަޖެހިއްޖެ! ” ސައިމަން ހެނދުނުގެ ނާސްތާއަށް އިންސާފުކުރުމަށް އިށީނެވެ.\n” އޭނ.. ޖޮބުން ވަކިވީ؟ ” ލިޔުޝާ ރޮށިމޮޑެން އިނދެ ބުނެލިއެވެ.\n” އާނ…. ދެން ދާހިތް ނުވާތީ،،، ” ފެންތައްޓެއް ހިފައިގެން އައިސް އިށީންނަމުން ޔާނާ ބުނެލިއެވެ.\n” ރޭގަ އެއްކޮށް ނުނިދާ އުޅެންޖެހުނީ… ތުލުސްދޫގައި އޮތް ވެޑިންޕާރޓީ ވ ސަޅި.. ލޯބި ލޯބި ކުޑަކުދިންވެސް މޭކަޕް ކުރަންޖެހުނު… ” ލިޔުޝާ ހެމުން ހެމުން ބުނެލިއެވެ.\n” އެހެންތަ؟ ކޮއްކޯ….އަދި ވާހަކައެއް ބުނަންތަ؟ ” ސައިމަން ލިޔުޝާއަށް ބަލާލަމުން ބުނެލިއެވެ.\n” ހަފްތާއެއްގެ ތެރޭގައި މެރީ ކުރެވޭނެ.. ފޯރމްލައިފިން…. ” އެޖުމުލައާއި އެކު ލިޔުޝާ އުފަލުން ޔާނާއަށް ބަލާލިއެވެ. ޔާނާވެސް ހީލިއެވެ.\nފަހުދު އެކަނިވެސް އެތައް ފަހަރަކު ޔާނާ އުޅޭ ގޭދަށަށް ގޮސްފިއެވެ. އޭނާ ފެނޭތޯއެވެ. ނަމަވެސް އެއްވެސް އިޝާރާތެއް ނުވިއެވެ. މިޔަދު އެގެއަށް ވަދެގެން ވިޔަސް ޔާނާ އާއި ކުރިމަތިލުމަށް އޭނާ ހިނގައިގަތެވެ. ކިތައްވަނަ ފަންގިފިލާކަމެއް ނޭނގެއެވެ. ފަހުދު އާމިރުއަށް ގުޅީ ސެކަންޑް ފްލޯރގެ ސިޑިމަތީ ހުރެއެވެ.\n” މަޗާ ތިވިއްޔޭ! ކިހިނެތް ދެން ހަދާނީ؟ ތިތާ ހުރޭ ދިމާވަންދެން.. ރަނގަޅަށް ސާފުކުރާތި ޔާނާ މެރީ ކޮއްގެންތޯ އުޅެނީ؟ ” އާމިރު ދިން ޚިޔާލަށް ފަހުދު އެއްބަސްވިއެވެ.\nއިރު އޮއްސުނަސް އެތަނުން ނުގޮސް ސިޑިކައިރީ ފަހުދު ހުއްޓެވެ. ލިފްޓުން އަރާ ފައިބާ މީހުންނަށް ހިނިތުންވަމުން ދެގަޑި އިރު އޭނާ ހޭދަކޮއްފިއެވެ. އާމިރު ބަރާބަރަށް ވާނުވާ ބަލަން ގުޅައެވެ. ފަހުދު ސިޑިމަތީ އިށީނެވެ. ޔާނާ ކޮބާހެއްޔެވެ؟ އެތައް ވާހަކައެއް ދައްކަން ބޭނުމެވެ. ނުފެންނަ ފަށުގައި ނުހުރެ އަންނާށޭ ފަހުދުގެ ހިތްބުނާކަހަލައެވެ.\nއެހެން އިންތާ ކުޑަ އިރުކޮޅެއް ނުވެ މީހަކު ތިރިއަށް ފައިބަމުން އަންނަހެން ހީވެއެވެ. ފަހުދު ތެދުވެ ބަލަހައްޓައިގެން ހުއްޓެވެ. ފެނުނީ އެރޭ ސައިކަލްގައި ޔާނާ ގޮވައިގެން ދިޔަ ކުއްޖާއެވެ. ފަހަތުން ޔާނާ ފައިބައެވެ. ރީތި ހެދުމެއްގައެވެ. ހީވާގޮތުން ކޮންމެވެސް މުނާސަބާއަކަށް ދާން ތައްޔާރުވެގެން އަންނަނީއެވެ. ޔާނާގެ ފަހަތުން އަދި ކޮންމެވެސް އަންހެން ކުއްޖެއްވެސް އައިސް ހުއްޓުނެވެ. އަނެއްކާވެސް ތިންމީހުން ބައްދަލްވީއެވެ. ޔާނާގެ ރީތިކަން ފެނި ފަހުދު އާޝޯހްވިއެވެ. ޔާނާ ސައިމަން އާއި ދިމާއަށް ބަލާލިއެވ. ފަހުދު ކަޅިޖަހާނުލާ ޔާނާއަށް ބަލަމުންދާކަން އެންމެންނަށްވެސް ފާހަގަ ކުރެވުނެވެ.\nފަހުދު ޔާނާގެ ކައިރިއަށް އެޅި ފިޔަވަޅު ހުއްޓުނީ ފަހަތަށް އެޅި ޔާނާގެ ފިޔަވަޅުންނެވެ. އާދޭހުގެ ގޮތަކަށް ފަހުދު ބަލަންފެށިއެވެ.\nފަހުދުގ ހިތް ނުތަނަވަސްވިއެވެ.ޔާނާ ފަހަތަށް ޖެހުނީ ކީއްވެކަން އޭނާއަށް ނޭނގުނީ ހެއްޔެވެ؟ ޔާާނާގެ ހިތައް އޭނާގެ ސަބަބުން ލިބިދިން ވޭންދެނިވި އަނިޔާތައް އޭނާ ހަނދާންނެތުނީހެއްޔެވެ؟ ޔާނާ ސައިމަންގެ އަތުގެ މުލައްދަނޑީގައި ހިފުމަށްފަހު ސައިމަން އާއި ނިވާވިއެވެ. ފަހުދަށް ނުފެންނަ ގޮތަށެވެ. އެހެން ހެދުމުން ސައިމަންއަށް ފަހުދަށް ކުރިމަތިލާން މަޖުބޫރުވެއްޖެއެވެ. ކަން ހިނގާ ގޮތް ބެލުމަށް ލިޔުޝާވެސް ހުއްޓެވެ. ފަހުދުގެ ދެލޯ ރަތްވިއެވެ. އޭނާ ރޯން ބޭނުން ނުވިނަމަވެސް ހިތައް ލިބެމުންދާ ހަމަނުޖެހުމުން ލޮލުން އެކަން ހާމަވެގެން ދެއެވެ.\n” ޔާނާ! ”\nކުރަކިވެފައިވާ އަޑަކުން ފަހުދު ގޮވާލިއެވެ. އޭނާއަށް ޔާނާގެ މޫނުވެސް ފޮރުވުނެވެ. ބުނާނީ ކީކޭ ކަމެއް ސައިމަންއަކަށް ނޭނގުނެވެ. އެކަމަކު މިފަދަ އުފާވެރި ވަގުތަކަށް ޔާނާގެ މޫނު މިލާ މޯޅިވާކަށް ސައިމަން ބޭނުމެއް ނޫނެވެ. ސައިމަން މަޑުމަޑުން ޔާނާގެ އަތް ނައްޓުވާލުމަށްފަހު ފަހުދުގެ ކުރިމައްޗަށް ޔާނާ ގެނައެވެ. ނޫނެކޭ ބުނާފަދަ ގޮތަކަށް ޔާނާ ސައިމަންއަށްބަލަމުންދެއެވެ.\n” ފަހުދު! ޔާނާ ގާތު އެއްޗެއް ބުނުމުގެ ކުރިން އަހަރެންވެސް ބޭނުން އެއްޗެއް ބުނެލަން.. ”\nޖީބަށް އަތްޖަހާލަމުން މަޑުމަޑުންސައިމަންބުނެލިއެވެ.\nފަހުދު ސައިމަންއަށް ބަލާލިއެވެ. އޭނާ ހުރީ ފާރުގައި ލެނގިލައިގެންނެވެ.\nސައިމަން ލިޔުޝާއަށް ބަލާލަމުން ބޭރަށް ދިޔުމަށް ލޮލުން އިޝާރާާތް ކުރުމުން ލިޔުޝާ ލިފްޓަށް އެރީ އިސްޖަހައިގެން ހުރެގެންނެވެ. ލިޔުޝާ ދިޔުމުން ސައިމަން ބުންޏެވެ.\n” ފަހުދު! އަހަރެމެން މިދަނީ ކޯޓަށް… ކައިވެނި ކުރަން…. ”\nސައިމަން ޔާނާއަށް ބަލާލިއެވެ. ފަހުދަށް ބޭއިޚްތިޔާރުގައިި ބުނެވުނެވެ.\n” ތީ ޔާނާގެ ފިރިމީހާއެއް ނޫނޭ…..؟ ”\nސައިމަން ބޯޖަހާލިއެވެ. ފަހުދުގެ ލޮލުން އުއްމީދީ އަލި ފާޅުވިއެވެ. އަދިވެސް ވަގުތު އެބައޮތޭ ފަހުދުގެ ހިތް ބުނަމުންދެއެވެ. އުފާވާ ފަދަ ގޮތަކަށް ފަހުދު ޔާނާއަށް ބަލާލިއެވެ. ކައިވެނި ކުރަން ދިޔަޔަސް އަދި ކައިވެންޏެއް ނުކުރެޔޭ ބުނެ ފަހުދުގެ ހިތްމޭގައިވިކަމުންދެއެވެ.\n” ޔާނާ! އަހަރެން ތިރީގައި މަޑުކުރަން އެބަ…. ” ސައިމަން ލިފްޓާއި ދިމާއަށް އެނބުރުމުން ޔާނާ އަވަސް އަވަހަށް ސައިމަންގެ އަތުގައި ހިފިއެވެ. އަދި އޭނާއާއި އެކު ދިޔުމަށް ހިނގައިގަންނަން އުޅުމުން ސައިމަން ޔާނާގެ އަތުގައި ހިފާލިއެވެ. އަދި ލޯ މަރާލަމުން މަޑުކުރާށޭ ބުނާ ގޮތަކަށް ބޯ ޖަހާލިއެެވެ. ޔާނާ ސައިމަންގެ އަތުން ދޫކޮއްލަމުން ފަހަތަށް ޖެހުނެވެ. އޭރުވެސް ފަހުދު ޔާނާއަށް ބަލަމުން ހާސްވަމުންދެއެވެ.\n” ސައިމަން… އަހަރެން ބޭނުންވަނީ ސަިއމަންގެ ކުރިމަތީގައި ހުރިހާ ވާހަކއެއްވެސް ދައްކަން… ޕްލީޒް މަޑުކޮއްދީ… ” ޔާނާގެ އާދޭހުގެ އަޑަށް ސައިމަން މަޑުކުރިއެވެ.\n” ޔާނާ! އަހަރެންނަށް ހަޤީޤަތް ހާމަވެއްޖެ! މަންމަ ހުރިހާ ވާހަކައެއް ކިޔައިދީފި! މަންމަވެސް މިހާރު އެކަންތަކާ ވަރަށް ހިތާމަކުރޭ” ފަހުދު އިސްޖަހާލަމުން ބުނެލިއެވެ.\n“މަންމަ ކިހިނެތް؟ ” ފަހުދުގެ ޖުމުލަ މެދުކަނޑާލީ ޔާނާއެެވެ. ޔާނާގެ އެޖުމުލައިން ފަހުދަށް އަސަރުކުރުވިއެވެ. މަންމައަށްޓަކައި ޔާނާގެ ހިތުގައި އަދިވެސް ލޯބި އެބައޮތޭ ހިތަށް އެރިއެވެ.\n” މަންމަ ރަނގަޅު.. އަހަރެން ޝާނާ އާއި ކައިވެނި ކުރުމަށްފަހު ގެއަށް ގެނައުމުން މަންމައަށް ދިނީ މުޅިންވެސް އަނިޔާ…އޭނަ….”\n” އޭނައަށް ވެސް ހަދާލީ އަހަރެންނަށް ހަދާލި ނިކަމެތިގޮތްދޯ؟ ”\nމަލާމާތުގެ ރާގަކަށް ޔާނާ ބުނެލިއެވެ. ފަހުދަށް ސިހުން ލިބުނެވެ. ދުވަހަކުވެސް އެދަފަ ގޮތަކަށް ވާހަކަދައްކާފައި ނުވާ ޔާނާ މިޔަދު އޭނާގެ ކޮޅަށް އަޑު އުފުލާތީއެވެ.\n” ނޫން… އޭނަ އަހަރެމެންނަށް އޮޅުވާލީ…. އެހެންވެ އަހަރެންނަށް އޭނައާއި އެކު ނޫޅެވުނު.. އަހަރެން އޭނަ ދޫކޮއްލީ… މިޔަދު އަހަންނަށް ޙަޤީޤަތް ހާމަވެއްޖެ! ޔާނާ! މަންމަ ވެސް ބޭނުންވޭ މަޢާފަށް އެދެން.. ”\nފަހުދު ޔާނާއަށް ބަލާލަމުން ބުނެލިއެވެ.\nޔާނާ ހީލިއެވެ. ” އަދި ވެސް މަޢާފަށް އެދުމުގެ ޙައްޤުވެރިޔާ މަޢާފަށް ނޭދޭތީ އަހަރެން މިހުރީ ހައިރާންވެފަ؟ ” މަލާމާތުގެ ދެވަނަ ރާޅު ފަހުދުގެ ބޮލަށް ބިންދާލިއެވެ.\n” ޔާނާ! އަހަރެން…. މައާފަށް އެދެންވެސް ލަދުގަނޭ! އަހަރެންނަށް މި ދެއަތުން އެރޭ ހެދުނު ގޮތެއްވެސް ނޭނގެ! ” ފަހުދުގެ އަޑު ބެދޭ ގޮތްވުމުން ޔާނާ ފަހުދަށް ފުރަގަސްދިނެވެ. އޭރުވެސް ސައިމަން މަޑުމަޑުން ހުއްޓެވެ.\n” ތި ދެ ކަންފަތުން އެހި އޮޅުވާލުމެއް އެކުލެވިގެންވާ އަޑަކުން އަހަރެން ދުރުކޮއްލީ… ތި ދެލޮލުން ބެލި ހަޤީޤަތެއް ނެތް ބެލުމަކުން އަހަރެންނާއި މެދު ކުށްހީ ކުރީ.. ތިހިތުން ނިންމި ކެހިވެރި ނިންމުމަކުން އަހަރެން ވަރިކުރީ.. އަދި ތި ދެއަތުން އެ ތޫފާނީ ރޭގައި އަހަރެން ބޭރުކޮއްލީ… ތި ދުލުން އަހަންނަށް ކީ އެއްޗެއްސާއި ތި ލޮލުން ބެލި ނުރުހުންތެރި ބެލުމުން މިހިތް ފިއްސާލި! އަހަރެންގެ އެއްވެސް ޔާރެއް ނެތް ރަށަކަށް އެ ދަންވަރު ނެރެ އެއްލާލީ.. އަހަރެން ރޮއި ރޮއި އާދޭސް ކޮއްކޮށް ހުއްޓަ ވަރިކޮއްލީ.. އަހަރެންގެ އަޑެއް ނޭހި .. ވީ ލޯބި އެރޭ އެޖެހުނު ގަދަ ވަޔާއި އެކު ބުރަބުރައިގެން ދިޔަ.. ކުރި އިތުބާރު އެރޭ ގުގުރި ގުގުރުމާއި އެކު ފުނޑުފުނޑު ވެގެންދިޔަ! ކިހާ ދުވަހެއް؟ކިހާ ދުވަހެއް ވަންދެން އަހަރެން އެކަނިމާއެކަނި އެތަން މިތަނުން ، އެތައް ވޭނެއް، ބިރުވެރިކަމެއްގަ ދުވަސްތައް ގުނިން؟ ޙާލު ބަލާލީމުތަ؟ އަހަރެން އެޙާލުގަ ފަހުދުގެ ހަނދާނުގަ ދުވަސްތައް ހޭދަކުރަމުން ދަނިކޮށް ފަހުދު ފެނުނީ މީހެއްގެ ފިރިއެއްގެ ގޮތުގަ އެއްރޭ ލެކިޔުޓަށް ވަތްތަން.. މިހިތައް ކުރާނެ އަސަރު ނޭނގޭނެކަން އެނގޭ! އެރެއަށްފަހު ފަހުދުގެ މަތިން ހަނދާންކުރިޔަސް މިހިތް މަލާމާތްކުރޭ!\n” ޔާނާއަށް ރޮވުމުން ސައިމަން ގޮސް ޔާނާގެ ދެކޮނޑުގައި ހިފާލިއެވެ. އަދި ބޯ ހޫރާލިއެވެ. ފަހުދު ހުރީ ބަލަހައްޓައިގެންނެވެ. ކުރެވުނު މޮޔަ ކަންތަކުން ގޮތް ހުސްވެފައެވެ.\n” އަދި ނުނިމެޔޭ … އަހަރެން ބޭނުން އެއްވާހަކަ ބުނެލަން… އަހަރެން ވަރިކޮއްލާ ގެއިން ނެރެލަމުން އަހަންނަށްޓަކައި ކުރި ބަދު ދުޢާ އިރާދަކުރެއްވިއްޔާ އިޖާބައެއް ނުކުރައްވާނެ! އަހަރެންނަށް ކުއްޖަކު ދުވަހަކުވެސް ނުލިބޭނެޔޭ ބުނެ އަހަންނަށް ކުރި މަލާމާތާއި މެދު އެއްވެސް ޝަކުވާއެއް ނެތް. އެދުޢާ އަހަރެން ފަހުދަކަށް ނުކުރަން.. މިޔަދު އަހަންނަށް އަބަދަށް ހެޔޮދުޢާ ކުރާނެ ބައިވެރިއެއް ލިބިއްޖެ! އެހެންވެ، އަހަރެން ފަހުދުކައިރީ އާދޭސްކުރަން.. އަަހަރެންގެ ދިރިއުޅުމުން ދުރަށްދޭ!! އަަހަރެންނަށް އުފަލެއް ލިބުމަށް ބޭނުމިއްޔާ އަހަރެން އުފާވެރި ދިރިއުޅުމެއް އުޅުނަދީ… މިހާރު އަހަރެންގެ ހުރިހާވެސް މީހަކީ ސައިމަން.. މީ އަހަރެންގެ ހުރިހާވެސް މީހަކީ…. ” ޔާނާ ރޮމުން ފަހުދުގެ ކުރިމަތީގައި ގިސްލަމުންދެއެވެ. ފަހުދު ހުރީ ހަދާނެގޮތެއް ނޭނގިފައެވެ. ޔާނާ އެހާވަރަށ ފަހުދާއި ދުރަށްދާން ބޭނުންވާކަން އޭނާއަށް މިޔަދު އެނގިހާމަވިއެވެ.\nVvvv reethi waiting4the nxt part salaa\nTHANK YOU SHAF ND SHAX…… <3\nv reethi……….. alhugadu buny salaa araamagu ah laafa idhe ehnun story eh ‘aharen nethi dhiya yas thi hayaathun eyge first part in up kohdheyn fashaaba plx plx plx iam your big fan\nhi… Shai.. thanxalot.. evaahaka save nukurebi inyma gellifa vee.. butesite ge IT kujja ah time vaa varakun backup thah post kuramun dhaane…\nok thsnks for the reply\nvvvvvvvvvvvvvvvvvvvvv nice salaaaaaaaaaaaaaaaaa\nbodu koh thnx….\nލޯބިވެރިޔެއް ތިނޫނީ މަށެއް ނޭދެމޭ. ކެރެކްޓަރސް އެންޑް ބެކް ސްޓޯރީ\nހިތާމަ ލޯބި February 13, 2021


ޑރ.އިޔާޒަކީ ލާދީނީ ވެރިން އެންމެ ޖެހިލުންވާ ޢިލްމުވެރިޔާ: ޝައިޚް އިލްޔާސް - DhiDaily\nޑރ.އިޔާޒަކީ ލާދީނީ ވެރިން އެންމެ ޖެހިލުންވާ ޢިލްމުވެރިޔާ: ޝައިޚް އިލްޔާސް\nޢަދާލަތު ޕާޓީގެ ޢިލްމުވެރިންގެ މަޖިލީހުގެ ނައިބު ރައސް ޑރ.މުޙައްމަދު އިޔާޒަކީ ލާދީނީ ވެރިން އެންމެ ޖެހިލުންވާ ޢިލްމުވެރިޔާކަމަށް އައްޝައިޚް އިލްޔާސް ޙުސައިން މިރޭ ވިދާޅުވެއްޖެއެވެ.\nޝައިޚް އިލްޔާސް ވިދާޅުވީ ޖެހިލުމެއްނެތި މާޒީގެ ވެރިންނަށް ދެއްވާ ރައްދަށް އެ ބޭފުޅުންނަކަށް ކެތެއްނުކުރެއްވޭނެ ކަމަށެވެ. އަދި ޑރ.އިޔާޒާމެދު ނާއިންސާފުން އަޅާ ފިޔަވަޅަކީ “އަޅުގަނޑުމެން ތަހައްމަލުކުރާނެ ކަމެއް ނޫން“ ކަމަށެވެ.\n”ޢިލްމުވެރިންގެ އަގު ވައްޓައިލާ، ޢިލްމުވެރިންނާއި ޖައްސައިލުމަކީ ކޮންމެ ވެރިކަމަކަށް ވެސް ހެދޭ އެންމެ ބޮޑު ގޯސް. އަޅުގަނޑުމެން މިތިބީ ޑރ.އިޔާޒާއެކު. އެ މަނިކުފާނަށް ދެރައެއް ލިބުނަކަ ނުދޭނަން.“ ޝައިޚް އިލްޔާސް ވިދާޅުވިއެވެ.\nޝައިޚް އިލްޔާސް މިހެން ވިދާޅުވެފައިވާއިރު ސޯޝަލް މީޑިއާގައި ބައެއް ކަހަލަ ކަންކަމާއި ގުޅިގެން ޚިޔާލު ފާޅުކުރައްވާތީ ޤައުމީ ޔުނިވަރސިޓީން ވަނީ 14 ދުވަހަށް ޑރ.އިޔާޒް ސަސްޕެންޑްކޮށްފައެވެ.\nހަމައެހެންމެ މެދު ހެންވޭރު ދާއިރާގެެ މެންބަރު ޢަލީ އާޒިމް ވަނީ ޑރ.އިޔާޒްމެންފަދަ މުނާފިޤުން ހައްޔަރުކުރަން ފުލުހުންނަށް ގޮވާލައްވާފައެވެ.\nއެކަމަށް ޢިޝާރަތްކުރައްވަމުން ޝައިޚް އިލްޔާސް ވިދާޅުވީ މުނާފިޤުންގެ ސިފަތަކަކީ ލޮބުވެތި ނަބިއްޔާ(ޞޢޥ) ބަޔާންކޮށްދެއްވާފައިވާ ސިފަތަކެއް ކަމަށެވެ. އެ ސިފަތައް ހުރީ ޑރ.އިޔާޒްގެ ކިބައިގަތޯ ނުވަތަ މުނާފިޤުންނަށް ގޮވާ މީހުންގެ ކިބައިގަތޯ ދިވެހި ރައްޔިތުން ވިސްނައިލަން ރަނގަޅު ކަމަށާއި، އެންމެ މޮޅަށް ދެނެވޮޑިގެންވަނީ މަތިވެރި ރައްބުކަމަށް ވެސް ވިދާޅުވިއެވެ.\nއިލުމުވެރިންވެސް އެބަޖެހޭ މިހާރައްވުރެ ހަރަކާތް ތެރިވާން . އެންމެން އެކައްޗެއްކިޔާފަ އެކުގަ މަސައްކަތްފަށަން . ރައްޔިތުން މިޣާފިލުކަމުން މިންޖުކުރަން . މިހެންބުނާއިރުވެސް އެގޭ ހުރިގޮންޖެހުންތައްވެސް .\nވާހަކަ ނުދައްކާ !! ޚަލެއާއި ތިބުނާ މީހަކާއި، ތިހެން އުޅޭ މުނާފިގުންގެ ސަބަބަނުް މިޙާލަތަށް މި ޤައުމު މި ދިޔައީ!! އޭ މިހިރަ މީހާ!! ޤައުމް މިއަދު މިވަނީ ހުރިހާ ގޮތަކުންވެސް އެތަށް ދަރަޖައެއްގެ ފަހަތަށް ސޮއްސާލާފަ!! ކިއްވެ !! ނުކިޔަވާ ތިބި ، ޤައުމް ދެކެ ލޯބިނުވާ ބަޔަކު ވެރިކަމަށް ގެނައުމުގެ ސަބަބުން!!!\nކިޔަވައިގެންތިބި އިލުމުވެރިންނައް ޖާގަނުދެ ނީކޮންބައެއްބާ. އިލުވެރިޔަކައް ސިޔާސީ މަގާމެއް ދީގެންނުވޭ. އަމިއްލައެދުމުން ފޯވެގެންތިބި ނުފޫޒުގަދަ ބައެއްގެ ސަބަބުން . ރައްޔިތުން ވާވައްދާފަ ތިބޭވަރުން މިކަސްތޮޅުން ސަލާމަތް ނުވެވިގެން މިއުޅެނީ . ސިޔާސީ މީހުންނަށް ބާރުއޮންނަ ބައެއްގެތެރޭގަ އިލުމުވެރިންނަށް ވެސް އެބާރުދިނީމަދޯ ކަންކަން އިސްލާހުވާނީ.


ޑޮކްޓަރ މަރްޔަމް ޝަހްނީޒާ ނަޞީރު - މަތީ ދަރަޖަ ހޯދާ ފަރާތްތަކަށް ރައީސުލްޖުމްހޫރިއްޔާ ދެއްވާ ޚާއްޞަ އިނާމު - 2018 - The President's Office\nދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ އެންމެމަތީ ލެވެލްގެ ސަނަދެއް ހާސިލުކުރުމުގައި ފާހަގަކޮށްލެވޭ ކާމިޔާބީއެއް ހާސިލުކުރުން\nޑޮކްޓަރ މަރްޔަމް ޝަހްނީޒާ ނަޞީރު\nމި އިނާމު މި އެރުވެނީ، އެމެރިކާގެ ވޯލްޑަން ޔުނިވަރސިޓީން 2016 ވަނަ އަހަރު ކަރިކިއުލަމް، އިންސްޓްރަކްޝަން، އެންޑް އެސެސްމަންޓް (އަލްޖިބްރާ) ގެ ދާއިރާއިން ޑޮކްޓަރ އޮފް އެޑިޔުކޭޝަން ހާސިލުކުރައްވާފައިވާތީއާއި، ޑޮކްޓަރޭޓްއަށް ކުރެއްވި ދިރާސާތަކުގެ އަލީގައި ލިޔުއްވާފައިވާ ތަފާތު ދެ އާޓިކަލް، ބައިނަލްއަޤްވާމީ ޖަރނަލްތަކުގައި ޝާއިޢުކުރައްވާފައިވާތީއެވެ.\nޑޮކްޓަރ މަރްޔަމް ޝަހުނީޒާ ނަޞީރުގެ ދިރާސާއަކީ، ހިސާބު މުދައްރިސުންގެ އަލްޖިބްރާ ކޮންޓެންޓް ނޮލެޖާއި ޕެޑަގޮޖިކަލް ނޮލެޖް ދެނެގަތުމަށްޓަކައި ކުރެއްވި ދިރާސާއެކެވެ. މި ދިރާސާގެ އަލީގައި ހިސާބު މުދައްރިސުންނަށް ޕްރޮފެޝަނަލް ޑިވެލޮޕްމަންޓް ޕެކެއްވެސްވަނީ ތައްޔާރުކުރައްވާފައެވެ. އަދި މި ދިރާސާ ކުރައްވައި ޝާއިޢު ކުރައްވާފައިވާ އާޓިކަލްތަކުގައި، ހިސާބު މުދައްރިސުންގެ އަލްޖިބްރާ ކޮންޓެންޓް ނޮލެޖާއި ޕެޑަގޮޖިކަލް ނޮލެޖް ހުރި މިންވަރު ހިސާބު ކުރައްވާފައިވާ އާޓިކަލްއަކާއި، ދިވެހިރާއްޖޭގައި އަލަށް ތަޢާރުފު ކުރެވުނު ޤައުމީ މަންހަޖުގައި ހިމެނޭ، އަލްޖިބްރާ މުޤައްރަރު ކިޔަވައިދިނުމަށް ބޭނުންކުރާ ޓެކްސްޓް ފޮތް ދިރާސާ ކުރައްވައި އޭގައި ހުރި މިސްކޮންސެޕްޝަންތަކުގެ މައްޗަށް ލިޔެފައިވާ އާޓިކަލެއްވެސް ހިމެނެއެވެ. މީގެ އިތުރުން، ޑޮކްޓަރޭޓްއަށް ކުރެއްވި ދިރާސާތަކުގެ އަލީގައި ލިޔުއްވި އިތުރު ތަފާތު ތިން އާޓިކަލް، ބައިނަލްއަޤްވާމީ ތަފާތު ތިން ޖަރނަލްގައި ޝާއިޢު ކުރުމަށް މިހާރުވަނީ ފޮނުއްވާފައެވެ.\nޑޮކްޓަރ މަރްޔަމް ޝަހުނީޒާ ނަޞީރަކީ، އިންޓަރނޭޝަނަލް ޖަރނަލް އޮން އެމަރޖިން މެތަމެޓިކްސް އެޑިޔުކޭޝަންގެ ރިވިއުވަރއެއްވެސްމެއެވެ. އަދި ސްޓެޓިސްޓިކްސް، މެތަމެޓިކްސް، އެންޑް އެކްޗްއޭރިއަލް ސައިންސް ރިވިއުގެ ޗީފް އެޑިޓަރވެސްމެއެވެ.\nޑޮކްޓަރ މަރްޔަމް ޝަހުނީޒާ ނަޞީރު މިހާރު ހުންނެވީ، ދިވެހިރާއްޖޭގެ އިސްލާމީ ޔުނިވަރސިޓީގެ ޑެޕިއުޓީ ވައިސް ޗާންސެލަރ (ރިސާޗް އެންޑް އިނޮވޭޝަން) ގެ މަގާމުގައެވެ.


"Nuthanavas" vaa gotah khabaru genna media thakaa medhu harukashi fiyavalhu alhan govaalaifi | Mihaaru\nއިދިކޮޅު ހަރަކާތުން މިއަދު ހަވީރު ބާއްވަން އުޅުނު އެއްވުން ރޫޅާލުމަށް ފުލުހުން ޕެޕާ ސްޕްރޭ ޖެހުމުން އޭގެ އަސަރު ކުރި، ވީޓީވީގެ ނޫސްވެރިއަކަށް އާންމުންގެ ބަޔަކު އެހީވަނީ.---ފޮޓޯ: ހުސެއިން ވަހީދު/މިހާރު\nއާންމުން ބިރު ގަންނަ ގޮތަށް ޚަބަރު ގެންނަ މީޑިއާތަކާ މެދު ހަރުކަށި ފިޔަވަޅު އަޅަން އަބްދުއްރަހީމް ގޮވާލައްވައިފި\n16 ފެބުރުއަރީ 2018 - 23:26 95 comments\nއާންމުން ނުތަނަވަސްވާ ގޮތަށް އަމަލުކުރާ މީޑިއާތަކާ މެދު ހަރުކަށި ފިޔަވަޅު އެޅުމަށް، ވެރިކަން ކުރާ ޕާޓީ ޕީޕީއެމްގެ ނައިބު ރައީސް އަބްދުއްރަހީމް އަބްދުﷲ މިރޭ ގޮވާލައްވައިފި އެވެ.\nއެ ޕާޓީގެ އޮފީހުގައި މީގެ އިރުކޮޅެއް ކުރިން ބޭއްވި ނިއުސް ބްރީފިންގައި އަބްދުއްރަހީމް ވަނީ ރާއްޖެ ޓީވީ އާއި ވީޓީވީގެ ނަން ވަކިން ފާހަގަ ކުރައްވައި، "ފިތުނަފަސާދަ" އުފައްދާ މީހުންނާ މެދު ހަރުކަށި ފިޔަވަޅު އެޅުމަށް ގޮވާލައްވައިފަ އެވެ.\n"ރާއްޖެ ޓީވީންނާއި ވީޓީވީން މިކުރާ ހުރިހާ ވެސް މަސައްކަތަކީ މި ރާއްޖޭގައި ފިތުނަ ފަސާދަ އުފައްދަން ކުރާ މަސައްކަތް. ރައްޔިތުންނަށް ވާނުވާ ނޭނގި، ރައްޔިތުން ބިރުވެރިކަމެއްގެ ތެރެއަށް ގެންދަން ކުރާ މަސައްކަތް. ދޭތެރެ ޖައްސަން ކުރާ މަސައްކަތް. ރާއްޖޭގެ ރައްޔިތުންނަށް ނުރައްކާތެރި ކަމެއް އޮތް ކަން ދޭހަކޮށްދިނުމުގެ ގޮތުން ކުރާ މަސައްކަތް،" އަބްދުއްރަހީމް ވިދާޅުވި އެވެ.\nއޭނާ އެހެން ވިދާޅުވިއިރު، އިދިކޮޅު ހަރަކާތުން މިއަދު ހަވީރާއި މިރޭ މާލޭގައި ކުރިއަށް ގެންދާ އެއްވުން ކަވަރު ކުރަން ހަރަކާތްތެރިވާ ބައެއް ނޫސްވެރިންނަށާއި ކެމެރާމަނުންނަށް، ފުލުހުން އެއްވުން ރޫޅާލުމުގެ ތެރޭގައި ވަނީ އަނިޔާވެފަ އެވެ. އަދި އެއްވުން ރޫޅާލުމުގެ ތެރޭގައި މީޑިއާތަކުގެ މީހުންނަށް އަމާޒުކޮށް ފުލުހުން ޕެޕާ ސްޕްރޭ ޖަހައި އަދި އެއްވުން ކަވަރު ކުރަން ވެސް ދަނީ ހުރަސް އަޅަމުންނެވެ.\nއަބްދުއްރަހީމް ވިދާޅުވީ، އާންމުންގެ މެދުގައި ބިރުވެރިކަން އުފެދޭ ގޮތަށް ރިޕޯޓް ކުރާ މީޑީއާތަކާ މެދު ހަރުކަށި ފިޔަވަޅު އެޅުމަކީ މީޑިއާތަކުގެ މިނިވަންކަމަށް އަރައިގަތުން ކަމަށް ގަބޫލު ނުކުރައްވާ ކަމަށެވެ.\nRaajje Tv bandhukuran PPM in govaalaifi\nގައުމުގައި ފިތުނަފަސާދަ އުފައްދަމުންދާ ކަމަށް ބުނެ ރާއްޖެ ޓީވީ ބަންދުކުރަން އަބްދުއްރަހީމް މީގެ ކުރިން ވެސް ވަނީ ސަލާމަތީބާރުތަކަށް ގޮވާލައްވައިފަ އެވެ. މި މަހުގެ ހަތަރުވަނަ ދުވަހު ބޭއްވި ނިއުސް ބްރީފިންއެއްގައި އޭނާ ވިދާޅުވެފައި ވަނީ ގައުމުގެ ހަމަނުޖެހުން ނަގާލަން ރާއްޖެ ޓީވީ އަށް ފުރުސަތު ދީގެން ނުވާނެ ކަމަށެވެ. އަދި އެ ސްޓޭޝަނުން ކުރަމުން އަންނަނީ ފިތުނަފަސާދަ އުފެއްދުމުގެ މަސައްކަތް ކަމަށާއި އެކަން ހުއްޓުވަން ޖެހޭ ކަމަށް ފޮނަދޫ ދާއިރާގެ މެމްބަރުން ވިދާޅުވެފައިވެ އެވެ.\nRaajje TV ge programme thah alun fashaifi\nމުވައްޒަފުންނަށް ލިބެމުން ދިޔަ އިންޒާރުތަކުގެ ސަބަބުންނާއި ފުލުހުން ރާއްޖެ ޓީވީ އަށް ދެމުން ދިޔަ ހިމާޔަތް މެދުކަނޑާލާފައިވާތީ، މިނިވަން ނޫސްވެރިކަމަށް އެކަށީގެންވާ މާހައުލެއް ނެތް ކަމަށް ބުނެ ރާއްޖެ ޓީވީގެ އާއްމު ބްރޯޑްކާސްޓިން މި މަހުގެ އަށްވަނަ ދުވަހުގެ ރެ އިން ފެށިގެން އެ ސްޓޭޝަނުން އަމިއްލަ އަށް މެދުކަނޑާލާފައި ވެ އެވެ. ނަމަވެސް ތިން ދުވަސް ފަހުން ރާއްޖެ ޓީވީގެ ޕްރޮގްރާމްތައް ވަނީ ފަށައިފަ އެވެ.\nމިރޭގެ ނިއުސް ބްރީފިންގައި އަބްދުއްރަހީމް ވިދާޅުވީ، ހުކުމް ތަންފީޒު ކުރައްވަމުން ގެންދަވާ ނުވަ ބޭފުޅަކު ދޫކޮށްލުމަށް ސުޕްރީމް ކޯޓުން މި މަހުގެ އެކެއްގައި ނެރުނު އަމުރުގެ އެ ބައި ފަހުން އެ ކޯޓުން ބާތިލް ކޮށްފައިވާއިރު، ކުރީގެ އަމުރު ތަންފީޒު ކުރުމަށް ގޮވާލައި މަގުމައްޗަށް މީހުން ނެރުމުގެ ޖާގައެއް ނޯންނާނެ ކަމަށެވެ.\nއަބްދުއްރަހީމް މިރޭ ވެސް ވިދާޅުވީ، ކުރީގެ އަމުރުގައި ބުނާ ކުށްވެރިން ދޫކުރުމަށް ސަރުކާރުން ފުރުސަތު ނުދޭނެ ކަމަށެވެ.\n"ޕީޕީއެމުން ސަރުކާރަށް މި ގޮވާލަނީ ނަމަނަމަ ކުށްވެރިއަކު ދޫނުކޮށްލާށޭ. ކިތަންމެ ޕްރެޝަރެއް ކުރިޔަސް އެކަން ކޮށްގެނެއް ނުވާނެއޭ. އަޅުގަނޑުމެން އެކަމެއް ބަލައެއް ނުގަންނާނަމޭ. މި ރާއްޖޭގައި ކުށްވެރިންނަށް ތިބީ ހަމައެކަނި ނުވަ މީހުންނެއް ނޫން. އުމުރު ދުވަހަށް ހުކުމް ކޮށްފައި ތިބި މީހުން ވެސް އެބަތިބި،" އޭނާ ވިދާޅުވި އެވެ.\nއިތުރު ލިޔުންތައް ޕީޕީއެމް ކުރީގެ މެމްބަރު އަބްދުއްރަހީމް އަބްދުﷲ މީޑިއާ ރާއްޖެ ޓީވީ މުޒާހަރާ ފުލުހުން ނޫސްވެރިކަން ނޫސްވެރިން ކުއްލި ނުރައްކަލުގެ ހާލަތު\n2 years ago 64\nއަހަރެން ހޭނެތުނީ ފުލުހުންގެ އަނިޔާތަކުން: ހުސައިން\n2 years ago 96\nމީޑިއާގެ އަމަލު ހުރީ އެއްވި މީހުންނާ އެއް ހަމައެއްގައި\n2 years ago 30\nނޫސްވެރިޔާ ހުސެއިންގެ އެތެރެހައްޓަށް ވަނީ އަނިޔާވެފައި\nބޮލީވުޑްގެ ޚަބަރުތައް ކުރުކޮށް\nކެންސަރަށް ފަރުވާ ހޯދަމުން ސަންޖޭ ދުބާއީ އަށް\n16 hours ago 23\n1 day ago 22\nNational Consultant to provide Programme Management Support to Child protection Programme\nProject Development Specialist (Maldives)\nPosted on: 13 September 2020


Yameen ge mudha dhaulathah nagan edhumaky gairu ganoony edhumeh: Jameel\nރައީސް ޔާމީން މުދާ ދައުލަތައް ނަގަން އެދުމަކީ ގައިރު ގާނޫނީ އެދުމެއް: ޑރ. ޖަމީލް\n07 ޖެނުއަރީ 2021 - 22:38:31\nކުރީގެ ރައީސް އަބްދުﷲ ޔާމީންގެ މިލްކިއްޔާތުގައި ހުރި އާމްދަނީ އާއި ނުބައްދަލު މުދާ ދައުލަތަށް ނެގުމުގެ އަމުރަކަށް އެދުނު އެދުމަކީ ގައިރު ގާނޫނީ އެދުމެއް ކަމަށް ރައީސް ޔާމީންގެ ގާނޫނީ ވަކީލުންގެ ޓީމުގައި ހިމެނިވަޑައިގަންނަވާ ޑރ. މުހަައްމަދު ޖަމީލް އަހުމަދު ވިދާޅުވެއްޖެ އެވެ.\nރައީސް ޔާމީންގެ މައްޗަށް ދައުލަތުން އުފުލާފައިވާ މަނީ ލޯންޑަރިންނާއި ރިޝްވަތު ގަބޫލުކުރުމުގެ ދައުވާއާ ގުޅިގެން ކްރިމިނަލް ކޯޓުގައި މިއަދު ކުރިއަށް ގެންދިޔަ އަޑުއެހުން ނިންމާލުމަށްފަހު ރައީސް ޔާމީންގެ ވަކީލުންގެ ޓީމުން ބޭއްވި ނޫސްްވެރިންގެ ބައްދަލުވުމުގައި ޑރ. ޖަމީލް ވިދާޅުވީ، ދައުލަތުން އެ އެދުނު އެދުމަކީ ގައިރު ގާނޫނީ އެދިމެއް ކަމަށާއި ރާއްޖޭގެ ގާނޫނީ ނިޒާމު އެބޭފުޅުން ނުދަންނަ ކަމަށެވެ.\n"އެއީ އެބޭފުޅުން އެ ހަވާލާދޭ ގޮތައް މީހެއްގެ އެކައުންޓްގައި ހުރި އެމީހަކަށް އެއީ ކޮން އެއްޗެއްކަން ބުނެ ނުދެވޭ ކޮންމެ އެއްޗެއް ނަގާގޮތަކަށެއް ނެތް އެ ދައުވާގައި އަމުދުން ނެތް. އިނގޭތޯ އެހިސާބަކު ނެތް އަދި މިއަދަކުވެސް ނެތް. ރާއްޖޭގެ ގާނޫނު އަސާސީގައި ކަނޑައަޅާފަ އެބައޮވޭ މުދާ ހޯދުމާއި ލިބިގަތުމުގެ ހައްގުގެ އިތުރުން ކޮންމެ މީހަކީ މައުސޫމް ބަރީއަ މީހެއްކަމަށް މީހެއްގެ އަތިގައި އެއްޗެއް ހުރުމާއިއެކު އެމީހަކީ ކުށްވެރިވާ މީހެއްގެ ގޮތުގަ ނުވަތަ ނެގެންޖެހޭ އެއްޗެއްގެ ގޮތުގަ ބަޔާންކޮށްފައެއް ނެތް،" ޖަމީލް ވިދާޅުވިއެވެ.\nއެހެންކަމުން ޖަމީލް ވިދާޅުވީ އެބޭފުޅުން މަސައްކަތް ކޮށްފައިވާނީ އެ ދައުވާއާއި ހަމަޔަށް ވާސިލްވުމުގެ ކުރިން ރައީސް ޔާމީންނަށް ލިބެންޖެހޭ ހައްގުތަކެއް ހުރިކަން އަންގާދިނުމަށް ކަަމަށެވެ. އެއީ އިސްތިއުނާފު ކުރުމުގެ ހައްގާއި ލިޔެކިޔުންތައް ނުލިބިގެން އުޅޭ ކަމުގެ ހައްގުކަމަށެވެ.\nދިފާއަށް މުހިންމުވާ ލިޔެކިޔުންތަކާއި އަދި ދިފާއަށް ބޭނުންވާ ލިޔެކިޔުންތައް ލިބެންޖެހޭނެ ކަމަށް ޖިނާއީ އިޖްރާއަތުގެ ގާނޫނުގެ 129 ވަނަ މާއްދާގައި ބުނާ ކަމަށް ޖަމީލް ވިދާޅުވިއެވެ. އަދި އެލިޔެކިޔުންތައް ހޯދުމަށްޓަކައި މިހާރު ބުނެދީފައިވާ މަގަކީ މައުލޫމާތު ލިބިގަތުމާއި ހޯދުމުގެ ދަށުން ދިޔުމުންކަން ޖަމީލް ފާހަގަކުރެއްވިއެވެ. ޑރ. ޖަމީލް ވިދާޅުވީ އެއީ ޖިނާއީ އަދުލުގެ ނިޒާމް ދަންނަ ވާހަކައެއް ނޫންކަމަށެވެ.\n"ޖިނާއީ އަދުލުގެ ނިޒާމުގައި މި އޮންނަނީ އެފަދަ މައުލޫމާތު ތަކަކީ ކޯޓު މެދުވެެރިވެގެން ކޯޓުން ދޭ ރީޗެއްގެ ދަށުން މައުލޫމާތެއްގެ ދަށުން ހޯދޭ މައުލޫމާތެއްގެ ދަށުން ހޯދޭ އެއްޗެއް. އެކަމަށް އަޅުގަނޑުމެން މަސައްކަތް ކުރަމުން މިދިޔައީ. އެ ހައްގު ނުލިބިގެން ހަގީގަތުގަ މިއަދުވެސް މަސައްކަތް ކުރީ" ޖަމީލް ވިދާޅުވިއެވެ.\nރައީސް ޔާމީންގެ މައްޗަށް ދައުލަތުން އުފުލާފައިވާ މަނީ ލޯންޑަރިންނާއި ރިޝްވަތު ގަބޫލުކުރުމުގެ ދައުވާއާ ގުޅިގެން ކްރިމިނަލް ކޯޓުގައި ކުރިއަށް ގެންދިޔަ ޝަރީއަތުގައި ދައުލަތުގެ ފަރާތުން އެދުނީ ފުއްގިރި ކުއްޔަށްދީގެން ރައީސް ޔާމީން، ރިޝްވަތުގެ ގޮތުގައި ނެގި އެއް މިލިއަން ޑޮލަރާއި ޔާމީންގެ މިލްކިއްޔާތުގައި ހުރި އާމްދަނީ އާއި ނުބައްދަލު މުދާ ދައުލަތަށް ނެގުމުގެ އަމުރަކަށެވެ.\nރައީސް ޔާމީންގެ މައްޗަށް މަނީ ލޯންޑްރިން އާއި ރިޝްވަތު ގަބޫލުކުރުމުގެ ކުށުގެ ދައުވާ އުފުލާފައި ވަނީ ރިސޯޓެއްގެ ގޮތުގައި ފުއްގިރި ތަރައްގީކުރަން ކުއްޔަށް ދޫކުރުމުގެ މުއާމަލާތުގައި މަގާމުގެ ނުފޫޒު ބޭނުންކޮށްގެން 1.1 މިލިއަން ޑޮލަރު ހޯދައި ސަން ކޮންސްޓްރަކްޝަން އެންޑް އިންޖީނިއަރިން ޕްރައިވެޓް ލިމިޓެޑާއި ސަން އިންވެސްޓްމެންޓް ޕްރައިވެޓް ލިމިޓެޑް ބޭނުންކޮށް އެ ފައިސާ ލޯންޑަކުރިކަމުގެ ތުހުމަތުގަ އެވެ.\nމުޒާހަރާއިން ހައްޔަރު ކުރި މީހުން ޓެސްޓެއް ނުހަދަން\nފުލުހުންނަށް ޗުއްޓީ ދިނުން ހުއްޓާލައިފި\n"ލާދީނީ ވެރިން އެންމެ ޖެހިލުން ވަނީ ޑރ އިޔާޒް ދެކެ"\n2023 ވަނަ އަހަރު ރައީސްކަމަށް ކުރިމަތި ލާނަން: ޖާބިރު


ބިލް ނުދައްކާ ފަރާތްތަކުގެ ކަރަންޓް ކަނޑާލަން ގޭގެ ވެރިން އެދޭ- ސްޓެލްކޯ\nހަފީޒާ އަބްދުއްސައްތާރު 30 މެއި 2020\nމާލޭގައި ކުއްޔަށް އުޅޭ ބައެއް ފަރާތްތަކުން ކަރަންޓު ބިލު ނުދައްކާ ހުރުމުން އެގޭގެއިން ކަރަންޓު ކަނޑާދިނުމަށް ގޭގެ ވެރިން އެދެމުން ދިޔަނަމަވެސް އެގޮތަށް ގޭގެއިން މިދުވަސްކޮޅު ކަރަންޓު ކަނޑާނުލާނެކަމަށް ސްޓެލްކޯއިން ހާމަކޮށްފިއެވެ.\nސްޓެލްކޯއިން ބޭއްވި ނޫސްވެރިންގެ ބައްދަލުވުމެއްގައި އެކުންފުނީގެ މެނޭޖިންގ ޑިރެކްޓަރ ހަސަން މުޤްނީ ވިދާޅުވީ ފުރަބަންދުގެ މުއްދަތުގައި މާލީ ދަތިތަކުގެ ސަބަބުން ކަރަންޓު ބިލު ނުދެއްކުނަސް ޙިދުމަތް ކަނޑާނުލާނެ ކަމަށެވެ.\n"ކުއްޔަށް އުޅޭ ބައެއް ފަރާތްތަކުން ކަރަންޓު ބިލު ނުދައްކާ ހުރުމުން އެގޭގެއިން ކަރަންޓު ކަނޑާލުމަށް އެދޭ، މިހެން އެދެނީ ކުއްޔަށް ދީފައި ހުންނަ ފަރާތްތަކުގެ ވެރިން، އެހެން ނަމަވެސް އެފަރާތްތަކަށްވެސް އަންގަން ލޮކްޑައުންގެ ތެރޭގައި ކަރަންޓު ކަނޑާނުލާނެ ކަމަށް"، މުޤްނީ ވިދާޅުވިއެވެ.\nސްޓެލްކޯއިން ކަރަންޓުގެ ޚިދުމަތްދޭ ރަށްރަށުގެ ތެރެއިން ލޮކްޑައުންކޮށްފައިވާ ރަށްރަށުގެ ކަސްޓަމަރުންނަށް މާލީ ދަތިތަކުގެ ސަބަބުން ބިލް ނުދެއްކުނު ނަމަވެސް ޚިދުމަތް ކަނޑާނުލުމަށް ނިންމާފައިވަނީ ކަރަންޓަކީ ޒަރޫރީ ޚިދުމަތަކަށްވުމާއި، މިދަނޑިވަޅުގައި ކަރަންޓު ކަނޑާލައިފިނަމަ އެކަމުގެ ސަބަބުން ކަސްޓަމަރުންނަށް ދިމާވާނެ ދަތިތަކަށް ލުޔެއް ދިނުމަށްކަމަށް ސްޓެލްކޯއިން ވިދާޅުވެފައިވެއެވެ. ކޯވިޑް-19އާ ގުޅިގެން ޢާއްމުނަށް ދިމާވާނެ ދަތިތަކަށް ލުޔެއް ދިނުމަށް ސަރުކާރުންވަނީ މެއިމަހާއި ޖޫންމަހުގެ ކަރަންޓުބިލުން %40 އުނިކޮށްފައެވެ.\nކޮވިޑް-19އާ ގުޅިގެން ސްޓެލްކޯއިންދަނީ ބިލް ފޮނުވުމާއި ބިލް ދެއްކުމުގެ ޚިދުމަތް އޮންލައިންކޮށްފައެވެ. އެގޮތުން މިހާރު ގޭގެއަށް ބިލް ފޮނުވަނީ ސްޓެލްކޯގެ އެޕްލިކޭޝަނާއި އެސްއެމްއެސްގެ ޒަރިއްޔާއިންނެވެ. އަދި ބިލް ދެއްކުމުގައިވެސް އޮންލައިން ޕޭމަންޓް ހެދުމަށް އެ ކުންފުނިން އިލްތިމާސްކުރެއެވެ.\nއަރުޝީފަށް ނެގީ 30/05/2020 15:46\nއެންމެފަހުން އަޕްޑޭޓްކުރީ 30/05/2020 15:46\nމާމެންދުއަށް އުރީދޫ ސުޕަރނެޓް 100 އެމްބިޕީއެސްއާ ހަމައަށް\nއިދާރާ6މިނެޓު ކުރިން\nﷲ އަށާ ދީނަށް ފުރައްސާރަކުރިޔަސް މަޤާމުގަ ހުރެވޭ! އިންސާނަކަށް ފުރައްސާރަ ކުރީމާ ވަގުތުން ވަކިކުރަނީ؟: ޝައިޚް ސައުދާން\nޓުއަރިޒަމް މިނިސްޓްރީގެ ސީނިއާ ޕޮލިސީ ޑައިރެކްޓަރު މަޤާމުން ވަކިކޮށްފި\nހަޔާ ޔޫސުފް 10 މިނެޓު ކުރިން


SunOnline: Afghanistan in Taliban ge 400 gaidheen dhookollumaa behey gothun mashavaraa kurany\nއަފްގާނިސްތާނުން ތާލިބުނުގެ 400 ގައިދީން ދޫކޮށްލުމާ ބެހޭ ގޮތުން މަޝްވަރާ ކުރަނީ\nރުގިއްޔާ މުހައްމަދު މޫސާ 08 Aug 2020, 14:35\nލޯޔާ ޖިރުގާގެ އިއްޔެގެ ބައްދަލުވުމުގައި އަފްގާން ރައީސް އަޝްރަފް ގަނީ -- ފޮޓޯ: އަނަދަލޫ\nތާލިބާން (އޮގަސްޓް 8): އަފްގާނިސްތާނުގެ ޖަލުތަކުގައި ތިބި ތާލިބާނުގެ 400 ގައިދީން ދޫކޮށްލުމާ ބެހޭ ގޮތުން އެގައުމުގެ ލޯޔާ ޖިރުގާ މަޖިލީހުންގެ މަޝްވަރާ ކުރަން ފަށައިފި އެވެ.\nއަފްގާނިސްތާނުގެ ލޯޔާ ޖިރުގާއަކީ އެގައުމުގެ ގާނޫނު ހަދަ މަޖިލީހުގެ މެމްބަރުންނާއި ގަބީލާތަކުގެ ލީޑަރުންނާއި ތަފާތު ސަރަހައްދުތަކުގައި ދިރިއުޅޭ މީހުން ތަމްސީލުކޮށްދޭ އެހެނިހެން އިސް ފަރާތްތައް ހިމެނޭ މަޖިލީހެކެވެ. އަދި 3،500 މީހުންނަށް ދައުވަތު ދީގެން ބޭއްވި އެ ބައްދަލުވުމުގައި ގައުމުގެ ރައީސް އަޝްރަފް ގަނީ ވެސް ބައިވެރިވެވަޑައިގެންނެވި އެވެ.\nއަފްގާނިސްތާނުން އެގައުމުގެ ތާލިބާން ޖަމާއަތުގެ ގައިދީން ދޫކުރަނީ މިދިޔަ ފެބްރުއަރީ މަހު އެމެރިކާ އާއި ތާލިބާނުން ހެދި ސުލްހައިގެ އެއްބަސްވުމުގައި ކަނޑައަޅާފައިވާ ޝަރުތަކާ ގުޅިގެންނެވެ. އެ ޝަރުތުގައި ތާލިބާނުން ވަނީ އެ ޖަމާއަތުން ގަނީގެ ސަރުކާރާ އެކު ސުލްހައިގެ ވާހަކަތައް ފަށާނީ އެގައުމުގެ ޖަލުތަކުގައި ތިބި ތާލިބާނުގެ 5،000 މެމްބަރުން ދޫކޮށްލުމުން ކަމަށް ބުނެފަ އެވެ.\nއަފްގާނިސްތާނުން ވަނީ މިހާތަނަށް ތާލިބާނަށް ނިސްބަތްވާ 4،600 ގައިދީން މިނިވަންކޮށްފަ އެވެ. ނަމަވެސް ބާކީ 400 ގައިދީންނަކީ ސީރިއަސް ކުށްތައް ކޮށްފައިވާ މީހުން ކަމަށް ބުނެ ކަންބޮޑުވުން ފާޅުކޮށްފަ އެވެ. އޭގެ ތެރޭގައި މީހުން މަރާފައިވާ މީހުންނާއި މަސްތުވާތަކެތި ޓްރެފިކް ކޮށްފައިވާ މީހުން ހިމެނޭ ކަމަށް ރައީސްގެ ތަރުޖަމާނަކު ވިދާޅުވި އެވެ.\nއެ މައްސަލައާ ބެހޭ ގޮތުން ލޯޔާ ޖިރުގާއިން ތިން ދުވަހަށް މަޝްވަރާ ކުރުމަށް ސަރުކާރުން އަމަލު ކުރަންވީ ގޮތަކާ ބެހޭ ގޮތުން ލަފާ ދޭނެ އެވެ.\nއަފްގާނިސްތާނުގެ 19 އަހަރުވީ ހަނގުރާމައަށް ނިމުމެއް ގެނައުމުގެ ގޮތުން އެމެރިކާއިން ތާލިބާނާ އެކު ހެދި އެއްބަސްވުމުގައި ވަނީ އަފްގާނުގައި ތިބި އެގައުމުގެ ސިފައިން އަނބުރާ ގެންދާނެ ކަމަށް ބުނެފަ އެވެ.\nއެ އެއްބަސްވުމުގެ ދަށުން، ތާލިބާނުން ވަނީ އެޖަމާއަތުން ހިފަހައްޓާފައިވާ 1،000 މީހުން މިހާރު ދޫކޮށްލާފަ އެވެ. އަދި އަފްގާން ސަރުކާރުން 5،000 ގައިދީން ދޫކޮށްލުމުން ސުލްހައިގެ ވާހަކަތައް ބާއްވަން ތައްޔާރަށް އޮތް ކަމަށް ބުނެފަ އެވެ.\nއަފްގާނިސްތާނުން ލޯޔާ ޖިރުގާ ބާއްވަނީ އެގައުމުގައި ކޮވިޑް-19 ޖެހިފައިވާ މީހުންގެ އަދަދު މިހާރު 10 މިލިއަނަށް އަރާނެ ކަމަށް ކަމާ ބެހޭ ސާވޭއަކުން ދައްކާފައިވާ ކަމަށް އެގައުމުގެ ހެލްތު މިނިސްޓްރީން ބުނި ފަހުންނެވެ. ނަމަވެސް އަފްގާނިސްތާނުގެ ރަސްމީ ރެކޯޑުތަކުގައިވާ ގޮތުން އެގައުމުން ކޮރޯނާވައިރަހަށް ޕޮޒިޓިވްވެފައި ވަނީ ގާތްގަނޑަކަށް 37،000 މީހުންނެވެ.


ޚިޔާލުގެ ތަޅާފޮޅުން - ޙުސައިން ޝަމީމް ގެ ބްލޮގް\nޖަނަވަރީ 17, 2021\nޝަރުޢީ ދާއިރާގައި ޚިޔާލުތަފާތުވުން އޮންނަންވީ ގޮތް، ޤާނޫނު ނަންބަރު 2010/22 (ދިވެހިރާއްޖޭގެ ކޯޓުތަކުގެ ޤާނޫނު) ގައި ބަޔާންކޮށްފައިވެއެވެ. ސުޕްރީމް ކޯޓާއި ހައިކޯޓުން މައްސަލަ ބަލަންވަނީ ފަނޑިޔާރުންގެ މަޖިލީހަކުންނެވެ. “އެމަޖިލީހުގައި ހިމެނޭ ކޮންމެ ފަނޑިޔާރަކު އޭނާގެ ޙުކުމް އެ މަޖިލީހުގައި ވަކިން އިއްވަންވާނެ” ކަމަށް (ސުޕްރީމް ކޯޓާ ގުޅިގެން) އެޤާނޫނުގެ6ވަނަ މާއްދާގައި، އަދި (ހައިކޯޓާ ގުޅިގެން) އެޤާނޫނުގެ 34 ވަނަ މާއްދާގައި ލިޔުނެވެ.\nއޭރުގެ ސުޕްރީމް ކޯޓަށް ފެނުނީ މިއީ ވަރަށް ކަމުނުދާ ގޮތެއް ކަމަށެވެ. ސުޕްރީމް ކޯޓުގެ 2010/SC-RU/01 (8 ނޮވެމްބަރު 2010) ނަންބަރު ރޫލިންގް (ސުޕްރީމް ކޯޓުން ނެރުނު މިބާވަތުގެ ފުރަތަމަ ރޫލިންގް) ގައި، ކޯޓުތަކުގެ ޤާނޫނުގެ އިސްވެ ދެންނެވި ދެމާއްދާއަކީ “ދިވެހިރާއްޖޭގެ ކޯޓުތަކުން އެމައްޗަށް ޢަމަލުކުރަން ނުޖެހޭ ބާޠިލު ބައެއްކަމަށް ދިވެހިރާއްޖޭގެ ސުޕްރީމް ކޯޓުގެ ފަނޑިޔާރުންގެ އިއްތިފާޤުން ކަނޑައަޅާފައިވާކަމަށް” އަންގާފައިވެއެވެ. އެންގީ ދައުލަތަށެވެ.\nސުޕްރީމް ކޯޓުގެ ރޫލިންގް ނެރުނުކަމަށް އެރޫލިންގައި އޮތީ ސުޕްރީމް ކޯޓުގެ 2010/SC-C/23 ނަންބަރު ޤަޟިއްޔާގެ ޙުކުމަށް ވާޞިލުވި ގޮތާބެހޭ ގޮތުން އުފެދުނުކަމަށް ބުނާ “ޤާނޫނީ ސުވާލާމެދު ދިވެހިރާއްޖޭގެ ސުޕްރީމް ކޯޓުން ކަނޑައެޅި ގޮތް އޮޅުންނާރާ ފަދަ ހަރުދަނާ ގޮތަކަށް އެނގިގެންދާނެ ގޮތެއް ހަމަޖެއްސުމަކީ ދިވެހިރާއްޖޭގެ ޢަދުލު އިންޞާފު ޤާއިމުކުރުމުގެ އެންމެ އިސްފަރާތުގެ ޙައިޘިއްޔަތުން ސުޕްރީމް ކޯޓުގެ ޤާނޫނީ މަސއޫލިއްޔަތެއްކަމަށް ފެނިގެން” ކަމަށެވެ.


SunOnline: ''Second claaheh'' gothugai thibi resort muvazzafunnah heyo badhaleh!\n''ސެކަންޑް ކްލާހެއް'' ގޮތުގައި ތިބި ރިސޯޓް މުވައްޒަފުންނަށް ހެޔޮ ބަދަލެއް!\nޢަބްދުﷲ މާއިން މުޙައްމަދު 29 Jul 2021, 10:44\nރިސޯޓްތަކުގެ މައި ލޭނާރުކަމުގައިވާ އެ ރިސޯޓްތަކުގެ މުވައްޒަފުންނެކޭ، އެ ރިސޯޓަށް ޗުއްޓީ ހޭދަކުރަން އަންނަ ފަތުރުވެރިންނެކޭ އެއްވަރަކަށް ހިތްހަމަޖެހިލައިގެން ރިސޯޓުގައި ދިރިއުޅެން ފަހިކޮށްދޭ ކޮންސެޕްޓެއް ފަރި އައިލެންޑްސްއިން ތައާރަފްކޮށްފިއެވެ.\nއެ ކުންފުނިން ތައާރަފްކުރި އާ ކޮންސެޕްޓްއަކީ "ސެކަންޑް ކްލާސް" ބައެއްގެ ގޮތުގައި ރިސޯޓް މުވައްޒަފުން ތިބޭ ތިބުން ނިމުމަކަށް ގެނެސް، އެ މުވައްޒަފުންވެސް ރިސޯޓުގައި ހިތްހަމަޖެހިލައިގެން އުފަލާއެކު ދިރިއުޅުމުގެ ފުރުސަތު ތަނަވަސްކޮށްދޭން ތައާރަފްކުރި ކޮންސެޕްޓެކެވެ. އެކަމަށްޓަކައި ފަރި އައިލެންޑްސްއިން ތައާރަފްކުރީ ފަރި ކެމްޕަސްގެ ނަމުގައި މުވައްޒަފުންނަށް ވަކިން ހާއްސަ ރަށެކެވެ.\nމުވައްޒަފުންނަށް ވަކި ރަށެއް ހާއްސަކުރުން އެއީ މިހާރުވެސް ރާއްޖޭގެ ބައެއް ރިސޯޓްތަކުގައި އޮންނަ ކަމެކެވެ. އެކަމަކު މިއީ އެއް ރަށެއްގައި ހުރިހާކަމެއް ކުރާ ރިސޯޓްތަކަށް ކުރެވޭނެކަމެއް ނޫނެވެ. ގިނަ ރަށްތަކެއްގައި ހިންގާ ރިސޯޓަކަށް އެކަން ކުރެވިދާނެއެވެ. އެހެންނަމަވެސް ފަރި ކެމްޕަސް ތަފާތުވަނީ އެ ރަށުގައި މުވައްޒަފުން ދިރިއުޅޭ ގޮތާއި، ލިބެން ހުންނަ ގިނަ އަދަދެއްގެ ވަސީލަތްތަކުގެ ސަބަބުންނެވެ. އަދި އާބާދުވެފައިވާ ކުޑަ ވަރެއްގެ ރަށެއް ގޮތަށް ޑިޒައިން ކުރެވިފައިވާތީއެވެ.\nފަރި ކެމްޕަސް -- ފޮޓޯ/ފަރި އައިލެންޑްސް\nފަރި އައިލެންޑްސްގައި ހިމެނޭ ރިޓްޒް ކާލްޓަން އަދި ޕެޓީނާ ރިސޯޓް މިހާރު ވަނީ ހުޅުވާފައެވެ. ބާކީ އޮތީ ހަމައެކަނި ކަޕެއްލާ ރިސޯޓް ހުޅުވުމެވެ. އެކަމަކު މިހާރުވެސް ފަރި ކެމްޕަސްގައި ދަނީ 750 އަށް ވުރެ ގިނަ މުވައްޒަފުން ދިރިއުޅެމުންނެވެ.\nފަރި ކެމްޕަސްގައި މުވައްޒަފުން ދިރިއުޅެން ފަސް ސަރަހައްދެއްގައި ތިން ބުރީގެ 20 އިމާރާތް ގާއިމު ކުރެވިފައިވާއިރު ކޮންމެ ސަރަހެއްދެއްގައިވެސް މުވައްޒަފުން ހަމަޖެހިލައިގެން އެކަނި ނުވަތަ މަދު ބަޔަކާއެކު ވަގުތު ހޭދަކޮށްލަން ކޯޓް ޔާޑުތަކެއް ހަދާފައިވެއެވެ. އޭގެ އިތުރުންވެސް މޫދު ސަރަހައްދުގައި ދުވާ ޓްރެކަކާއި އެކި ކުޅިވަރު ކުޅޭ ދަނޑުތަކާއި ކްލިނިކެއްގެ އިތުރުން އެހެނިހެން ވަސީލަތްތައްވެސް ގާއިމުކޮށްފައިވެއެވެ.\nމީހުން ދިރިއުޅޭ ކުޑަ ވަރެއްގެ ރަށެކޭ ފަރި ކެމްޕަސް އެކޭ މާ ބޮޑު ތަފާތެއް ނެތްކަން ފަރި އައިލެންޑް މަޝްރޫއު ޑިޒައިން ކުރި ސިންގަޕޫރުގެ ޔޫއާރުބީއެންއާކްގެ ޑިޒައިން ޑިރެކްޓަރު ގައުރެންގް ކެމްކާ ދުނިޔޭގެ އެންމެ ނަން މަޝްހޫރު އެއް މަޖައްލާކަމުގައިވާ ބިޒްނަސް އިންސައިޑާއަށް ދިން މައުލޫމާތުތަކުން އެނގެއެވެ.\nފަރި ކެމްޕަސްއަކީ 12 ހެކްޓަރުގެ ބިމުގެ ސަރަހައްދެކެވެ. ގައުރެންގް ކިޔައިދިން ގޮތުގައި އެތަނަކީ ޕްރައިވެސީއާއެކު ދިރިއުޅުމުގެ ފުރުސަތު ފަހިކޮށްދޭނެ ތަނެކެވެ. އަދި ބާސްކެޓް ކޯޓުތަކާއި، ރާއްޖޭގެ އެންމެ ބޮޑު އެއް ފުޓުބޯޅަ ދަނޑުވެސް އެތަނުގައި ގާއިމުކޮށްފައިވެއެވެ.\nފަރި ކެމްޕަސްގެ މެސްރޫމްވެސް ފަރުމާކޮށްފައިވަނީ އާދައިގެ ކެންޓީނެއް ގޮތަކަށް ނޫންކަމަށް ގައުރެންގް ބުންޏެވެ. ޖުމްލަ 450 އެއްހާ މުވައްޒަފުންނަށް އެއްފަހަރާ ބޭނުންކުރެވޭނެ އެ ކެންޓީން ޑިޒައިންކޮށްފައިވަނީވެސް ރެސްޓޯރެންޓް ސްޓައިލަށް ޕްރައިވެސީ ލިބޭނެ ގޮތަށެވެ. އަދި މުވައްޒަފުންނަށް ވަކިން ހާއްސަ ބީޗު ސަރަހައްދެއްވެސް އެތަނުގައި އޮވެއެވެ.\n"ނަފްސާނީ ގޮތުންވެސް ތަންކޮޅެއް ފަސޭހަކަމާއެކު އުޅެ، އަމިއްލަ ކުދި ކުދި މުޖުތަމައުތައް މުވައްޒަފުންގެ މެދުގައި އުފެދިގެންދާނެ. މިއީ ހަމަ ގެދޮރު އެޅުމުގެ މަޝްރޫއެއް ރޭވުންކަހަލަ ކަމެއް، މައިގަނޑު ވިސްނުމަކީ ކުދި ކުދި ކޮމިއުނިޓީތައް އުފެއްދުން ކޯޓްޔާޑްތަކާއި ޖާގަތަކުގެ ބޭނުން ހިފައިގެން،" ގައުރެންގް ބުންޏެވެ.\nގައުރެންގް ބުނި ގޮތުގައި ބައެއް ރިސޯޓްތަކުގައި ކަން އޮންނަ ގޮތުންނަމަ، އެއް ރަށެއްގައި ފަތުރުވެރިންނަށާއި ރިސޯޓް މުވައްޒަފުންނަށް ބޭނުންވާ ހިދުމަތްތައް ގާއިމު ކުރާއިރު ގިނަފަހަރަށް އިސްކަން ދެވެނީ ފަތުރުވެރިންނަށެވެ. އެހިސާބުން މުވައްޒަފުން ތިބެނީ "ސެކަންޑް ކްލާސް" ބަޔަކަށް ވެފައެވެ.\n"މުވައްޒަފުން ތިބޭނީ ރަށުގެ އެންމެ މެދުގަ އޮންނަ ކުޑަ ޖާގައިގަ ބައިތިއްބާފަ، އެއީ އެންމެ ބޭނުން ނުވާ ސަރަހައްދު، އެތާގަ ފޮރުވަންޖެހޭ އެއްޗެއް ގޮތަށް އެމީހުން ބައިތިއްބާފަ ތިބެނީ،" ގައުރެންގް ބުންޏެވެ.\nގިނަފަހަރަށް އާއިލާއަށް ގުޅާލަން އެކަހެރިވެލާނެ ޖާގައެއްވެސް އެ މުވައްޒަފުންނަށް ނުލިބޭކަމަށް ގައުރަންގް ބުންޏެވެ. އެހެންނަމަވެސް އޭނާގެ ޔޫއާރުބީއެންއާކް ކުންފުނީގެ ކޮންސެޕްޓްގެ އަމާޒަކީ އެފަދަ ދަތިތައް މުވައްޒަފުންނަށް ހައްލުކޮށްދީ ދިރިއުޅެން ރަނގަޅު އެކަށީގެންވާ މާހައުލެއް ބިނާކުރުންކަމަށް އޭނާ ބުންޏެވެ.\nރާއްޖޭގެ ރިސޯޓްތަކަކީ އެތަނަކަށް ޒިޔާރަތްކުރާ ފަތުރުވެރިންނަށް އެއަށްވުރެ ވަކި ފުރިހަމަ އެހެން ތަނެއް ނުފެންނަ ފެންވަރުގެ ތަންތަނެވެ. އެހެންނަމަވެސް ގިނަ ފަހަރަށް ރިސޯޓްތަކުގެ މުވައްޒަފުންނަށް ކަންކަން ކުރަނީ އެހެން ގިންތިއެއްގެ ބައެއްގެ ގޮތުގައިކަމަށް ކަޕެއްލާ ރިސޯޓްސްގެ ސީއީއޯ ނިކޮލަސް ކްލޭޓަންވެސް ބިޒްނަސް އިންސައިޑާއަށް ކިޔައިދިނެވެ.\nއޭނާ ބުނިގޮތުގައި ގިނަ ފަހަރަށް މުވައްޒަފުން ދިރިއުޅޭ ތަންތަނަކީ ރިސޯޓްތަކުގައި ފޮރުވަން ޖެހިފައިވާ ތަންތަނުގެ ގޮތުގައި ދެކެވޭ ތަންތަނެވެ. އަދި ބައެއް ހާލަތްތަކުގައި އެހެން ކަންކުރަނީ ޖާގައިގެ ދަތިކަމުންކަމަށް އޭނާ ބުންޏެވެ.\n"އެއީ ވަރަށް ގޯސް މެސެޖެއް އެ ދެވެނީ ވަރަށް ނުބައިކޮށް،" ނިކޮލަސް އޭނާ ރާއްޖޭގައި ކޮށްފައި ހުރި ތަޖުރިބާގެ އަލީގައި ބުންޏެވެ.\nއެހެން ރިސޯޓްތަކާ ހިލާފަށް ފަރި ކެމްޕަސް އަކީ "ބްލޭންކް ކެންވަސް" އެއްގެ ގޮތުގައި ކްލޭޓަން ސިފަކުރިއެވެ. އަދި މުޅިން އާ ތަނެއްކަމުގައިވުމުން، އެތަނުގައި ވަރަށް ފުރިހަމަ ރަށެއް ތަރައްގީކުރުމުގެ ފުރުސަތު ފަހިވެގެންދިޔަކަމަށް ކްލޭޓަން ބުންޏެވެ. ނަތީޖާއަކަށް ވެގެންދިޔައީ މުވައްޒަފުން އުފަލުގައި ދިރިއުޅެވޭނެ ފަދަ ތަނެއް ގާއިމުކުރެވިގެންދިޔުންކަމަށް އޭނާ ބުންޏެވެ.\nގިނަ ބަޔަކު ދެކޭ ގޮތުގައި ރާއްޖޭގެ ރިސޯޓްތަކަކީ ދުނިޔޭގެ ރިސޯޓްތަކުގެ ނަމޫނާއެކެވެ. ރާއްޖޭގެ ބައެއް ރިސޯޓްތަކުގައި ދަތިތަކެއް ހުރިކަމުގައި ވިޔަސް ގިނަ ރިސޯޓްތަކަކީ ވާލްޑް ކްލާސް ފެންވަރުގައި ގާއިމުކުރެވިފައިވާ ރިސޯޓްތަކެކެވެ.\nއެފަދަ ރިސޯޓްތަކުގައި މުވައްޒަފުންނަށްވެސް އެދެވޭ ގިނަ ވަސީލަތްތަކެއް ގާއިމުވެކޮށްފައިވެއެވެ. އެގޮތުން ސްޓާފް ސްވިމިންގް ޕޫލްތަކާއި ސްޓާފުންނަށް ހާއްސަ ރެސްޓޯރަންޓް ގެ އިތުރުން ސްޓާފުންނަށް ހާއްސަ ކުޅިވަރު ކޮމްޕްލެކްސްތައްވެސް ގިނަ ރިސޯޓްތަކުގައި މިހާރު ގާއިމު ކުރެވިފައިވެއެވެ.\nފަރި ކެމްޕަސް. -- ފޮޓޯ/ ޕޮންޓިއެކް\nފަރި އައިލެންޑްސްއަކީ ޕޮންޓިއެކް ލޭންޑް ގުރޫޕުން ތަރައްގީކުރާ ތަނެކެވެ. އެތަން އެއްކޮށް ނިމި، ހުރިހާ ރިސޯޓެއް ހުޅުވުމުން ޖުމްލަ 1،200 އެއްހާ މުވައްޒަފުން ފަރި ކެމްޕަސްގައި ދިރިއުޅެމުންދާނެކަމަށް އެ ކުންފުނިން ލަފާކުރެއެވެ.\nޕޮންޓިއެކްގެ އަމާޒަކީ ފަރި ކެމްޕަސްގައި ދިރިއުޅޭ މުވައްޒަފުންގެ މެދުގައި އާންމު މުޖުތަމައުއެއްގައި ދިރިއުޅެވޭކަމުގެ އިހުސާސް ގެނުވައިދިނުމެވެ. މަސައްކަތްކުރާ މުވައްޒަފުންވެސް އެތަނުގައި ހިތްހަމަޖެހިލައިގެން އުފަލުގައި ދިރިއުޅެވޭނެކަން ޔަގީންކޮށްދިނުމެވެ.\nފަރި އައިލެންޑްސްއަކީ ރަށްފަޅު ހުރާ ހިއްކައިގެން ހަތަރު ރަށެއްގެ މައްޗަށް އެކުލެވޭ މަޝްރޫއެކެވެ. މާލެ ސަރަހައްދު ކައިރިން ހުޅުވާ ދެވަނަ އިންޓެގްރޭޓަޑް ރިސޯޓްގެ ގޮތުގައި ފަރި އައިލެންޑްސްގެ ހުރިހާ ރިސޯޓެއް ހުޅުވާ ނިމޭނީ އަންނަ އަހަރުއެވެ. އެހާ ހިސާބުން ރާއްޖޭގައި ރިސޯޓް މުވައްޒަފުންވެސް ދިރިއުޅެމުންދާ "ސެކަންޑް ކްލާސް" ދިރިއުޅުމަށް ހެޔޮ ބަދަލުތަކެއް ގެނެވޭނެކަމުގެ ލާމަސީލު މިސާލެއް ފުރިހަމަކަމާއެކު ފެނިގެން ހިނގައިދާނެއެވެ.


Supermarket Therey Bicycle Dhuvvai, Aniyaa Kurumun Hayyaru Koffi - Vaguthu\nސުޕަމާކެޓު ތެރޭ ބައިސްކަލު ދުއްވައި، އަނިޔާ ކުރުމުން ހައްޔަރު ކޮށްފި\nކުދިން ސުޕަމާކެޓު ތެރޭ ބައިސްކަލުގައި\nށުޕެރސުޕަމާކެޓެއް ތެރޭގައި އުމުރުން 12 އަހަރުގެ ކުޑަ ކުއްޖަކާއި 19 އަހަރުގެ ކުއްޖަކު ބައިސްކަލު ދުއްވައި، އެތަނުގައި ވިޔަފާރި ކުރަން ތިބި ކަސްޓަމަރުންގެ ގައިގައި ޖަހައި އަނިޔާ ކުރުމުން އެމީހުން ހައްޔަރު ކޮށްފިއެވެ.\nއިނގިރޭސި ވިލާތުގެ ބްރައިޓަންގައި މި އަމަލު ހިންގާފައިވާ ދެ ކުދިންނަކީ ގޭންގަކަށް ނިސްބަތްވާ ދެ ކުދިން ކަމަށް އެ ގައުމުގެ މީޑިއާތަކުން ރިޕޯޓް ކުރާއިރު، ފުލުހުން ވަނީ އެ ދެ ކުދިންވެސް ހައްޔަރު ކޮށްފައެވެ. އެތަނުން 19 އަހަރުގެ ކުއްޖާ މީހުންނަށް ހަމަލާ ދިނުމުގެ އިތުރުން، ނުރައްކާތެރި ގޮތަކަށް ބައިސްކަލް ދުއްވުމުން ދައުވާވެސް ކުރާނެއެވެ.\nއެއީ 19 އަހަރުގެ ޒުވާނެއް ނަމަވެސް، އެ ގައުމުގެ ރައްޔިތުން ދެކޭ ގޮތުގައި އެ އުމުރުގެ ކުދިން އެއީ ހަމަ ކުޑަކުދިންނެވެ. އެ ކުއްޖާ ހިންގި އަމަލު ތަކުގެ ސަބަބުން ސުޕަމާކެޓު ތެރޭ ހުރި މީހެއްގެ އަތުގެ ކުޑަހުޅު ބިންދާގެން ގޮސްފައި ވާއިރު، އިތުރު މީހެއްގެ މެއަށާއި އެތެރެ ހައްޓަށް ވަނީ ގެއްލުންތަކެއް ލިބިފައެވެ.\nމި ކުދިން ނިސްބަތްވަނީ ނުރައްކާތެރި ގޭންގަކަށް ވާއިރު، ފުލުހުން ބުނެފައި ވަނީ މިފަދަ ކަންކަން ވުމަށް ފުރުސަތު ނުދޭނޭ ކަމަށާއި، މިކަން ކުރުމުގައި ބައިވެރިވި އިތުރު މީހުން ހޯދުމުގެ މަސައްކަތް ކުރަމުން އަންނަ ކަމަށެވެ.\nކުޑަކުދިން ގޭންގުތަކަށް ވައްދައިގެން އެ ކުދިން ލައްވައި ކުށްތަށް ކުރުވުމަކީ މިހާރު އާއްމު ކަމަކަށް ވާއިރު، މިއީ ރާއްޖޭގައި ކުރަމުން އަންނަ ކަމެކެވެ.\nސްކޫލެއްގައި މާރާމާރީ ހިންގާ ވީޑިއޯއެއް އާއްމު ވެއްޖެ


China in hadhiyaa kuri askaree manavaru Colombo ga ban'dharu koffi - vNews.mv\nޗައިނާއިން ހަދިޔާކުރި އަސްކަރީ މަނަވަރު ކޮޅުނބުގައި ބަނދަރުކޮށްފި\nސައިފް އަޒްހަރު 09 July 2019, 01:10\nޗައިނާއިން ސްރީލަންކާއަށް ހަދިޔާކުރި އަސްކަރީ މަނަވަރު، ކޮޅުނބަށް ބަނދަރުކޮށްފިއެވެ.\nމި މަނަވަރު ސްރީލަންކާ ކަނޑުގެ ސިފައިންނާ ހަވާލުކުރުމަށް މިއަދު ވަނީ ޚާއްސަ ރަމިއްޔާތެއްވެސް ބާއްވާފައެވެ.\nމި ރަސްމިއްޔާތުގައި ވާހަކަފުޅު ދައްކަވަމުން ސްރީލަންކާ ކަނޑުގެ ސިފައިންގެ ކޮމާންޑަރ ވައިސް އެޑްމިރަލް ޕިޔާލް ޑި ސިލްވާ ވަނީ، މަނަވަރު ހަދިޔާ ކުރެއްވި ކަމަށްޓަކައި ޗައިނާ ސަރުކާރަށް ޝުކުރު އަދާ ކުރައްވާފައެވެ. އަދި ވިދާޅުވީ، މި މަނަވަރަކީ ޗައިނާއާއި ސްރީލަންކާއާ ދެމެދު އޮތް ގާތް ރަހްމަތްތެރި ގުޅުމުގެ ރަމްޒެއް ކަމަށް ސްރީލަންކާ ކަނޑުގެ ސިފައިން ދެކޭ ކަމަށެވެ.\nކަނޑުގެ ސިފައިންގެ ވެރިޔާ ވިދާޅުވީ، މަސްތުވާތަކެތި ޓްރެފިކް ކުރުންފަދަ ގާނޫނާ ޚިލާފް އެތައްކަމެއް ސްރީލަންކާ ކަނޑުގެ ސަރަހައްދުގައި ހިންގަމުން ގެންދާ ކަމަށާއި، މިކަންކަމާހެދި ކަނޑުގެ ސަރަހައްދު ބެލެހެއްޓުމުގައި ބޮޑެތި ގޮންޖެހުންތައް ކުރިމަތިވެފައިވާ ކަމަށެވެ.\nޗައިނާއިން ހަދިޔާކުރި މަނަވަރުގެ ސަބަބުން ސްރީލަންކާގެ ކަނޑުގެ ސަރަހައްދު ބެލެހެއްޓުމުގައި ސްރީލަންކާގެ ކަނޑުގެ ސިފައިންނަށް އިތުރު ގާބިލްކަމެއް ލިބިގެންދާނޭ ކަމަށްވެސް، ވައިސް އެޑްމިރަލް ޕިޔާލް ޑި ސިލްވާ ވިދާޅުވިއެވެ.\nމިރަސްމިއްޔާތުގައި ވާހަކަފުޅު ދައްކަވަމުން ޗައިނާއިން ސްރީލަންކާއަށް ކަނޑައަޅާފައި ހުންނަވާ އެމްބަސެޑަރ ޗެންގްޝުއެޔުއާން ވިދާޅުވީ، ސްރީލަންކާއަކީ ޒަމާނުއްސުރެ ޗައިނާގެ ގާތް ރަހްމަތްތެރި އަވަށްޓެރިއެއް ކަމަށެވެ.\nޓެރަރިޒަމާއި، އެނޫންވެސް ކުށްތަކާ ދެކޮޅަށް މަސައްކަތް ކުރުމުގައި ޗައިނާ ސަރުކާރާއި، ޗައިނާގެ ރައްޔިތުން އަބަދުވެސް ތިބޭނީ ސްރީލަންކާގެ ރަހްމަތްތެރިންނާ އެކުގައި ކަމަށް، ޗައިނާ އެމްބަސެޑަރ ވިދާޅުވިއެވެ.\nޗައިނާއިން ސްރީލަންކާއަށް ހަދިޔާކުރި އަސްކަރީ މަނަވަރަށް ދީފައިވާ ނަންބަރަކީ "ޕީ625" އެވެ. މި މަނަވަރު މައިގަނޑުގޮތެއްގައި ބޭނުންކުރާނީ ކަނޑުގެ ސަރަހައްދު ޕެޓްރޯލް ކުރުމަށާއި، ތިމާވެށި މޮނިޓަރ ކުރުމަށާއި، ކަނޑުފޭރުމުގެ އަމަލުތައް ހިންގުން ހުއްޓުވުމަށް ކަމަށް ސްރީލަންކާގެ ކަމާބެހޭ ފަރާތްތަކުން ބުނެއެވެ.\nސްރީލަންކާގައި ހުންނަ ޗައިނާ އެމްބަސީން ނެރުނު ބަޔާނެއްގައި ބުނެފައިވަނީ، މަނަވަރު ދިނުމުގެ ކުރިން ސްރީލަންކާގެ ކަނޑުގެ ސިފައިންގެ 110 އޮފިސަރުން ޝަންހާއީއަށް ގެންގޮސް، ދެމަސްދުވަހުގެ އެންމެ މަތީ ފެންވަރުގެ ތަމްރީނުވެސް ދީފައިވާ ކަމަށެވެ. މިއީ، މަނަވަރަށް ޚާއްސަ ކުރެވުނު ޓީމެކެވެ.


Tinu Adhurey Eh Noon, Petrol Adhurey\nރައްޔިތުންގެ މަޖިލީހުގެ ފޮނަދޫ ދާއިރާގެ މެމްބަރު އަދި ޕީޕީއެމްގެ ނާއިބު ރައީސް އަބްދުއްރަހީމް އަބްދުﷲ - ފޮޓޯ: މަޖިލިސް\n22 ޑިސެންބަރ 20184ކޮމެންޓް\nއަރުވާލެވުނީ ޓިނު ފިހާރައިގަ ހުއްޓާނޫން، ޕެޓްރޯލް ފިހާރައިގަ ހުއްޓާ: އަދުރޭ\nއަރުވާލެވުނީ ހިޔާނާތުގެ މައްސަލައެއްގައި ކަމަށްވިޔަސް، އެއީ ޓިނާ އެއްވެސް ގުޅުމެއް ނުވާ ކަމެއް ކަމަށް ރައްޔިތުންގެ މަޖިލީހުގެ ފޮނަދޫ ދާއިރާގެ މެމްބަރު އަދި ޕީޕީއެމްގެ ނާއިބު ރައީސް އަބްދުއްރަހީމް އަބްދުﷲ ވިދާޅުވެއްޖެ އެވެ.\nރައީސް މައުމޫނުގެ 30 އަހަރުގެ ސަރުކާރުގައިވެސް ގާތްގަނޑަކަށް 27 އަހަރު ސަރުކާރުގައި މަސައްކަތް ކުރި ކަމަށާއި ސޯޝަލް މީޑިއާގައި އަބްދުއްރަހީމަށް ފާޑުކިޔާ އެތައް ބަޔަކު ތިއްބަސް އޭގެ ތެރެއިން ގިނަ ބަޔަކަށް ނޭނގޭ ކަމަކީ އޭރު އެސްޓީއޯގައި ހަވާލުވެ ހުރީ ޕެޓްރޯލް ވިއްކާ ފިހާރައަކާ ކަމަށް އަބްދުރަހީމް ވިދާޅުވި އެވެ.\n"ވަރަށް ބޮޑަށް އޮޅިފަ އެއޮތީ. އަޅުގަނޑު މަސައްކަތް ކުރީ އެސްޓީއޯ ޓިނު ވިއްކާ ފިހާރައަކުވެސް ނޫން. އިނގޭތޯ. އަޅުގަނޑު މަސައްކަތް ކުރީ އެސްޓީއޯގަ. އަޅުގަނޑު ހަވާލުވެ ހުރީ އޭރު މިރާއްޖޭގަ ހަމައެކަނި ޕެޓްރޯލް ވިއްކާނީ އެސްޓީއޯއިން. ހަމައެކަނި." އަބްދުއްރަހީމް ވިދާޅުވި އެވެ.\nސިޔާސީ މަންފާއަށް ޓިނާ ގުޅުވާ ދައްކާ ވާހަކައަކީ އެއްވެސް ހަގީގަތެއް ނެތް ވާހަކައެއް ކަމަށާ އަރުވާލެވުނީ ހިޔާނާތުގެ މައްސަލައެއްގައި ކަމުގައިވިޔަސް އެއީ ޒާތީ ކަމެއްގެ ތެރެއިން އައި ހުކުމެއް ކަމަށް އަބްދުއްރަހީމް ވިދާޅުވި އެވެ. ވަކިން ބައްދަލުކޮށް އަހައިފިނަމަ މިކަމުގެ ހަގީގަތް އަޑުއަހަން ބޭނުން ފަރާތްތަކަށް އެވާހަކަ ވަރަށް ތަފްސީލުކޮށް ކިޔައިދޭނެ ކަމަށްވެސް އަބްދުއްރަހީމް ވިދާޅުވި އެވެ.\nމިހާރު ޓިނޭ ކިޔައިގެން ތި ވާހަކަ ދައްކާ ކުދިން އޭރު ދުނިޔެއަށް އުފަންވެސް ނުވާނެ ކަމަށާ މިއަދު މިވާހަކަ އަޑުއަހާފައި ދެން އެކުދިން ފަހަރުގައި ޓިނު ޕެޓްރޯލަށްވެސް ބަދަލުކޮށްފާނެ ކަމަށް ސަމާސާ ރާގަކަށް އަބްދުއްރަހީމް ވިދާޅުވި އެވެ.\nމަޖިލިސް އެސްޓީއޯ ޕީޕީއެމް\nއަދުރޭ އެހަދަނީ ކަނޑައެޅިގެން ބޮޑު ދޮގެއް. ޙުކުމް ކުރި ޤާޒީ މާރަންދޫ މޫސަ މިހާރުވެސް އެބަހުރި މާލެވިލިނގިލީގައި. މޫސަ އެބަބުނޭ ހުކުމްކުރީި ހަމަ ޤާނޫނު ތަކާ އެއްގޮތަށޭ\nޢަދުރޭ ނެގީ އެސްޓިއޯ އިން ވާރޯލެއް ( ނައިލޯން )\nކޮއެފުޅު ސިލޯނުގަ ހުރެގެން ކުށެއް ކުރިޔަސް ހުކުމް ކޮށްފާނެ ސީނުކަރާގައި ހުއްޓާ. ސާބަސް ހަމަ ކޮއެފުޅަށް. 😂\nއަންހެން ކުއްޖަކު ހިތް ކިޔައިގެން ބޮސް ކަންބޮޑު ވި މައްސަޅަ އަކީ


Covid19: Marseille ge Kureege Raees Pape Diouf Maruvejje | Thiladhun\nޖަލްވާން ޖާދުﷲ އޭޕްރިލް 1, 2020\nOlympique Marseille soccer team president Pape Diouf, seen duringapress conference in Marseille , southern France, Thursday, Jan. 15, 2009. Marseille signed former Arsenal and Lyon striker Sylvain Wiltord on loan for six months from division rival Rennes. (AP Photo/Claude Paris)\nކޮވިޑް-19 އަށް ފަރުވާ ހޯދަމުން ދަނިކޮށް ފްރާންސްގެ އޮލިމްޕިކް މާސޭގެ ކުރީގެ ރައީސް ޕަޕޭ ޑިއޫފް މަރުވެއްޖެ އެވެ.\nއޭނާ މަރުވެފައިވަނީ އޭނާގެ އުފަން ގައުމު ސެނެގާލްގެ ހޮސްޕިޓަލެއްގަ އެވެ. ޑިއޫފް ވަނީ 2005 އިން 2009 އަށް މާސޭގެ ރައީސް ކަން ކޮށްފަ އެވެ. އެ ކުލަބުން ނެރެފައިވާ ބަޔާނުގައި ބުނެފައި ވަނީ، އެ ކުލަބުގެ ސަޕޯޓަރުންގެ މެދުގައި އަބަދުވެސް ޑިއޫފްގެ ހަދާންތައް ހުންނާނެ ކަމަށެވެ.\nއެގޮތުން ޑިއޫފް ވެފައިވަނީ ޔޫރަޕްގެ ޓޮޕް ޓީމެއްގެ ރައީސް ކަން ކުރި ކަޅު ނަސްލުގެ ދަރިކޮޅަށް ނިސްބަތްވާ ފުރަތަމަ ރައީސް އެވެ. މާސޭގެ ރައީސް ކަން ކުރުމުގެ އިތުރަށް ދެން އޭނާ ވަނީ 2007 ވަނަ އަހަރުން 2009 ވަނަ އަހަރަށް ފްރާންސް ޕްރޮފެޝަނަލް ފުޓްބޯޅަ ލީގްގެ މެންބަރުކަން އަދާ ކޮށްފަ އެވެ.\n“އޭނާ ފާހަގަ ކުރެވިފައިވަނީ ވަރަށް ޕެޝަނޭޓް ޑައިރެކްޓަރެއްގެ ގޮތުގައި.” ފްރާންސް ޕްރޮފިޝަނަލް ލީގުން ނެރެފައިވާ ބަޔާނުގައި ބުނެފައި އެވެ.\nޑިއޫފް އަކީ، ކުރިން ފުޓްބޯޅަ ޖާނަލިސްޓެކެވެ. އަދި ފުޓްބޯޅަ އެޖެންޓެއްވެސް މެއެވެ. އޭނާ ވަނީ، މާސެލް ޑެސައިލީ، ބަސިލޭ ބޮލީ، ވިލިއަމް ގަލަސް، ސާމިރު ނަސްރީ އަދި ޑިޑިއޭ ޑްރޮގްބާގެ އެޖެންޓްކަން ކޮށްފަ އެވެ.\nދޮނަކުޅިއަށް ދަތުރި ބޯޓެއް އަޑިއަށް ގޮސް، ދަރުރުކުރި މީހުން ކަނޑުވެއްޖެ


Brazil National Football Team | Mihaaru\nބްރެޒިލް އަލުން ދެކުނު އެމެރިކާގެ ރަސްކަމަށް!\nރިއޯ ޑި ޖަނޭރޯ، ބްރެޒިލް (ޖުލައި 8) - ދިހަ ކުޅުންތެރިންނާ އެކު ކުޅެ ޕެރޫގެ މައްޗަށް 3-1 އިން ކުރިހޯދައި ބްރެޒިލުން 12 އަހަރަށް ފަހު، ދެކުނު އެމެރިކާގެ ޝަރަފުވެރި ފުޓްބޯޅަ މުބާރާތް ކަމަށްވާ ކޮޕަ އެމެރިކާގެ ޗެމްޕިއަންކަން ހޯދައިފި އެވެ.\nJuly 03, 2019 54\nއާޖެންޓީނާ ކަޓުވާލައި ބްރެޒިލް ފައިނަލަށް\nބެލޯ ހޮރިޒޯންޓޭ، ބްރެޒިލް (ޖުލައި 3) - ކޮޕަ އެމެރިކާ ފުޓްބޯޅަ މުބާރާތުގެ ފުރަތަމަ ސެމީގައި އެންމެ ފަހު ދެ ފަހަރުގެ ރަނަރަޕް އާޖެންޓީނާ 2-0 އިން ބަލިކޮށް މުބާރާތުގެ ފައިނަލުގެ ފުރަތަމަ ޖާގަ ބްރެޒިލް ހޯދައިފި އެވެ. މިއީ 12 އަހަރުތެރޭ، ބޮޑު މުބާރާތެއްގެ ފައިނަލުގައި ބްރެޒިލް ކުޅޭ ފުރަތަމަ ފަހަރެވެ.\nJuly 02, 2019 15\nއާޖެންޓީނާ މެޗަށް ބްރެޒިލް ކޯޗު ކެތްމަދުވެފައި\nބެލޯ ހޮރިޒޯންޓޭ (ޖުލައި 2) - ކޮޕާ އެމެރިކާގެ ފުރަތަމަ ސެމީ ފައިނަލުގައި މިރާ އާޖެންޓީނާއާ ދެކޮޅަށް ކުޅެން ޖެހޭ މެޗަށް ތައްޔާރުވަމުން އަންނަ އިރު އޭނާ އަށް ހަމަނިދި ނުލިބޭކަމަށް ބްރެޒިލްގެ ކޯޗު ޓީޓޭ ބުނެފި އެވެ.\n12 އަހަރަށް ފަހު ބްރެޒިލް ސެމީ އަށް\nޕޯޓް އެލެގްރޭ، ބްރެޒިލް (ޖޫން 28) - ޕެނަލްޓީ ޖަހައިގެން 4-3 އިން ޕެރަގުއޭ ބަލިކޮށް 12 އަހަރަށް ފަހު ކޮޕާ އެމެރިކާ ފުޓްބޯޅަ މުބާރާތުގެ ސެމީ ފައިނަލުން ބްރެޒިލް ފުރުސަތު ހޯދައިފި އެވެ.\nޕެނަލްޓީން ކެޓުމުގެ ބިރު ބްރެޒިލަށް އެބައޮތް: ޓީޓޭ\nޕޯޓް އަލެގްރޭ، ބްރެޒިލް (ޖޫން 27) - ކޮޕާ އެމެރިކާ ފުޓްބޯޅަ މުބާރާތުގެ ކުއާޓާ ފައިނަލަށް ނުކުންނައިރު ބްރެޒިލަށް އޮތް އެންމެ ބޮޑު ކަންބޮޑުވުމަކީ ކުރިން ފަހަރުތަކެކޭ އެއްގޮތަށް ޕެނަލްޓީ ޖަހައިގެން ނާކާމިޔާބީގެ ބިރު ބޮޑުވުން ކަމަށް އެ ޓީމުގެ ކޯޗު ޓީޓޭ ބުނެފި އެވެ.\nވީއޭއާރް އިން ބްރެޒިލް ހުއްޓުވައިފި\nސަލްވާޑޯ (ޖޫން 19) – ބްރެޒިލް ޖެހި ދެ ގޯލް ވެސް ވީޑިއޯ އެސިސްޓަންޓް ރެފްރީ (ވީއޭއާރް) ބޭނުންކޮށްގެން ރެފްރީ ކެންސަލްކުރުމާ އެކު، ކޮޕާ އެމެރިކާ ފުޓްބޯޅަ މުބާރާތުގައި ބްރެޒިލާއި ވެނެޒުއޭލާ މިއަދު 0-0 އިން އެއްވަރުވެއްޖެ އެވެ.\nފުރަތަމަ މެޗުން ބްރެޒިލަށް މޮޅެއް، ތަރިއަކީ ކުޓީނިއޯ\nސައޮ ޕޯލޯ (ޖޫން 15) – ދުނިޔޭގެ އެންމެ އަގުބޮޑު ފުޓްބޯޅަ ކުޅުންތެރިޔާ ނޭމާ ނެތި ކުޅުނު ބްރެޒިލުން ކޮޕާ އެމެރިކާގެ ފުރަތަމަ މެޗުން މިއަދު ބޮލީވިއާ އަތުން 3-0 އިން މޮޅުވެއްޖެ އެވެ.\nނޭމާ ނެތުމުން ބްރެޒިލްގެ ބޮޑު ޒިންމާ ކުޓީނިއޯ އަށް\nސައޮ ޕައޮލޯ، ބްރެޒިލް (ޖޫން 14) - ބާރަ އަހަރަށް ފަހު ބޮޑު މުބާރާތެއްގެ ތަށި ހޯދުމުގެ އަޒުމުގައި ބްރެޒިލުން މިރޭ އެ ގައުމުގައި ފަށާ ކޮޕާ އެމެރިކާގެ ފުރަތަމަ މެޗުގައި ބޮލިވިއާއާ ދެކޮޅަށް ނުކުންނައިރު، ޓީމުގެ ތަރި ނޭމާ އަނިޔާގައި ހުރުމުން އެޓޭކް ލީޑުކުރާނީ ފިލިއްޕޭ ކުޓީނިއޯ ކަމަށް ބްރެޒިލްގެ ތަޖުރިބާކާރު ޑިފެންޑަރު ތިއާގޯ ސިލްވާ...\nނޭމާ އަތުން ކެޕްޓަން ބޭންްޑް ނަގައި އަލްވޭސް އަށް\nރިއޯ ޑި ޖަނޭރޯ (މެއި 28) - ބްރެޒިލްގެ ތަރި ނޭމާ އަތުން އެ ޓީމުގެ ކެޕްޓަން ބޭންޑް ނަގައި ކުރިއަށް އޮތް ކޮޕާ އެމެރިކާ ފުޓްބޯޅަ މުބާރާތުގައި ބްރެޒިލްގެ ކެޕްޓަނަކަށް ތަޖުރިބާކާރު ފުލްބެކް ޑެނީ އަލްވޭސް ހަމަޖައްސައިފި އެވެ.\nބްރެޒިލް ޓީމަށް އަބަދުވެސް ފާޑުކިޔާނެ: ކޯޗު\nރިއޯ ޑި ޖަނޭރޯ، ބްރެޒިލް (މެއި 19) - އޭނާ އަށް މިހާތަނަށް ފެނިފައިހުރި މަންޒަރުތަކަށް ބަލާއިރު އަންނަ މަހު ފަށާ ކޮޕަ އެމެރިކާ ފުޓްބޯޅަ މުބާރާތުގައި ވާދަކުރާ ބްރެޒިލް ޓީމަށް ގިނަ ބަޔެއްގެ ފާޑުކިއުން އަމާޒުވުމުން އެކަމާ ހައިރާންނުވާނެ ކަމަށް ބްރެޒިލްގެ ކޯޗު ޓީޓޭ ބުނެފި އެވެ.\nކަކޫ "ބަޑިގޮވުން": ރޮނާލްޑޯގެ ވެއްޓުމާއި އެނބުރި އައުން\nބާސެލޯނާ އަށް އޭރުގެ ދުނިޔޭގެ ރެކޯޑް އަގެއް ކަމަށްވާ 27 މިލިއަން ޑޮލަރު ދީފައި އިންޓަ މިލާނުން 1997 ވަނަ އަހަރުގެ ޖޫން މަހު ބްރެޒިލްގެ ރޮނާލްޑޯ ގަތުން ވެގެން ދިޔައީ އެ ކްލަބުގެ ތާރީހުގެ މުޅިން އާ ސަފުހާއެއް ހުޅުވިގެން ދިއުމަށެވެ. ފުރަތަމަ ސީޒަނުގައި ވެސް އިޓަލީ ފުޓްބޯޅަ އަށް ހޭނި ސަޕޯޓަރުން ޖާދޫގައި ޖެއްސި އެވެ. ސީޒަން ދެބައިވީ އިރު...\nބްރެޒިލް ޓީމުގައި ޖާގަ ޔަގީނެއް ނުވާނެ: ޓީޓޭ\nޕްރާގް، ޗެކް ރިޕަބްލިކް (މާޗް 27) - އަންނަ ޖޫން މަހު ބްރެޒިލްގައި ފަށާ ކޮޕާ އެމެރިކާ ފުޓްބޯޅަ މުބާރާތުގައި ވާދަކުރާ ބްރެޒިލް ޓީމުގެ ޖާގަ އަދި އެއްވެސް ކުޅުންތެރިޔަކަށް ޔަގީންނުވާނެ ކަމަށް އެ ޓީމުގެ ކޯޗު ޓީޓޭ ބުނެފި އެވެ.


89 Aharugai Bollywood ge thari Shammi maruvejje\n89 އަހަރުގައި ބޮލީވުޑްގެ ތަރި ޝަމްމި މަރުވެއްޖެ\nބޮލީވުޑްގެ އެންމެން ލޯބިން ކިޔާ "ޝަމްމި އާންޓީ" މުސްކުޅި ބަލީގައި ދުވަސްތައް ހޭދަކުރުމަށްފަހު މަރުވެއްޖެއެވެ.\nނަރްގިސް ނުވަތަ ބޮލީވުޑްގެ ނަމުން ނަމަ ޝަމްމީ އާންޓީއަކީ ގިނަ ފިލްމުތަކެއް ކުޅެފައިވާ ފަރާތެކެވެ. އެގޮތުން "ކޫލީ ނަމްބަރު 1، "ޚުދާ ގަވާ"، "ހަމް"، "އަރްތް"، "ދަ ބާނިންގ ޓްރެއިން" އަދި ދާދި ފަހުން ނިކުތް ފެލްމެއް ކަމަށްވާ "ޝީރީން ފަރުހާދު ކީ ނިކަލް ޕަޅީ" އަކީ ފާހަގަ ކޮށްލެވޭ ފިލްމު ތަކެކެވެ.\nމީގެ އިތުރުން ޝަމްމި ވަނީ ޓީވީ ސިލްސިލާތައް ކަމުގައިވާ "ދޭކް ބާއި ދޭކް"، ޒަބާން ސަނބާލް ކޭ"، "ޝްރީމާން ޝްރީމަތީ"، "ކަބީ ޔޭ ކަބީ ވޯ"، އަދި " ފިލްމީ ޗައްކަރު" ފަދަ ސިލްސިލާތައް ކުޅެ މީހުންގެ ހިތް އަތުލާފައެވެ.\nލަވަ ކިޔުންތެރިޔާ މުކޭޝް ޕްރޮޑިއުސް ކުރި ފިލްމެއް ކަމަށްވާ 'މަލްހާރު" އިން ފުރަތަމަ ފެނިގެން ދިޔަ ޝަމްމީގެ އެފިލްމަށް ބޮކްސް އޮފީހުގައި މާބޮޑު ކާމިޔާބުތަކެއް ހާޞިލް ކުރެވިފައިނުވެއެވެ. އެހެން ނަމަވެސް ދިލިޕް ކުމާރު އާއިއެކު ކުޅެން ލިބުނު "ސަންގްދިލް" އަށްފަހު ޝަމްމި ފަސް އެނބުރި ބަލާފައެއް ނުވެއެވެ.\nޝަމްމި ވަނީ ޕްރޮޑިއުސަރު އަދި ޑައިރެކްޓަރެއް ކަމަށްވާ ސުލްޠާން އަޙުމަދު އާއި އިނދެގެން7އަހަރު ހޭދަ ކޮށްފައެވެ. އެކައިވެނި މާ ކާމިޔާބު ކައިވެންޏަކަށް ނުވެ ދެމީހުންވަނީ ވަރިވެފައެވެ.\nޝަމްމީ އާންޓީ މަރުވުމާއި ގުޅިގެން ބޮލީވުޑްގެ ތަރިން ދަނީ ސޯޝަލް މީޑިއާގައި ތަޢުޒިޔާ ކިޔަމުންނެވެ.


މެލޭޝިއާގެ ބޮޑުވަޒީރު އިމަޖެންސީ ބާރުތަކެއް ހޯއްދަވަނީ | Sandhaanu\nމެލޭޝިއާގެ ބޮޑުވަޒީރު އިމަޖެންސީ ބާރުތަކެއް ހޯއްދަވަނީ\nކޮވިޑު-19 ގެ ބަލިމަޑުކަން އާދަޔާ ޚިލާފަށް އިތުރު ވަމުން ދިއުމާއި، ސިޔާސީ ހަމަނުޖެހުންތައް ހުއްޓުވުމަށްޓަކައި، ކުއްލި ނުރައްކަލުގެ ހާލަތު މެލޭޝިއާގައި ވަރަށް އަވަހަށް އިއުލާން ކުރާނެ ކަމަށް ޚަބަރު ލިބެއެވެ. އިނދިކޮޅުން ދަނީ ކޮވިޑު-19 ހުއްޓުވުމަށް ކުއްލި ނުރައްކަލުގެ ހާލަތުގެ ބޭނުންކުރަން އުޅެނީ ކީއްވެތޯ ސުވާލު އުފައްދަމުންނެވެ.\nބޮޑުވަޒީރު ތަން ސްރީ މުހުޔިއްދީން ޔާސީން މިކަމަށް ތާއީދު ހޯދުމުގެ ގޮތުން ހުކުރުދުވަހުގެ ހަވީރު މެލޭޝިއާގެ ރަސްގެ ފާނާއި ބައްދަލުކުރުމަށް ވަފުދެއް ފޮނުއްވާފައިވާ ކަމުގައި ޚަބަރު ލިބެއެވެ.\nރަސްގެފާނާއެކު ބޭއްވި ބައްދަލުކުރެއްވުމުގައި، ބޮޑުވަޒީރު ފޮނުއްވި ވަފުދުގައި ހިމެނި ވަޑައިގަންނަވާ ބޭފުޅުން ޕާލިމެންޓު އުވާލުމާއި ބެހޭގޮތުން ބޮޑުވަޒީރުގެ ނިންމުން ރަސްގެފާނަށް ހުށަހެޅުއްވި ކަމަށް ވެއެވެ. މި ޚާއްސަ ބައްދަލުވުން ނިމުނީ ހުކުރު ދުވަހު 1 ޖެހި އިރުއެވެ.\nމެލޭޝއާގެ އަވައްޓެރި ދެގައުމު ކަމަށްވާ ތައިލޭންޑާއި އިންޑޮނޭޝިއާގައިދަނީ ސަރުކާރާއި ދެކޮޅަށް ބޮޑެތި މުޒާހިރާތައް ބާއްވަމުންނެވެ.


TAG team in ninmee Kuredhu ah dhiya vakeelun test nukuran | Mihaaru\nކުރެއްދޫ ރިސޯޓުގެ ވަކީލުން (ކުރީގެ ޕީޖީ މުހުތާޒް، ވަކީލް ހަސަން ފަލާހް އަދި އޭސީސީގެ ކުރީގެ ރައީސް އަދި ނައިބު ރައީސް މުއައްވިޒް) އެ ރިސޯޓުގައި.\nކުރެއްދުއަށް ދިޔަ ވަކީލުން ޓެސްޓު ނުކުރަން ޓެގް ޓީމުން ނިންމައިފި\n14 އެޕްރީލް 2020 - 13:00 8 comments\nފުރަތަމަ ޕޮޒިޓިވްވި މީހާގެ ހަށިގަނޑުން ބަލީގެ އަލާމާތްތައް ފެނުނު އިރު ވެސް ކަމާބެހޭ ފަރާތްތަކަށް އެކަން ނާންގައި ފުރުވާލި ކަމަށް ތުހުމަތުކުރާ މައްސަލާގައި ރިސޯޓުގެ މައްޗަށް ހިންގާ ތަހުގީގުގައި ރިސޯޓްގެ ފަރާތުން މަސައްކަތްކުރައްވާ ތިން ވަކީލަކު އެ ރަށަށް ވަޑައިގަތީ މި މަހުގެ ތިން ވަނަ ދުވަހު އެވެ. ވަކީލުންނާއި ފުލުހުން ކުރެއްދު އަށް ދިޔައީ އެޗްޕީއޭގެ ހުއްދައާ އެކުގަ އެވެ. ވަކީލުން އެނބުރި މާލެ ވަޑައިގަތީ މި މަހުގެ އަށް ވަނަ ދުވަހު އެވެ.\n"މިހާރު" އަށް މަބްރޫކް ވިދާޅުވީ އެޗްޕީއޭ އިން މަސައްކަތްކުރަމުން އަންނަނީ ފުލުހުންނާ ގުޅިގެން ކަމަށާއި ފުލުހުންގެ ޓީމުގެ ތަހުގީގަކަށް އިތުރު ބަޔަކު ގެންދަން ބޭނުންވެ އެކަމަށް އެދުމުން އެ ހުއްދަ ދީފައިވާނެ ކަމަށެވެ. އަދި މިކަމުގައި އަމަލުކުރަންވީ ގޮތް ފުލުހުންނަށް ސާފުކޮށްދީފައި ވާނެ ކަމަށް ވެސް ވިދާޅުވި އެވެ.\nއެގޮތުން، އެ މީހުން އަޅަންޖެހޭ ސަލާމަތީ ފިޔަވަޅުތަކާއި ބަލަން ޖެހޭ އެހެނިހެން ކަންކަމުގެ ތަފްސީލުތައް ވެސް ފުލުހުންނާ ހިއްސާކޮށްފައިވާނެ ކަމަށާއި އެ މީހުން ތިބީ ފުލުހުންގެ ބެލުމުގެ ދަށުގައި ކަމަށް މަބްރޫކް ވިދާޅުވި އެވެ.\nމަބްރޫކް ވިދާޅުވީ ތަހުގީގަށް ދާ ޓީމާއި މިކަމުގައި ބަލި މީހުން ގާތުގައި ހަރަކާތްތެރިވާ ސިއްހީ މާހިރުންނާ މެދު އަމަލުކުރާ ގޮތުގައި ތަފާތެއް ނުހުންނާނެ ކަމަށެވެ. އޭނާ ވިދާޅުވި ގޮތުގައި، ޑޮކްޓަރުން ވެސް ނުކުމެ އުޅޭހެން އެ ބޭފުޅުންނަށް ވެސް ނުކުމެ އުޅެވޭނެ އެވެ. އަދި އެ މީހުން އަމަލުކުރަން ޖެހޭ ސަލާމަތީ އުސޫލުތައް އޮންނާނީ އެހެން ކަމަށް ވިދާޅުވި އެވެ.\nItaly tourist furuvaali massalaige thahugeegah fuluhun Kuredhoogai\nވަކީލުންގެ ޓީމުގައި ހިމެނިވަޑައިގަންނަވާ ކުރީގެ ޕްރޮސިކިއުޓާ ޖެނެރަލް މުހުތާޒް މުހުސިން ވިދާޅުވީ އެ ބޭފުޅުންގެ ތަހުގީގު ހަތް ވަނަ ދުވަހު ނިމިފައިވާ ކަމަށެވެ. ކުރެއްދޫން ޕޮޒިޓިވްވި ފަސް މީހުންނާ ވެސް ތަހުގީގުގެ ތެރޭގައި ކޮންޓެކްޓް ވެފައިވާ ކަމަށާއި އެ މީހުންގެ ބަޔާންތައް ވެސް ނަގާފައިވާ ކަމަށް އޭނާ ވިދާޅުވި އެވެ.\nވަކީލް މުހުތާޒް ވިދާޅުވީ ބަޔާން ނެގި އިރު އަމަލުކޮށްފައިވާނީ އެޗްޕީއޭ އިން އަންގާފައިވާ އުސޫލާ އެއްގޮތަށް ރައްކާތެރިކަމުގެ ފިޔަވަޅުތައް އަޅައިގެން ކަމަށެވެ. ނަމަވެސް ކެއިންބުއިން ހަމަޖައްސާފައި އޮތީ އެއްތަނަކުން ކަމަށެވެ. އެހެންވީމާ ވަކީލުންގެ ޓީމާއި، އާންމުންގެ ރައްކާތެރިކަމަށް ވިސްނައި ދެން އަަލުކުރަންވީ ގޮތުގެ ލަފަޔަކަށް އެޗްޕީއޭއަށް ރަސްމީކޮށް ސިޓޯ ފޮނުވި ކަމަށާއި އެއަށް އަދިވެސް ޖަވާބެއް ނުލިބޭ ކަމަށް އޭނާ ވިދާޅުވި އެވެ.\nމަބްރޫކް ވިދާޅުވި ގޮތުގައި ވަކީލުން މާލެ ވަޑައިގަތުމުގެ ކުރިން، ރިސޯޓްގައި އެ ބޭފުޅުން އަމަލުކުރެއްވީ އެޗްޕީއޭގެ އުސޫލަށްތޯ ބަލާފައިވާނެ އެވެ. އެގޮތުން ފުލުހުންނާ ގުޅިގެން އެކަން ސާފުކޮށްފައިވާނެ ކަމަށާއި އުސޫލަށް އަމަލުކޮށްފައިވާކަން ޔަގީންކޮށްފައިވާނެ ކަމަށް ވިދާޅުވި އެވެ. މި ކަންކަން ޔަގީންކުރުމަށް ފަހު އެ ބޭފުޅުން ޓެސްޓުކުރަން ނުޖެހޭ ކަމާއި، އައިސޮލޭޓްކުރަން ވެސް ނުޖެހޭ ކަމަށް ޓެގް ޓީމުން ނިންމީ ކަމަށް މަބްރޫކް ވިދާޅުވި އެވެ.\nއިތުރު ލިޔުންތައް ފުލުހުން ކުރެއްދޫ އައިލެންޑް ރިސޯޓް ހެލްތު ޕްރޮޓެކްޝަން އެޖެންސީ މުހައްމަދު މަބްރޫކް އަޒީޒް (ރައީސް އޮފީސް) ރިސޯޓްތައް ސިއްހަތު ބަލިތައް އިޓަލީ ޓޫރިސްޓުން ވަކީލުން


Track ah fathan dhaa meehun fenvaran Fenmma hulhuvaifi\nޓްރެކަށް ފަތަންދާ މީހުން ފެންވަރަން "ފެންމާ" ހުޅުވައިފި\nމާލޭގެ ޓްރެކަށް ފަތަންދާ މީހުނަށް ހާއްސަކޮށް ފެންވަރާ ތަނެއް ސެޓެލްކޯ އިން ހަދައި އާންމުކޮށް ހުޅުވާލައިިފިއެވެ.\n"ފެންމާ" ގެ ނަމުގައި ހުޅުވާލި ފެންވަރާ ތަން ހުޅުވީ މިއަދު ހެނދުނު އެވެ.\nއެތަން ހުޅުވަން މިއަދު ބޭއްވި ރަސްމިއްޔާތުގައި ސްޓެލްކޯއިން ބުނީ ޓްރެކް ސަރަހައްދަށް މޫދަށް އެރޭ ފަރާތް ތަކަށް ފެންވެރޭނެ އިންތިޒާމް ތަކެއް ހަމަޖެއްސުމަކީ ވަރަށް ޒަމާންވެފައި އޮތް އަދި ވަރަށް ގިނަ ފަރާތެއްގެ އެދުމެއް ކަމަށާއި ސްޓެލްކޯއިން އެކަން ކުރީ އެކަމަށް ނިމުން ގެނައުމަށް ކަމަށެވެ.\nބޮޑުތަކުރުފާނު މަގުގައި ހުޅުވި ފެންމާގައި އެއް ފަހަރާ ހަ މީހަކަށް ރީތި ފެނުން ފެންވެރެ އެވެ.\nމި ރަސްމިއްޔާތުގައި ބައިވެރިވެ ވަޑައިގެން ފެންމާ ހުޅުވައި ދެއްވި ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ ސްޓެލްކޯއިން ހަދައިދިން ފެންމާ ފަދަ ތަންތަން ހަދާ ފެތުން ފަދަ ޒުވާނުންނަށް ހާއްސަ ކުޅިވަރުތައް ކުރި އަރުވައިދޭނެ އިންތިޒާމްތައް ހަމަޖައްސައި ދިނުމަކީ ރައީސް އަބްދުﷲ ޔާމީންގެ ސަރުކާރުން ވަރަށް ބޮޑަށް އެދޭ ކަމެއް ކަމަށާއި ގިނަ އަދަދެއްގެ ބަޔަކު ފަތާށާއި މޫދަށް އެރަންދާ އެ ސަރަަހައްދަކީ އެތަނާއި އެ ސަރަހައްދު ބޭނުން ކުރާ ފަރާތް ތަކަށް ރައްކާތެރި ތަކަށް ހެދުމުގެ މަސައްކަތް ވަރަށް އަވަހަށް ފަށާނެ ކަމަށެވެ.\nސްޓެލްކޯ ގެ މެނޭޖިންގް ޑިރެކްޓަރު އަބްދުއް ޝުކޫރު ވިދާޅުވީ މިއަދު އިފްތިތާހު ކުރި ފެންވަރާތަން ބަލަހައްޓައި އެތަން ސާފުތާހިރު ކަންމަތީ ބެހެއްޓުމަކީ ބޭނުން ކުރާ ފަރާތުގެ އަތް މަތީ އޮތް ކަމެއް ކަމަށާއި އަދި އެތަން އެގޮތުގައި ދަމަހައްޓާނެކަމަށް އުންމީދު ކުރާކަމަށް ޝުކޫރު ވިދާޅުވި އެވެ. އަދި ވިދާޅުވީ ތަފާތު އެތައް ކަމެއް ކުރިއައް އޮތްތަނުގައި ސްޓެލްކޯއިން ކޮށްދޭނެ ކަމަށެވެ.


30 Billion Rufiyaa Aaai Hama Ah Dhaulathuge Kharadhu Kudakuranee - Vaguthu\n30 ބިލިއަން ރުފިޔާ އާއި ހަމައަށް ދަޢުލަތުގެ ޚަރަދު ކުޑަކުރަނީ\nކޮވިޑް-19 ގެސަބަބުން، ރާއްޖޭގެ އިޤްތިޞާދަށް ކުރިމަތިވެފައިވާ ހީނަރުކަމާއި ގުޅިގެން، ދަޢުލަތުގެ ޚަރަދު، 30 ބިލިއަން ރުފިޔާ އާއި ހަމައަށް ކުޑަކުރަން ނިންމާފައި ކަމަށް، ފިނޭންސް މިނިސްޓަރ އިބްރާޙިމް އަމީރު ވިދާޅުވެއްޖެ އެވެ.\nމާލީގޮތުން ދަޢުލަތަށް ދިމާވެފައިވާ ގޮންޖެހުންތަކާއި ގުޅޭގޮތުން، މީޑިޔާތަކަށް މަޢުލޫމާތު ދެއްވުމަށް މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުން އަމީރު ވިދާޅުވީ، މި އަހަރުގެ މާރޗް މަހުގެ ތެރޭގައި ސަރުކާރުގެ ޚަރަދު ކުޑަކުރަން ނިންމާފައިވާތީ، އޮފީސްތަކުގެ ބަޖެޓުތަކުން މިހާރުވެސް 825 މިލިއަން ރުފިޔާ ވަނީ އުނިކޮށްފައިވާ ކަމަށާއި، އަދި ޑެޕިއުޓީ މިނިސްޓަރ ލެވެލް، އެއަށްވުރެ މަތީ މަޤާމުގެ މުސާރަ، އަދި ރައްޔިތުންގެ މަޖިލީހުގެ މެމްބަރުންގެ މުސާރައިން 20 އިންސައްތަ އުނިކޮށްފައިވާ ކަމަށެވެ. އަދި އައު މުވައްޒަފުން ނެގުން މަޑުޖައްސާލާފައިވާތީ، އެއް ބިލިއަން ރުފިޔާ އަށް ވުރެ އިތުރަށް ޚަރަދު ކުޑަ ކުރެވޭނެ ކަމަށްވެސް މިނިސްޓަރ އަމީރު ވިދާޅުވިއެވެ.\n"ރައްޔިިތުންގެ މަޖިލީހުން ފާސްކުރި ބަޖެޓުގައި 37.8 ބިލިއަން ރުފިޔާ ޚަރަދު ކުރަން ހިމަނާފައިވޭ. އަދި ޚަރަދު ކުޑަކުރަން އަޅުގަނޑުމެން އަޅާފައިވާ ފިޔަވަޅު ތަކާއި، އަހަރުގެ މިހާތަނަށް އައިއިރު ޚަރަދުތައް ހިނގާފައި ހުރިގޮތަށް ބަލާއިރު، އިތުރު ފިޔަވަޅެއް ނާޅާނަމަ، މި އަހަރު ތެރޭގައި ގާތްގަނޑަކަށް 35 ބިލިއަން ރުފިޔާ އަޅުގަނޑުމެން ޚަރަދު ކުރަން ޖެހޭނެ. ނަމަވެސް އާމްދަނީ އަށް ކުރާނެ ކަމަށް ބެލެވޭ ނޭދެވޭ އަސަރުތަކުގެ ސަބަބުން އިތުރު ފިޔަވަޅުތަކެއް އަޅުގަނޑުމެން އަޅަން އެބަޖެހޭ. އޭގެ ތެރޭގައި އަޅުގަނޑު ފާހަގަކޮށްލަން ބޭނުން ޚަރަދު ކުޑަކުރުމަށް އަޅާ ފިޔަވަޅުތައް." އަމީރު ވިދާޅުވިއެވެ.\nމީގެ އިތުރުން އަމީރު ވިދާޅުވީ، ނުފަށާ ހުރި ތަރައްޤީގެ މަޝްރޫޢުތައް ޓެންޑަ ކުރުން މަޑުޖައްސާލާފައިވާ ކަމަށާއި، އަދި މިހާރު ކުރިއަށްދާ މަޝްރޫޢުތަކަށްވެސް މަޑުޖެހުމެއް އަންނާނެ ކަމަށް ޤަބޫލުކުރެވޭ ކަމަށެވެ.\n"ދަތުރުފަތުރަށް ކުރާ ޚަރަދު 33 އިންސައްތަ ކުޑަކުރުން. އެއްގަމުގައި ދުއްވާ އުޅަނޑުފަހަރު ގަތުން ހުއްޓާލުން. ދުނިޔޭގެ ބާޒާރުގައި ތެލުގެ އަގު ދަށަށް ގޮސްފައިވާތީ، ސަރުކާރަށް ތެލުން އަގުހެޔޮވާ މިންވަރު ޕާސްތްރޫކޮށް، ކަރަންޓު އަގުހެޔޮކުރުމަށް ކުރާ ޙަރަދު 40 އިންސައްތަ ކުޑަކުރުން، ޓްރެއިނިން އަށް ކުރާ ޚަރަދު 30 އިންސައްތަ ކުޑަކުރުން. މަރާމާތަށް ކުރާ ޚަރަދު 59 އިންސައްތަ ކުޑަކުރުން. ހަރުމުދާ ހޯދުމަށް ކުރާ ޚަރަދު 70 އިންސައްތަ ކުޑަކުރުން. މި އަހަރަށް ބަޖެޓުކޮށްފައިވާ ޕީއެސްއައިޕީގެ ތެރެއިން ނުފަށާ ހުރި ޕްރޮޖެކްޓްތައް ޓެންޑަރ ކުރުން މަޑުޖައްސާލުން، އަދި ސަޕްލައި ޗެއިން ތަކާއި ގުޅިގެން، ކުރިއަށްދާ މަޝްރޫޢުތައްވެސް މަޑުޖެހޭނެ ކަމަށް ބެލެވޭ. ކައުންސިލްތަކަށް ހިލޭ އެހީގެ ގޮތުގައި ދޭން ކަނޑައަޅާފައިވާ ފައިސާ ދޫކުރާ މިންވަރުވެސް އަޅުގަނޑުމެން މިހާރު ވަނީ މަޑުޖައްސާލާފަ. މި ޚަރަދު ކުޑަކުރުމަށް އަޅާ ފިޔަވަޅު ތަކާއި އެކު، އަޅުގަނޑުމެން މިހާރު މި ބަލަނީ، ރިކަރަންޓް އައި ޕީއެސްއައިޕީ ޚަރަދު ގާތްގަނޑަކަށް 30 ބިލިއަން ރުފިޔާ އާއި ހަމައަށް ކުޑަކުރަން." މިނިސްޓަރ އަމީރު ވިދާޅުވިއެވެ.\nކަންމިހެން ހުރުމާއި އެކު، އެހީގެ ގޮތުގައި 233 މިލިއަން ޑޮލަރު، އިސްލާމިކް ޑެވެލޮޕްމެންޓް ބޭންކުން 25.29 މިލިއަން ޑޮލަރު، ހޯދުމުގެ މަސައްކަތް ކުރަމުންދާ ކަމަށާއި، އެއީ 100 ޕަސެންޓް ކޮންސެޝަނަލް ލޯނު ކަމަށްވެސް އަމީރު ވިދާޅުވިއެވެ.\nއޭޕްރީލް 24, 2020 16:30\nބަނޑަށްނުޖެހޭނެ، ސިޓިންރޫމް ސްޓޯރަކަށް ހަދާނެކަމެއްނެތް، ކާބޯތަކެތިލިބޭނެ، ރައްޔަތުން ހައްދާ ތަކެތި ސަރުކާރުން ގަންނާނެ ( ހަނޑޫ ހަކުރު ފުށް އެކަނި) ފަލަމަޑީގެ ބާވަތްތަކާއި ފުރުޓް އަދި ވެޖެޓަބްލް ނުގަންނާނެ! ހެލްތުސެންޓަރުތަކުން މިރޯގާ ހައްލުކުރެވޭނެ! މަޖިލިސްވެސް އެއްމެން އެކުވެގެން ކުރިޔަށް ގެންދާނެ!\nއޭޕްރީލް 24, 2020 16:51\nލޯނު ނުނަގާން ބުނި މީހުން ލޯނާލާމެހި ލޯނުން ފެންވަރާ ހިނާ ތާހިރު ވުންވެސް\nއޭޕްރީލް 24, 2020 17:05\nދައުލަތުގެ ޚަރަދު ކުޑަކުރުމަށް 30 މެމްބަރުންގެ ކޮމިޝަނެއް ހައްދަވާ އެއިން ކޮންމެ މެމްބަރަކަށް މަހަކު 60000 ދެއްވާ! ލޮލް


ރާއްޖޭގެ ފަތުރުވެރިކަން ޔޫކްރެއިންގައި އިޝްތިހާރުކޮށްފި ރާއްޖޭގެ ފަތުރުވެރިކަން ޔޫކްރެއިންގައި އިޝްތިހާރުކޮށްފި\nރާއްޖޭގެ ފަތުރުވެރިކަން ޔޫކްރެއިންގައި އިޝްތިހާރުކޮށްފި\nރާއްޖޭގެ ފަތުރުވެރިކަން ޔޫކްރެއިންގައި އިޝްތިހާރުކުރުމަށް ބޭއްވި ހަރަކާތުގެ ތެރެއިން\nރާއްޖޭގެ ފަތުރުވެރިކަން ޔޫކްރެއިންގައި އިޝްތިހާރުކުރުމަށް ޙާއްސަ ހަރަކާތެއް ކުރިއަށްގެންގޮސްފިއެވެ.\nމިއީ ރިސޯޓް ލައިފް އޮފް މޯލްޑިވްސްއިން އިންތިޒާމްކޮށްގެން ކުރިއަށްގެންދިޔަ ހަރަކާތެކެވެ. މި ހަރަކާތުގައި މޯލްޑިވްސް މާކެޓިންގ އެންޑް ޕަބްލިކް ރިލޭޝަން ކޯޕަރޭޝަން، އެމްއެމްޕީއާރުސީއިން ވެސް ވަނީ ބައިވެރިވެފައެވެ.\n"ތާރޑް އެނުއަލް މޯލްޑިވްސް ޑޭ" ގެ ނަމުގައި މި ހަރަކާތް ކުރިއަށްގެންގޮސްފައިވަނީ ޔޫކްރޭންގެ ރިސޯޓެއްގައެވެ. މި ހަރަކާތުގެ މައިގަނޑު މަޤްސަދަކީ އިންޓަރެކްޓިވް ގޮތަކަށް ފަތުރުވެރިކަމުގެ މަންޒިލެއްގެ ގޮތުގައި ޔޫކްރެއިންއަށް ރާއްޖެ އިޝްތިހާރުކުރުންކަމަށް އެމްއެމްޕީއާރުސީން ބުނެއެވެ. މި އިވެންޓުގެ ތެރެއިން ޔޫކްރެއިންގެ ފަތުރުވެރިކަމުގައި ހަރަކާތްތެރިވާ ފަރާތްތަކާއި، ޓުއަރ އޮޕަރޭޓަރުންނަށް ރާއްޖެއާއިބެހޭ މައުލޫމާތު ވަނީ ހިއްސާކޮށްފައެވެ.\n1 ދުވަހުގެ މުއްދަތަކަށް ޔޫކްރެއިންގައި ކުރިއަށްގެންދިޔަ މި ހަރަކާތުގައި ރާއްޖޭގެ 8 ރިސޯޓަކުން ވަނީ ބައިވެރިވެފައެވެ. އޭގެތެރޭގައި ހިމެނެނީ ފެއަރމައުންޓް މޯލްޑިވްސް ސިއްރުފެންފުށި، ކޮކޫން މޯލްޑިވްސް، ރޮބިންސަން ކްލަބް މޯލްޑިވްސް، ހެރިޓެންސް އާރަށް، އަދާރަން ހޮޓެލްސް އެންޑް ރިސޯޓްސް، އަޔާޑާ މޯލްޑިވްސް، ދަ ރެސިޑެންސް މޯލްޑިވްސްގެ އިތުރުން ވައްކަރު މޯލްޑިވްސްއެވެ.\nމިއަހަރުގެ ޖެނުއަރީމަހުން މޭ މަހުގެ ނިޔަލަށް ޔޫކްރެއިންއިން ރާއްޖެއަށް ހަހާސް ފަސްދޮޅަސް ހަ ފަތުރުވެރިން ވަނީ ޒިޔާރަތްކޮށްފައެވެ. މިއީ މިދިޔަ އަހަރުގެ މި މުއްދަތާއި އަޅާބަލާއިރު %8.3 ކުރިއެރުމެކެވެ.


SunOnline: Kulhudhufushin Flight thakah Huras alhanee Dhooni, Kulhi ekkoh hikkan jehidhaane?!\nކުޅުދުއްފުށިން ފްލައިޓްތަކަށް ހުރަސްއަޅަނީ ދޫނި، ކުޅި ހިއްކަން ޖެހިދާނެ؟!\nނަޖާހު މަސްއޫދު 23 Jun 2019, 11:05\nކުޅުދުއްފުށި ކުޅި ހިއްކައިގެން އެއާޕޯޓުގެ ރަންވޭ އަޅާފައި -- ފޮޓޯ/ އިރުޝާދު އަބްދުއްރަހްމާން\nކުޅުދުއްފުށީ އެއާޕޯޓުގެ ރަންވޭ އެޅީ ޒަމާނުއްސުރެ އެ ރަށުގެ ފަހުރަކަށްވެފައި އޮތް، ގުދުރަތީ ގޮތުން މުއްސަނދި ކުޅީގެ ބަޔަކަށް ފަސް އަޅައި ހިއްކާލައިގެން އެވެ. އެއާޕޯޓު ފްލައިޓްތައް ޖައްސަން ކުރަން ކުރަން ޖެހޭ މަސައްކަތްތައް މިހާރު ކުރިއަށްދާއިރު އެކަމުގެ ހުރަހަކަށް ވެފައިވަނީ، މިހާރު ނުހިއްކާ އޮތް ކުޅީގެ ސަރަހައްދެވެ. ނުރައްކަލަކަށް ވަނީ، ކުޅިީގެ ނުހިއްކައި އޮތް ބަޔަށް އަންނަ ދޫނިތަކަކީ އެއާޕޯޓަށް ޖައްސާ ފްލައިޓްތަކުގެ ހުރަހަކަށް ވުމެވެ.\nމުޅި ދުނިޔޭގައި ވެސް ދޫންޏަކީ އެއާޕޯޓުތަކުގެ ދުޝްމަނެކެވެ. ސަބަބަކަށް ވަނީ، މަތިންދާބޯޓުތައް ރަންވޭއަށް ޖައްސާއިރު އަދި ރަންވޭއިން ނައްޓާލާއިރުވެސް މަތިންދާބޯޓުތަކުގައި ޖެހި ބޯޓުތަކަށް ގެއްލުންވުމެވެ. އެކަން ހުއްޓުވަން ދުނިޔޭގެ ބޮޑެތި އެއާޕޯޓުތަކުގައި ހާއްސަ ނިޒާމުތައް ގާއިމްކޮށްފައި ހުރެ އެވެ. އަދި ދޫނިތައް މައިތިރި ކުރަން ހާއްސަ މުވައްޒަފުން ވެސް ބައެއް އެއާޕޯޓްތަކުގައި ބައިތިއްބާފައި ތިބޭއިރު، ދޫނިތަކުން ފްލައިޓް ސަލާމަތް ކުރަން ޕައިލެޓުން އަމަލު ކުރާ ހާއްސަ އުސޫލުތައް ވެސް ހުރެ އެވެ.\nކުޅީގެ މެދުގައި ކުޅުދުއްފުށީ އެއާޕޯޓްގެ ރަންވޭ ހަދާފައި އޮތް އިރު، ރަންވޭގެ ދެ ފަރާތުގައި އަދިވެސް ދެ ފެންގަނޑު އޮވެ އެވެ. އެ ދެ ފެންގަނޑަށް އަދިވެސް އެކި ބާވަތްބާވަތުގެ ދޫނި އައިސް އުޅެ އެވެ. އެ ދޫނިތަކަކީ ކުޅުދުއްފުށީ އެއާޕޯޓަށް ޖައްސާ މަތިންދާބޯޓުތަކަށް ނުރައްކަލަކަށް ވެދާނެ ކަމަށް، މާހިރުން ގަބޫލު ކުރެ އެވެ.\nސިވިލް އޭވިއޭޝަންގެ ކަންބޮޑުވުން\nމިދިޔަ ބުރާސްފަތި ދުވަހު އެންވަޔަރުމެންޓް މިނިސްޓަރު ހުސެއިން ރަޝީދު ހަސަން، ސިވިލް އޭވިއޭޝަން އޮތޯރިޓީއާ ހަވާލާދެއްވައި ވިދާޅުވީ ދޫނިތަކުގެ ނުރައްކާ ކުޅުދުއްފުށީ އެއާޕޯޓަށް ބޮޑު ކަމަށެވެ. ކުޅުދުއްފުށީ ކައުންސިލާ އެކު މިނިސްޓްރީއިން ބޭއްވި ބައްދަލުވުމެއްގައި ދޫނިތަކުގެ މައްސަލައިގައި ސިވިލް އޭވިއޭޝަން އޮތޯރިޓީގެ ކަންބޮޑުވުންތައް މިނިސްޓަރު ފުރަތަމަ ފަހަރަށް ހާމަކުރެއްވި އެވެ.\nއެންްވަޔަރަމެންޓް މިނިސްޓަރު ހުސެއިން ރަޝީދު ހަސަން ކުޅުދުއްފުށީ ކައުންސިލާ ބައްދަލު ކުރައްވަނީ -- ފޮޓޯ/ އެންވަޔަރަމެންޓް މިނިސްޓްރީ\n"ސިވިލްއޭވިއޭޝަނުން ކަންބޮޑުވުންފާޅުކޮށް އަޅުގަނޑުމެންނަށް އެބައޮތް ރަސްމީކޮށް ސިޓީ ފޮނުވާފައި. ވަރަށް އުނދަގޫ ހާލަތެއް މިއީ. އެއްކޮޅުން، އަޅުގަނޑުމެން ބޭނުމެއް ނުވޭ މިތަނުގައި ބޯޓެއް ޖައްސަން އުޅެނިކޮށް ދޫނީގެ ސަބަބުން ބޯޓަކަށް ގެއްލުމެއް ލިބޭކަށް،" މިނިސްޓަރު ވިދާޅުވި އެވެ.\nމިނިސްޓަރުގެ ވާހަކަފުޅުން ދޭހަވީ، ކުޅުދުއްފުށީގެ ވެށި ހިމާޔަތް ކުރަން ކިތަންމެ ބޭނުންވި ނަމަވެސް، އެ އެއާޕޯޓްގައި ފްލައިޓް ޖައްސަން ވީހާވެސް ފަހި މާހައުލެއް ތަނަވަސްކުރަން އެ ސަރަހައްދުގެ ވެއްޓަށް ބަދަލު ގެންނަން ޖެހޭކަމަށް ގަބޫލުކުރައްވާ ކަމެވެ. އަދި އެކަމާ ގުޅިގެން ވަކި ގޮތެއް ނިންމުން މި ވަނީ މިނިސްޓްރީއަށް ވެސް ދަތިކަމަކަށް ވެފަ އެވެ.\nވަކި ގޮތެއް ނިންމަން ކައުންސިލަށް\nބުރާސްފަތި ދުވަހުގެ ބައްދަލުވުމުގައި މިނިސްޓަރު ވަނީ ސިވިލްއޭވިޝަންގެ އިސް ބޭފުޅުންނާ މަޝްވާރާކޮށް ވަކި ގޮތެއް ނިންމަން ރަށު ކައުންސިލްގެ މެމްބަރުންގެ އަރިހުން އެދިވަޑައިގެންފަ އެވެ. އަދި އެއާޕޯޓު އޮޕަރޭޓު ކުރަން ކުރިމަތިވެފައި މިވާ "ދޫނީގެ ގޮންޖެހުމާ" ގުޅިގެން ވަކި ގޮތެއް ކައުންސިލުން ނިންމުމަށް މިނިސްޓަރު އެދިވަޑައިގަތެވެ.\nއެކަމަކު، އެއީ ތިމާވެއްޓަށް ލޯބި ކުރާ އެތައް ބައެއްގެ ކަންބޮޑުވުމެކެވެ. އެ މީހުން ބުނާ ގޮތުގައި ކައުންސިލަށް ވަކި ގޮތެއް ނިންމަން ހަވާލުކޮށްފި ނަމަ، ވެއްޓަށް ގެއްލުންވާނެ ގޮތަށް ކައުންސިލްގެ ނިންމުން އައުމުގެ ފުރުސަތު ބޮޑެވެ.\nކުޅުދުއްފުށީގެ ކުޅި ހިމެނޭ ސަރަހައްދު މިހާރު އޮންނަ ގޮތް---\nއެމެރިކާގެ ސިރަކިއުސް ޔުނިވާސިޓީގައި ތިމާވެށީގެ ރޮނގުން ތައުލީމު ހާސިލުކުރަމުންދާ ކުޅުދުއްފުށީގެ ރައްޔިތެއް ކަމަށްވާ އާދަމް އަބްދުﷲ (އެޑަމް) ވެސް ދެކޭ ގޮތުގައި ކުޅީގެ ބާކީ އޮތް ބައި ހިއްކަން ކައުންސިލުން ނިންމުމުގެ ފުރުސަތު ބޮޑެވެ. ކުޅީގެ ބާކީ އޮތް ބައި ހިމާޔަތް ކުރަން ވަކާލާތު ކުރާ އޭނާގެ ހިތުގައި، މިހާރު އޮތް ބިރަކީ ކުޅީގެ ބާކީ އޮތް ގުދުރަތީ ވެށި އަބަދަށް ނެތި ދިއުމެވެ.\nއެއާޕޯޓު އޮޕަރޭޝަނަށް ގެންނަން، ދޫނިތަކުގެ މާހައުލު ހަލާކުކޮށްލުމަކީ އޭނާ ގަބޫލު ކުރާ ގޮތެއް ނޫނެވެ. އޭނާ ބުނި ގޮތުގައި ކުޅިއާ މެދު ކައުންސިލުން އެކަނި ގޮތެއް ނިންމަން ދޫކޮށްގެން ނުވާނެ އެވެ. އަދި އެކަމުގައި އެންވަޔަރުމަންޓް މިނިސްޓްރީގެ ބަހެއް އޮންނަންވާނެ ކަމަށް އޭނާ ގަބޫލުކުރެ އެވެ.\nކުޅި ނުހިއްކައިވެސް ދޫނީގެ މައްސަލައަށް ހައްލެއް ހޯދި ދާނެ ކަމަށް އެޑަމް ދެކެ އެވެ. އޭނާ ބުނި ގޮތުގައި ދޫނިތަކުގެ ކިބައިން ފްލައިޓްތައް ސަލާމަތް ކުރަން ބޭނުން ކުރާ ޒަމާނީ ނިޒާމުތައް އެއާޕޯޓުގައި ގާއިމްކޮށްގެން ފްލައިޓްތަކަށް ސަލާމަތް ހޯދޭނެ އެވެ.\nއެއާޕޯޓު ތަރައްގީ ކުރި އިރު މިފަދަ ނުރައްކަލެއް ދިމާވެދާނެ ކަމުގެ ބިރަށް ވިސްނާފައި ނެތްކަން ކުޅުދުއްފުށީ ކައުންސިލުގެ ރައީސް އަބްދުއްލަތީފު ހަސަން ވެސް ފާހަގަކުރައްވަ އެވެ.\n"މިވަގުތަކީ އެއާޕޯޓުގެ ހިދުމަތް ފަށައިގަންނަންވީ ވަގުތު. ހިދުމަތް ފަށައިގަންނަންވީ ވަގުތެއްގައި ނޫންކަން ނޭނގެ ދޫނިތަކުގެ އިޝޫއާ ފެންގަނޑުތަކުގެ އިޝޫ އަންނަން ޖެހޭނީކީއެއް. އެއާޕޯޓެއް އަޅަން ފެށުމުގެ ކުރީގައި އަންނަން ޖެހޭ އިޝޫއެއް އެއީ، މަޝްވަރާ ކުރެވެން ޖެހޭ މައްސަލައެއް އެއީ،" އަބްދުއްލަތީފް ވިދާޅުވި އެވެ.\nކުޅީގެ ބާކީ ބައި ހިއްކަން ވެސް ތައްޔާރު\nކުޅުދުއްފުށީ ކައުންސިލް އޮތީ ކޮންމެ ގޮތެއް ހަދައިގެންވެސް އެއާޕޯޓު އޮޕަރޭޝަނަށް ގެންނަން ތައްޔާރަށެވެ. އެ ހައްލު ހޯދާނީ، ކުޅި ހިއްކައިގެންތޯ ކައުންސިލްގެ ރައީސްއާ ސުވާލު ކުރުމުން، އޭނާ ވިދާޅުވީ، ކުޅި ހިއްކައިގެން މެދުގައި އެއާޕޯޓެއް އަޅާފައި ވަނީވެސް، ކުޅި ހިއްކުމަކީ މައްސަލައަކަށް ނުވާތީ ކަމަށެވެ. އަދި އެއާޕޯޓް އަޅަން އެންމެ ފުރަތަމަ ވާހަކަ ދެއްކި އިރު، ރައްޔިތުންނަށް ދެއްކި ޕްރެޒެންޓޭޝަނުގައި އޮތީ ކުޅި މުޅިން ހިއްކާފައިކަން ވެސް އޭނާ ފާހަގަ ކުރެއްވި އެވެ. އޭރު އެކަމާ ކަންބޮވުން ފާޅުނުކޮށް މިހާރު ކަންބޮޑުވާން ޖެހޭ ސަބަބެއް ނެތް ކަމަށް ވެސް އޭނާ ވިދާޅުވި އެވެ.\n"އެއާޕޯޓު ހިިދުމަތެއް ގެނައުމަށް ކުރަން ޖެހޭ ކަމެއް ވިއްޔާ ކައުންސިލުން ކުރާނަން. އެއީ [ކުޅި ހިއްކުމަކީ] އެއާޕޯޓު ހިދުމަތް ދޭން އޮތް ހުރަހަކަށް ވަންޏާ އެކަން އެގޮތަށް ކުރަންތާ ޖެހޭނީ. އަޅުގަނޑު ގަބޫލު ކުރަނީ [ކުޅި ހިއްކުމަކީ] އެއީ މައްސަލައަކަށް ނުވާތީ ކަންނޭނގެ މިނިސްޓްރީއިން ކުޅީގެ މެދުގައި އެއާޕޯޓެއް އަޅަން ނިންމާނީ،" ކައުންސިލްގެ ރައީސް ވިދާޅުވި އެވެ. "މިހާރު ދޫނިތައް ހިމާޔަތް ކުރާ ކަމަށް ވަންޏާ، އެއާޕޯޓު ނަގަން ޖެހޭނީ. އެއީ އަޅުގަނޑުމެން އެއްގޮތަކަށްވެސް ބޭނުންވާ ކަމެއް ނޫން. އެއީ ދައުލަތުން ކޮށްފައި ހުރި ބޮޑު ހަރަދެއް. އޭތި ވޭސްޓްވާ ގޮތަކަށްވެސް އަޅުގަނޑުމެން ބޭނުމެއް ނުވޭ ވާކަށް،"\nކުޅުދުއްފުއްށީ ކުޅީގެ މަށި ކުޅި ވާރޭވެހުމަށް ފަހު -- ފޮޓޯ/ ބީލީފް (އަލީ ހަސަން)\nއެކަމަކު، ދޫނީގެ ނުރައްކަލުން ސަލާމަތްވެދާނެ ނިޒާމެއް ލިބިއްޖެ ނަމަ، އެ ހައްލު އިހްތިޔާރު ކުރުމުގެ ޝައުގުވެރިކަންވެސް އަބްދުއްލަތީފު ހަސަން ފާޅުކުރެއްވި އެވެ. އޭނާ ގަބޫލުކުރައްވަނީ ރީޖަނަލް އެއާޕޯޓްސް އިން އެކަމަށް ހައްލެއް ހޯދަން މަސައްކަތް ކުރާނެ ކަމަށެވެ.\nކުޅުދުއްފުށީ ކުޅި ހިއްކީވެސް އެތައް ބަޔަކު ކަންބޮޑުވުން ފާޅުކުރަމުން ދަނިކޮށެވެ. މިހާރު ކުޅީގެ ބައެއް ހިއްކައިގެން އެއާޕޯޓު ރަންވޭ އަޅާފައިވާއިރު، ކުޅީގެ ބާކީ އޮތް ބައި ހިމާޔަތް ކުރަން ގިނަ ބަޔަކު އަދިވެސް ބޭނުންވެ އެވެ. އެކަމަކު އެއާޕޯޓް އޮޕަރޭޓް ކުރަން ބޭނުން ނަމަ، އެކަން ކުރެވިދާނެތޯ އެއީ މިހާރު ސުވާލާއި ބަހުސްގެ ތެރޭގައި އޮތް ކަމެކެވެ.


SunOnline: Bidheyseeakah dhivehi bahun gaanoonee inzaaru dhinumun bodu adhabakun salaamaivehje\nބިދޭސީއަކަށް ދިވެހި ބަހުން ގާނޫނީ އިންޒާރު ދިނުމުން ބޮޑު އަދަބަކުން ސަލާމަތްވެއްޖެ\nމުއާވިޔަތު އަންވަރު 09 Jan 2022, 22:25\nކްރިމިނަލް ކޯޓު: ރާއްޖެ: ބިދޭސީއަކަށް ދިވެހި ބަހުން ގާނޫނީ އިންޒާރު ދިނުމުން ބޮޑު މަސްތުވާތަކެތި ރާއްޖެ އެތެރެކުރި މައްސަލައަކުން ސަލާމަތްވެއްޖެ -- ސަން ފައިލް ފޮޓޯ/ ފަޔާޒު މޫސާ\nބަންގުލަދޭޝްއިން ރާއްޖެ އައި ބިދޭސީއެއްގެ ދަބަހުން މަސްތުވާތަކެތި ފެނުނު މައްސަލައިގައި އޭނާގެ މައްޗަށް އުފުލި ދައުވާ ސާބިތު ނުވާކަމަށް ކްރިމިނަލް ކޯޓުން ހުކުމްކޮށްފިއެވެ.\nބަންގުލަދޭޝްގެ ރައްޔިތެއް ކަމަށްވާ އާރިފްގެ މައްޗަށް ރާއްޖެއަށް މަސްތުވާތަކެތި އެތެރެކުރިކަމުގެ ދައުވާ އުފުލާފައިވަނީ, 2018 ވަނަ އަހަރުގެ ޖޫން މަހު އޭނާ ރާއްޖެ އައި އިރު އޭނާ ގެނައި ދަބަހެއްގެ ތެރެއިން 1.7 ކިލޯގެ ކެނަބިސް ފެނިފައިވާތީއެވެ.\nމަސްތުވާތަކެތި ފޮރުވާފައި ހުރީ ބެޑްޝީޓެއްގެ ތެރޭގައެވެ.\nއެ ދައުވާއަށް އޭނާ ވަނީ އިންކާރުކޮށްފައެވެ. އެކަން ސާބިތުކުރުމަށް ދައުލަތުން ވަނީ ގިނަ ހެކިތަކެއް ހުށަހަޅާފައެވެ.\nއެގޮތުން އެއާޕޯޓުން އޭނާއާ އޭރު ސުވާލު ކުރުމުން އެ ދަބަހަކީ އޭނާ ގެނައި ދަބަހެއް ކަމަށް ބުނެފައިވާ ކަމަށް ބުނެ ކަސްޓަމްސްގައި އޭރު މަސައްކަތް ކުރި މީހަކު ވަނީ ހެކިބަސްދީފައެވެ. ނަމަވެސް އެ ދަބަހަކީ އޭނާގެ އަމިއްލަ އެއްޗެއް ނޫން ކަމަށާއި އެއީ އޭނާގެ ތިމާގެ މީހެއް ހަވާލު ކުރި ދަބަހެއް ކަމަށް އާރިފް ވަނީ ބުނެފައެވެ. އެ ދަބަހުން އާރިފްއާ ގުޅުންހުރި އެއްވެސް ޑޮކިއުމަންޓެއް ފެނިފައި ނުވާ ކަމަށް ވެސް ހެކިބަސް ދިން މީހާ ވަނީ ބުނެފައެވެ.\nއެ މައްސަލައިގެ ތަހުގީގު މަރުހަލާގައި ފުލުހުންގެ ފަރާތުން ގާނޫނީ އިންޒާރު ދީފައިވަނީ ދިވެހި ބަހުން ކަމަށް ފުލުހުންގެ ފަރާތުން ހެކިބަސް ދިން އޮފިސަރު ވިދާޅުވިއެވެ. ނަމަވެސް ދައުވާ ލިބޭ އާރިފްއަށް ދިވެހިބަސް އަދި އިނގިރޭސި ބަސް ވެސް ނޭނގޭ ކަމަށް ފުލުސް އޮފިސަރު ވިދާޅުވިއެވެ. އެހެންކަމުން އިޝާރާތުން ގާނޫނީ އިންޒާރުގައިވާ ކަންކަން ބުނެދޭން މަސައްކަތްކޮށްފައިވާ ކަމަށް ހެކިބަސްދެމުން އޭނާ ވިދާޅުވިއެވެ.\nއެކަމަށް ރިއާޔަތްކޮށް ޝަރީއަތުން ބުނެފައިވަނީ, ކޮންމެވެސް ބަހަކުން އަދި ކޮންމެވެސް ގޮތަކަށް ގާނޫނީ އިންޒާރު ދިނުމުން ފުދޭނަމަ ހައްޔަރުކުރާ މީހާއަށް ގާނޫނީ އިންޒާރުގައިވާ އެއްޗެއް ކޮންމެހެން އެނގުން އަދި ފަހުމްވުން މުހިއްމެއް ނުވާނެ ކަމަށެވެ.\n"ޝަރީއަތުން ގަބޫލުކުރާ ގޮތުގައި ގާނޫނީ އިންޒާރު ދިންކަމަށް ވާނީ ހައްޔަރުކުރެވޭ މީހާއަށް ދޭހަވާ ފަދަ ބަހަކުން ގާނޫނީ އިންޒާރުގައި ހިމެނޭ ހައްގުތައް އަދި ފުރުސަތުތައް ހައްޔަރުކުރެވޭ ފަރާތަކަށް އެނގޭގޮތަށް ގާނޫނީ އިންޒާރު ދިނުމުންނެވެ," މިދިޔަ ބުދަ ދުވަހު ކްރިމިނަލް ކޯޓުން ކުރި ހުކުމުގައި ވެއެވެ.\nއެ މައްސަލައިގައި ފުލުހުން ގާނޫނީ އިންޒާރު ދިނުމުގައި އަމަލުކޮށްފައިވަނީ ސައްހަ އިޖުރާއަތުތަކަށް ކަމެއް ނުބެލެވޭ ކަމަށް ވަނީ ބުނެފައެވެ. އަދި ދައުވާލިބޭ މީހާގެ ފަރާތުން ހޯދާފައިވާ މައުލޫމަތުތައް ސައްހަ ނޫން ކަމަށް ވެސް ގާޒީ ވަނީ ވިދާޅުވެފައެވެ.\nއެހެންކަމުން ދައުލަތުން އާރިފްގެ މައްޗަށް އުފުލި ޖަދުވަލު 1 ގައިވާ މަސްތުވާއެއްޗެއް ރާއްޖެއަށް އެތެރެކުރުމުގެ ކުށުގެ ދައުވާ އެކަށީގެންވާ ޝައްކެއް ނެތް މިންވަރަށް ޝަރީއަތަށް ސާބިތުނުވާކަމަށް ކަނޑައަޅައި ގާޒި އާދަމް މުހައްމަދު ވަނީ ހުކުމްކޮށްފައެވެ.